
<הצעת חוק הליכי תכנון ובנייה להאצת הבנייה למגורים (הוראת שעה) (תיקון), התשע"ד-2013>
<היו"ר מירי רגב:>
חברים, אני רוצה לפתוח את הדיון בסוגיית הווד"לים להערות הציבור ולהערות חברי הכנסת, בנושא: הצעת חוק הליכי תכנון ובנייה להאצת הבנייה למגורים (הוראת שעה) (תיקון), התשע"ד-2013.

הכוונה היא להביא את זה להצבעה בשבוע הבא. תיכף תקריאו את החוק ואז נדון על סעיפי החוק. מחר יש לי דיון עם הצוות המשפטי, יחד עם גדעון סער. אני אומרת שוב, בסוגיית דיור בר-השגה שמנו את הקווים האדומים שלנו, ועל זה אנחנו לא מוותרים. 

דב חנין צריך להיות פה, לא? הוא אמר שהוא יגיע. טוב, תיכף הוא יגיע. ישבנו אתמול ועשינו קצת הכנה בעניין הזה, ויש לנו כל מני הסתייגויות.

אני מציעה, משום שכבר דיברנו על דיור בר-השגה ואמרנו את אמירותינו בעניין, אז כולנו מבינים למה אנחנו מתכוונים, שאתם תקריאו את החוק, ולאחר מכן ניתן לחברי הכנסת שנרשמו להתייחס.

אני מאמינה שהחוק עצמו, סעיף פינוי ובינוי ועוד כמה דברים שיהיו לנו תיקונים, בגדול, הוא מוסכם על כל חברי הכנסת. ובעצם, מה שלא מוסכם הוא סוגיית - - - חוק הווד"לים, שזה הדיור בהישג יד, ואת זה נצטרך לסגור מחר. אם אני סוגרת את זה מחר עם השר, זה מגיע להצבעה כמו שזה, בשבוע הבא, ביום רביעי. אם לא, אז עד שלא נגיע להבנות בדיור בהישג יד, אין מה להביא יותר את חוק הווד"לים הזה, הספציפי הזה, לדיון בוועדת הפנים. זה רק כדי לעשות סדר.

תתחילו להקריא את החוק. תמר, בואי בבקשה, לפה.

<אפרת ברנד:>
גברתי רוצה שאני אקריא ברצף? שאני אקריא ואסביר?

<היו"ר מירי רגב:>
ברצף, ברצף.

<אפרת ברנד:>
ואחר-כך לעבור סעיף-סעיף, ולהסביר?

<היו"ר מירי רגב:>
אחר-כך סעיף-סעיף, ואנחנו נדון סעיף-סעיף.

<אפרת ברנד:>
בסדר גמור.

<היו"ר מירי רגב:>
אני אבוא עוד מעט.

<(היו"ר תמר זנדברג, 13:20)>
<אפרת ברנד:>
"חוק הליכי תכנון ובנייה להאצת הבנייה למגורים (הוראת שעה) (תיקון ), התשע"ד–2013

	תיקון סעיף 2 
	1.

	בחוק הליכי תכנון ובנייה להאצת הבנייה למגורים (הוראת שעה), התשע"א-2011‏ (להלן – החוק העיקרי), בסעיף 2 –

	
	
	(-)
ההגדרה "הוועדה המשותפת" – תימחק.

	
	
	(1)
אחרי ההגדרה "חוק התכנון" יבוא:

	
	
	
	""חוק מיסוי מקרקעין" – חוק מיסוי מקרקעין (שבח ורכישה), התשכ"ג–1963‏;";

	
	
	(2)
אחרי ההגדרה "מקרקעי ישראל" יבוא:

	
	
	
	""מתחם פינוי ובינוי" – מתחם פינוי ובינוי כמשמעותו בסעיף 33א לחוק התכנון, מתחם פינוי ובינוי במסלול מיסוי כהגדרתו בסעיף 49יט לחוק מיסוי מקרקעין, או מתחם שהוועדה כהגדרתה בסעיף 49כח לחוק מיסוי מקרקעין נתנה לגביו החלטה מקדמית לפי הסעיף האמור שלפיה בהתקיים התנאים לפי אותו סעיף בכוונתה להמליץ לממשלה להכריז עליו כעל מתחם פינוי ובינוי במסלול מיסוי;";

	
	
	(3)
במקום ההגדרה "תכנית לדיור לאומי" יבוא: 

	
	
	
	""תכנית לדיור לאומי" – תכנית שהוכנה והוגשה על ידי גוף כאמור בסעיף 9(א) או (א1)(1) הכוללת הוראות מפורטות להקמת 200 יחידות דיור לפחות, בקרקע אשר 40% או יותר ממנה הם מקרקעי ישראל, תכנית לדיור לאומי ביישוב מיעוטים ותכנית לדיור לאומי במתחם פינוי ובינוי;";

	
	
	(4)
בהגדרה "תכנית לדיור לאומי ביישוב מיעוטים", במקום "בסעיף 9" יבוא "בסעיף 9(א) או (א1)(1)", המילים "ולהסדרת השימושים הנלווים להן" – יימחקו, ובמקום "בין בקרקע שעיקרה מקרקעי ישראל ובין בקרקע אחרת, ואם חלה התכנית בקרקע אחרת" יבוא "ואם חלה התכנית בקרקע שאינה קרקע שעיקרה מקרקעי ישראל";

	
	
	(5)
אחרי ההגדרה "תכנית לדיור לאומי ביישוב מיעוטים" יבוא:

	
	
	
	""תכנית לדיור לאומי במתחם פינוי ובינוי" – תכנית שהוכנה והוגשה כאמור בסעיף 9(א1)(2) לפינוי לשם בינוי או לעיבוי בנייה במתחם פינוי ובינוי, הכוללת הוראות להקמת 100 יחידות דיור לפחות ובלבד שככל שנדרשת תכנית נוספת לצורך הוצאת היתרי בנייה בתחומה תהיה התכנית בסמכות הוועדה המקומית;".


<רוני טיסר:>
אפרת, לא קראת את התיקון של ה-70.

<קריאה:>
כי הם לא מסכימים לתיקון.

<אפרת ברנד:>
	"תיקון סעיף 3
	2.

	בסעיף 3 לחוק העיקרי –

	
	
	(1)
בסעיף קטן (א), במקום "הנדרשים ליחידות הדיור הכלולות בתכנית" יבוא "לרבות לתעסוקה או למסחר, המיועדים לשמש את יחידות הדיור הכלולות בתכנית ובסביבתה" ובמקום "וכן הוראות לעניין גודלן של יחידות הדיור והיחס בין דירות קטנות ודירות גדולות בתחומה ויכול שייקבע בה" יבוא "וכן תכלול התכנית שיעור של דירות קטנות בהיקף של 20% לפחות מיחידות הדיור המוצעות בה אלא אם השתכנעה הוועדה כי יש מקום לפטור מהחובה כאמור בתכנית דיור לאומי במתחם פינוי ובינוי או במקרים חריגים נוכח מאפייני היישוב או היצע הדירות הקטנות הקיים ברשות המקומית ובנוסף יכול שייקבע בתכנית ";

	
	
	(2)
בסעיף קטן (ד) –

	 
	
	
	(א)
בפסקה (1), אחרי "לא תאושר תכנית לדיור לאומי" יבוא "בקרקע שעיקרה מקרקעי ישראל או תכנית לדיור לאומי ביישוב מיעוטים שהוגשה על ידי גוף המנוי בסעיף 9(א)";

	
	
	
	(ב)
בפסקה (2), אחרי "תכנית דיור לאומי" יבוא "כאמור בפסקה (1)";

	
	
	(3)
אחרי סעיף קטן (ד) יבוא:

	
	
	
	"(ה)
על אף האמור בסעיף קטן (ג), לא תאושר תכנית לדיור לאומי שאינה כאמור בסעיף קטן (ד)(1) בסטייה מתכנית מתאר מחוזית אלא באישורה של המועצה הארצית, ואם התכנית טעונה, לפי התוספת הראשונה לחוק התכנון, גם את אישורה של הוועדה לשמירה על קרקע חקלאית ושטחים פתוחים – גם באישורה של הוועדה האמורה.

	
	
	
	(ו)
על אף האמור בסעיף קטן (ג) עד (ה), לא תאושר תכנית לדיור לאומי במתחם פינוי ובינוי בסטייה מתכנית מתאר מחוזית."

	תיקון סעיף 5
	3.

	בסעיף 5 לחוק העיקרי – 

	
	
	(1)
בסעיף קטן (א), בסופו יבוא "הוראות סעיף קטן זה לא יחולו לעניין תכנית לדיור לאומי שחלות עליה הוראות סעיף 3(ה)";

	
	
	(2)
בסעיף קטן (ב), במקום "יהיו נתונות" יבוא "תהיה נתונה" ובסופו יבוא "ואולם הסמכות לדון ולהכריע בעררים כאמור בנוגע לתכנית לדיור לאומי שחלות עליה הוראות סעיף 3(ה) תהיה נתונה למועצה הארצית".

	תיקון סעיף 9
	4.

	בסעיף 9 לחוק העיקרי, אחרי סעיף קטן (א) יבוא:

	
	
	"(א1)
על אף הוראות סעיף קטן (א) – 

	
	
	
	(1)
בתכנית לדיור לאומי שאינה בקרקע שעיקרה מקרקעי ישראל, לרבות בתכנית לדיור לאומי ביישוב מיעוטים בקרקע אשר 40% או יותר ממנה אך פחות מ-80% הם מקרקעי ישראל, רשאים להכין את התכנית ולהגישה לוועדה, נוסף על הגופים המנויים בסעיף קטן (א), גם בעלי הקרקע שאינה מקרקעי ישראל, ובלבד שמתקיים המפורט להלן:

	
	
	
	
	(א)
בעלי הקרקע המחזיקים ב-80% לפחות מהקרקע שאינה מקרקעי ישראל נתנו את הסכמתם לתכנית לאחר שנמסרה לכל בעלי הקרקע הודעה בדבר הכנת התכנית; הודעה כאמור תימסר או תישלח לפי מענם הידוע של הבעלים;

	
	
	
	
	(ב)
רשות מקרקעי ישראל נתנה את הסכמתה לתכנית; לא השיבה רשות מקרקעי ישראל לבקשה לקבלת הסכמתה בתוך 30 ימים מיום שנמסרה לה, לא תידרש הסכמתה כתנאי להגשת התכנית, בכפוף להוראות סעיף 13(ה);

	
	
	
	(2)
בתכנית לדיור לאומי במתחם פינוי ובינוי, רשאי להכין את התכנית ולהגישה לוועדה מי שרשאי להגישה לפי חוק התכנון."

	תיקון סעיף 10
	
	בסעיף 10 לחוק העיקרי, אחרי המילים "המנויים בסעיף 7" יבוא "ולחברי הוועדה המחוזית ולנציג משרד הרווחה והשירותים החברתיים שימנה שר הרווחה והשירותים החברתיים (להלן – נציג משרד הרווחה)".

	תיקון סעיף 12
	
	בסעיף 12(ד) לחוק העיקרי, אחרי המילים "לתכנית לדיור לאומי" יבוא "או הועברה חוות דעת על ידי מי מחברי הוועדה המחוזית או נציג משרד הרווחה"

	הוספת סעיף 12א
	
	אחרי סעיף 12 לחוק העיקרי יבוא:

	
	
	התייחסות רשות מקרקעי ישראל
	12א.
	(א)
 הוגשה תכנית לדיור לאומי לפי סעיף 9(א1)(1) ולא צורפה לה הסכמת רשות מקרקעי ישראל כאמור בפסקת משנה (ב) של אותו סעיף, תעביר רשות מקרקעי ישראל את התייחסותה עד 7 ימים קודם למועד הדיון בהפקדת התכנית;

	
	
	
	
	
	
	(ב)
הודיעה רשות מקרקעי ישראל כי היא מתנגדת להפקדתה של תכנית כאמור בסעיף קטן (א) יראו את התכנית כבטלה;

	תיקון סעיף 13
	5.

	בסעיף 13 לחוק העיקרי – 

	
	
	(1)
בסעיף קטן (א), במקום "מיום קליטתה" יבוא "מיום משלוח ההודעה על קליטתה כאמור בסעיף 10(ב)";

	
	
	(2)
אחרי סעיף קטן (ד) יבוא:

	
	
	
	"(ה)
על אף הוראות סעיף זה, לא יתקיים דיון על הפקדת תכנית לדיור לאומי שהוגשה לפי סעיף 9(א1)(1), שלא צורפה לה הסכמת רשות מקרקעי ישראל כאמור בפסקת משנה (ב) של אותו סעיף, אלא אם כן הסכמת הרשות ניתנה עד למועד הדיון." 

	תיקון סעיף 14
	6.

	בסעיף 14 לחוק העיקרי –

	
	
	(1)
בסעיף קטן (ב), במקום "בתוך 60 ימים" יבוא "בתוך 90 ימים מיום פרסום ההחלטה באתר האינטרנט של משרד הפנים כאמור בסעיף 30 או מיום שתומצא ההחלטה למגיש התכנית, לפי המוקדם; שר הפנים רשאי לבקשת יושב ראש הוועדה להאריך את התקופה כאמור לתקופה נוספת שלא תעלה על 180 ימים לעניין תכנית לדיור לאומי במתחם פינוי ובינוי";

	
	
	(2)
בסעיף קטן (ג), במקום "חלפו 60 ימים" יבוא "חלפה התקופה כאמור בסעיף קטן (ב)".

	תיקון סעיף 15
	7.

	בסעיף 15(א) לחוק העיקרי, במקום הסיפה החל במילים "בתוך 60 ימים" יבוא "בתוך התקופה כאמור בסעיף 14(ב)".

	תיקון סעיף 18
	
	בסעיף 18(א) לחוק העיקרי, אחרי פסקה (4) יבוא:

	
	
	(5)
לחברי הוועדה המחוזית ולנציג משרד הרווחה."

	תיקון סעיף 19
	8.

	בסעיף 19 לחוק העיקרי, במקום "ובאתר האינטרנט של מגיש התכנית" יבוא "ואם מגיש התכנית הוא גוף המנוי בסעיף 9(א) – גם באתר האינטרנט של מגיש התכנית". 

	תיקון סעיף 22

	9.

	בסעיף 22(א) לחוק העיקרי, במקום "בתוך 60 ימים מיום קבלת ההחלטה" יבוא "בתוך 90 ימים מיום פרסום ההחלטה באתר האינטרנט של משרד הפנים כאמור בסעיף 30 או מיום שתומצא ההחלטה למגיש התכנית, לפי המוקדם; שר הפנים רשאי לבקשת יושב ראש הוועדה להאריך את התקופה כאמור לתקופה נוספת שלא תעלה על 180 ימים. לעניין תכנית לדיור לאומי במתחם פינוי ובינוי".

	תיקון סעיף 23
	10.

	בסעיף 23(2) לחוק העיקרי, במקום הסיפה החל במילים "בתוך 60 ימים" יבוא "בתוך התקופה כאמור בסעיף 22(א)".

	תיקון סעיף 24
	11.

	בסעיף 24(ג) לחוק העיקרי, המילים "ובעיתון נפוץ אחד" – יימחקו.

	תיקון סעיף 27

	12.

	בסעיף 27א לחוק העיקרי אחרי "תכנית לדיור לאומי" יבוא "למעט תכנית לדיור לאומי במתחם פינוי ובינוי ובמקום "שנתיים וחצי" יבוא "ארבע שנים"."


<דב חנין:>
למה לא 40 שנה? – לא תשקוט הארץ 40 שנה.

<אפרת ברנד:>
אפשר לדון בזה.

	"תיקון סעיף 29
	13.

	בסעיף 29 לחוק העיקרי, בסופו יבוא:

	
	
	"(ו)
הוראות סעיף זה לא יחולו לגבי שטח בתחום תכנית לדיור לאומי במתחם פינוי ובינוי שהוצאת היתרי בנייה בו טעונה את אישורה של תכנית נוספת."

	תיקון סעיף 33
	
	בסעיף 33(ב) לחוק העיקרי, במקום "לוועדה המשותפת" יבוא "לוועדת הפנים והגנת הסביבה של הכנסת". 

	תיקון סעיף 35
	14.

	בסעיף 35 לחוק העיקרי –

	
	
	(1)
בסעיף קטן (א), במקום הסיפה החל במילה "ועד" יבוא "ועד יום כ"ו באב התשע"ה (11 באוגוסט 2015)";

	
	
	(2)
בסעיף קטן (ב), ברישה, במקום "חוק זה" יבוא "חוק הליכי תכנון ובנייה להאצת הבנייה למגורים (הוראת שעה) (תיקון), התשע"ד – 2013";"


<אפרת ברנד:>
ואני רוצה רק להוסיף שבטעות נשמט: "סעיף קטן (ג) של אותו סעיף יימחק.". זה הסעיף שמונע מנגנון אורכה נוספת של שמונה חודשים, ואנחנו מציעים שהוא יימחק, כך שלא יתאפשר המנגנון הזה.

<דב חנין:>
גברתי היושבת-ראש, אני חושב שהדברים די ברורים ואולי נצביע.

<היו"ר תמר זנדברג:>
יאללה, אני מקבלת.

דב, אתה רוצה אולי - - -

<תומר רוזנר:>
לא, ניתן להם להסביר קודם.

<היו"ר תמר זנדברג:>
אה, סליחה. פשוט, היושבת-ראש אמרה שדב השתתף אתמול בהתייעצות, אז חשבתי שאולי הוא רוצה להסביר.

<אפרת ברנד:>
תומר, אתה רוצה שאני אעבור ואסביר?

<תומר רוזנר:>
מה זה "אני רוצה"? מה שהיושבת-ראש רוצה.

<היו"ר תמר זנדברג:>
אני מקבלת את דעתך.

<תומר רוזנר:>
תסבירי לפי נושאים.

<אפרת ברנד:>
סעיף ההגדרות כמובן תוקן, קודם כל, לאור הכללתן של תוכניות פינוי-בינוי שיוכלו עכשיו להיכלל במסלול הווד"לי. לאור זאת, מתחם פינוי-בינוי הוגדר כהגדרתו בסעיף 33א בחוק התכנון, שזה בעצם מסלול רשויות. ובנוסף, יש גם מתחם פינוי-בינוי כהגדרתו בחוק מיסוי מקרקעין, שזה מסלול של יזמים פרטיים. 

במקום ההגדרה "תכנית לדיור לאומי" הוכנה הגדרה חדשה. השוני הוא בכך שתוכנית לדיור לאומי תוכל היום להיות מוגשת גם על-ידי בעלי קרקע פרטיים. בדומה למצב הקודם היא תצטרך לכלול 200 יחידות דיור לפחות, אבל היא לא תצטרך להיות רק בקרקע שעיקרה מקרקעי ישראל, כלומר, בקרקע ש-80% ממנה ולמעלה הם מקרקעי ישראל, אלא היא תוכל להיות גם על קרקע שרק 40% או יותר ממנה הם מקרקעי ישראל.

לגבי יישוב מיעוטים, התיקון הוא פשוט ההוספה של הגשה גם על-ידי פרטיים, בדומה לתוכנית לדיור לאומי רגילה.

תוכנית לדיור לאומי במתחם פינוי-בינוי – לגבי המגישים אין כל שינוי. זאת אומרת, אנחנו מפנים לחוק התכנון והבנייה. זאת אומרת, המנגנון שנקבע פה לגבי האפשרות של פרטים להגיש לא חל על תוכנית לדיור לאומי במתחם פינוי-בינוי, אלא חל מה שחל בחוק התכנון והבנייה.

תוכנית לדיור לאומי במתחם פינוי-בינוי תוכל להיות לפינוי לשם בינוי או לעיבוי בנייה, ובלבד שהיא כוללת 100 יחידות דיור לפחות, ולמעשה, בשונה משאר התוכניות היא לא תהיה חייבת להיות תוכנית מפורטת. זאת אומרת, תוכניות שאפשר ישירות מכוחן להוציא היתרי בנייה, אלא יהיה אפשר להשלימה בתוכנית נוספת. וככל שנדרשת תוכית נוספת, אז תהיה התוכנית בסמכות הוועדה המקומית.

זאת אומרת, הייעוד עצמו והיקפי הבנייה יצטרכו להיקבע בווד"ל, אבל ההשלמות של איחוד וחלוקה, שיוך מגרשים, קווי בניין, יוכלו להיעשות בוועדה המקומית.

<דב חנין:>
בהקשר הזה יש לי שאלה, גברתי.

אני קצת איבדתי את התמונה המדויקת מהו מתחם פינוי-בינוי. לא אכנס לפירוט העניין, כי אני מעוניין לשמוע את תשובתכם הרשמית. מהו מתחם פינוי-בינוי לפי תפיסתכם? האם יש הגדרת מינימום מה נכלל במתחם הזה? יש לדעתי שתי ורסיות, שלוש ורסיות, של התייחסות.

<אפרת ברנד:>
מתחם פינוי-בינוי הוא כהגדרתו בחוק. זאת אומרת, זה מפנה, או למתחם שהממשלה הכריזה עליו לפי סעיף 33א – אולי עינת גנון, ממשרד הבינוי והשיכון, תרצה להרחיב בעניין הזה.

<דב חנין:>
שזה אומר מה?

<עינת גנון:>
בעצם אנחנו מדברים פה על שני מסלולי פעילות: מסלול שמפנה לחוק התכנון והבנייה בסעיף 33א, הוא תוכניות פינוי-בינוי שמקדמות רשויות מקומיות ומשרד השיכון מממן אותן. והמסלול השני שמכונה פה "מיסוי", זה מסלול בו יזמים פרטיים מקדמים תוכניות אבל הם עוברים, כדי לקבל הכרזת ממשלה ופטורים ממסים, דרך הוועדה הבין-משרדית להתחדשות עירונית.

<דב חנין:>
ברמה המעשית, האם יש בין שני המסלולים הבדל, ברמה של היקפים?

<עינת גנון:>
כיום החוק קובע רק מינימום. 

<דב חנין:>
המינימום ב-33א - - -

<קריאות:>
לא, אין. אין.

<עינת גנון:>
סליחה, רגע, תנו לי לדייק.

החוק לא קובע מינימום. המינימום נקבע בנהלי הוועדה להתחדשות עירונית במסלול רשויות מקומיות, ועומד על מינימום 24 יחידות דיור קיימות.

<היו"ר תמר זנדברג:>
אבל הרשימה שמופיעה בהכרזות הממשלה היא רשימה סגורה.

<עינת גנון:>
מה זאת אומרת, "רשימה סגורה"?

<היו"ר תמר זנדברג:>
יש מספר מסוים של מתחמים, או משהו כזה, שהוכרזו כבר, והם מיועדים, הם כבר ידועים, הם מסומנים.

<עינת גנון:>
אבל בכל שנה אנחנו מכריזים על מספר נוסף של מתחמים.

<(היו"ר מירי רגב, 13:50)>
<היו"ר תמר זנדברג:>
הפיתוי להצביע היה - - -

<דב חנין:>
עמדנו בו בקושי רב, בקושי רב.

<היו"ר מירי רגב:>
סומכת עליך.

<דב חנין:>
רק כיוון שאמרנו שאי אפשר לשלול ממך את הזכות, לפחות, לאכול ולשתות משהו. זו היתה הסיבה היחידה, אחרת מזמן היינו מקבלים החלטות חשובות.

<היו"ר מירי רגב:>
לא נעים לי להגיד לך, אבל זה לא היה לטובת לאכול ולשתות. עשיתי את זה לפני כן. אבל תודה.

<עינת גנון:>
אני רק אסיים את תשובתי, ברשותך.

אנחנו מדברים בעצם על פרויקטים בהם המינימום, כאמור, נקבע ל-24 יחידות דיור קיימות, או פינוי או עיבוי. ולגבי הרשימה של המתחמים – בכל שנה אנחנו מכריזים על מתחמים נוספים. זה לא רשימה – את קראת לזה "רשימה סגורה".

<תמר זנדברג:>
בממשלה או בוועדה?

<עינת גנון:>
בממשלה. בכל שנה אנחנו ממליצים לממשלה להכריז על מתחמים חדשים.

<תמר זנדברג:>
ואז זה מופיע כבהחלטת ממשלה?

<עינת גנון:>
בוודאי.

<דב חנין:>
זאת אומרת, מהלך של פינוי-בינוי שמיועד להתעסק במתחם שיש בו היום 24 יחידות דיור, לפי גישתכם, ייכלל במסלול הווד"לי?

<עינת גנון:>
יכול להיכלל.

<תומר רוזנר:>
לא, לא.

<היו"ר מירי רגב:>
לא, אבל כרגע לא. כרגע הם רוצים רק 100 יחידות דיור.

<דב חנין:>
לכן שאלתי את השאלה, כי אני באמת לא מבין.

<עינת גנון:>
חבר הכנסת חנין שאל על המצב הקיים.

<דב חנין:>
המצב הקיים הוא שמתחם פינוי-בינוי, בעיקרון, יכול להיות מ-24 יחידות דיור קיימות ומעלה.

<עינת גנון:>
נכון.

<קריאה:>
בתהליך רגיל, לא מואץ.

<עינת גנון:>
הכרזה, אנחנו מדברים כרגע על הכרזה.

<דב חנין:>
והקביעה שאומרת 100 יחידות דיור - - -

<עינת גנון:>
זה בעצם החדשות.

<דב חנין:>
זאת אומרת, אם זה 24 יחידות קיימות בין ה-100 החדשות, אז זה עדיין יכול להיות במסלול הווד"לי.

<עינת גנון:>
נכון. כלומר, אנחנו לא מנכים את יחידות הדיור הקיימות.

<דב חנין:>
השאלה הזו היתה חשובה לי, כי אני חושב שזה מפתח להבין את השאלה שכולנו התלבטנו בה, והיועץ המשפטי של הוועדה אפילו נתן לה שם, שאני לא זוכר לחזור עליו, של אותה ועדה חדשה, חדשנית, מיוחדת, שתעקוף את הווד"לים, כי אם זה הולך להיות בווד"לים, אז יהיה להם הרבה-הרבה עבודה.

<תומר רוזנר:>
"ופלל"א" – ועדת פרויקט לדיור לאומי.

<דב חנין:>
אז לפחות אנחנו מבינים את ההיגיון שב"ופלל"א", ובכל זאת אנחנו מתקדמים לאן שהוא.

<עינת גנון:>
אני חושבת שמדינת ישראל תברך על כך שהרבה תוכניות של פינוי-בינוי יידונו בקצב מהיר ויוכלו לצאת לפועל.

<דב חנין:>
אני לא מתווכח. קצב מהיר זה לא יהיה כי הווד"לים, בכל זאת, זה בני-אדם - - -

<היו"ר מירי רגב:>
למה דווקא 100? ולא 70, ולא 50? למה 100?

<אפרת ברנד:>
המטרה של החוק היא להכניס תוכניות שיש בהן מסה משמעותית של יחידות למגורים. לתוכניות רגילות נקבע מינימום של 200. לגבי יישוב מיעוטים ותוכניות פינוי-בינוי נקבע סף מינימום של 100.

<היו"ר מירי רגב:>
ואם נבקש 70, אז?

<דב חנין:>
או אולי דירה אחת? פינוי-בינוי של דירה אחת.

<עינת גנון:>
אנחנו, משרד השיכון יתמוך בכך.

<היו"ר מירי רגב:>
אתם תתמכו ב-70?

<עינת גנון:>
בהחלט, כן.

<דב חנין:>
הם יתמכו גם בדירה אחת.

<אפרת ברנד:>
אם משרד הבינוי והשיכון יתמוך בזה, אז גם אנחנו נסכים לתמוך ב-70.

<היו"ר מירי רגב:>
אני מודה למשרד השיכון, כי אחרת הם לא היו תומכים בהצעתי.

<דב חנין:>
גברתי היושבת-ראש, אני אמרתי את הדברים בחיוך, אבל אני מודאג מהכיוון הזה.

שוב, השאלה היא מה רוצים. אם רוצים לבטל, בואו נבטל את מערכת התכנון הנוכחית, היא לא עובדת, ונעביר הכול לווד"לים. גם אם יש פינוי-בינוי של איזושהי דירה – למה לא? שיטפלו בה מהר. למה היא צריכה להתעכב?

<עינת גנון:>
לכן אמרתי שיש מינימום של 24 יחידות דיור.

<דב חנין:>
בסדר.

לכן אני אומר, המטרה שהממשלה באה אתה היתה שיהיה לנו פה כלי יותר טוב לטפל בדברים שיש להם משמעות לאומית רחבה. ואם אנחנו מורידים את המשמעות הלאומית הרחבה, אז אני בכלל לא מבין למה אנחנו צריכים את המסלול הזה.

או שנחליט שמבטלים את מערכת התכנון הרגילה, או שנחליט שנשפר אותה בצורה כזו שהיא תעשה את העבודה. אבל להציף את הווד"לים בדברים שהם לא המטרה של הווד"לים – 100 יחידות דיור? מה? איך? מה נעשה פה? איך זה יעבוד בכלל?

<היו"ר מירי רגב:>
אני רוצה להביא את זה להצבעה בשבוע הבא. אני רוצה להשאיר כרגע את סעיף 2, שהכנסתם בו את הדירות הקטנות. לא מקובל עלי בכלל הנוסח הזה של הסעיף, ונשאיר אותו לסוף.

בואו נעבור רגע את הסעיפים האחרים, שגם אם הם לא נוחים לנו, אפשר לחיות אתם, ואז נעבור לסעיף המרכזי פה, מבחינתי, שהוא בסיס לדברים אחרים, והסעיף הזה הוא רע מאוד, מבחינתנו.

בואו נעבור סעיף-סעיף, החברים שנרשמו פה הם גיל ועירית, ותגיבו רק אם יש לכם הערה ספציפית על הסעיפים, כדי שנראה איפה אנחנו חלוקים, ואיפה לא. חוץ מהסעיף 2(2) לחוק העיקרי, כי אני רוצה שנתקדם עם זה. אבל הנושא האחרון – מן הסתם, זה יהיה ויכוח, כי התיקון, לכאורה, בהמשך לבקשה שביקשתם, זה לעשות צחוק מהבקשה, אבל נדון על זה.

<אפרת ברנד:>
אם אפשר ממש בקצרה, להשיב לחבר הכנסת חנין.

המטרה לכלול תוכניות פינוי בחוק היא קצת שונה מהתוכניות האחרות. כאשר המטרה בתוכניות האחרות היא להגדיל את מלאי הדירות, בתוכניות פינוי-בינוי יש למעשה אמירה כרגע של הממשלה, שהיא רואה חשיבות בתוכניות האלה, גם אם הן לא ייצרו באופן מיידי יחידות למגורים.

דבר שני, לעומת תוכניות אחרות ש"מקבלות", במרכאות, כל מיני הטבות מהחוק – זאת אומרת יכולים להגיש גם יזמים פרטיים, הם יכולים לעמוד בסטייה מתמ"מ – תוכנית פינוי-בינוי לא מקבלת שום הטבות מהחוק, למעט איזשהו סד זמנים יותר קצר לאישור התוכנית. גם בהיבט הזה, צריך להסתכל על התוכניות האלה אולי באופן קצת שונה מתוכניות אחרות.

<דב חנין:>
רק בתגובה להערתך - - -

<היו"ר מירי רגב:>
אתה רוצה שנתקדם לעיקר?

<דב חנין:>
אני רוצה רק להגיד משפט.

<היו"ר מירי רגב:>
בבקשה.

<דב חנין:>
אחת הבעיות בתוכניות פינוי-בינוי, היא העובדה שהן משנות את האופי החברתי של מי שגר במקום. אנחנו מדברים בדרך-כלל על יישובים, או שכונות, או רחובות, או מקומות, שבהם יש דירות עניות, דלות יותר; שבהם האנשים, גם אלה שגרים שם, אבל גם סטודנט שגר בירושלים יכול לשכור דירה באיזשהו מקום, שאני לא אזכיר את שמו, שהוא באופן עקרוני לא הכי איכותי, ומחירי הדיור שם יותר סבירים.

ברגע שהולכים לפינוי-בינוי, ואני מבין את הרציונל שלכם, אני באמת מבין אותו, יש שינוי באופי החברתי של המקום. הורסים את הדירות הזולות האלה, בונים במקומן משהו חדש, הרבה יותר איכותי, מאה אחוז, אבל גם הרבה יותר יקר. וכשאנחנו מתסכלים על שוק דיור שהוא שוק חברתי ודיפרנציאלי, שבו יש קבוצות שונות עם צרכים שונים, אנחנו במהלך הזה, שאתם חושבים שהוא מהלך חיובי, מייצרים תוצאה שלילית.

<היו"ר מירי רגב:>
אנחנו נעבור על החוק. לסעיף 1 יש - - -

<אפרת ברנד:>
את סעיף 1 כבר הסברתי. זה למעשה סעיף ההגדרות ששונה לאור התיקונים המוצעים. 

סעיף 3, סעיף קטן (1), אני מדלגת עליו, לבקשת גברתי.

סעיף 2, סעיף 3, וסעיף קטן (ה) - - -

<היו"ר מירי רגב:>
רגע, רגע, אבל אנחנו בסעיף 5.

<אפרת ברנד:>
רגע, אני רוצה לסיים את סעיף 3(ה) שלא נוגע לעניין דירות קטנות, שמדבר על האפשרות של תוכנית לדיור לאומי לסטייה מתמ"מ.

למעשה, התיקון המוצע בסעיף הזה הוא כזה – לפי המנגנון הקיים היום בחוק הווד"לים, ככל שתוכנית עומדת בסטייה לתוכנית מתאר מחוזית, לבקשת שניים מחברי הווד"ל המחוזי, הם יכולים לבקש שהיא תידון בווד"ל הארצי, ואז למעשה לא תאושר התוכנית, אלא באישורה של הווד"ל הארצי. 

המנגנון הזה ממשיך לחול לגבי התוכניות שהיום אפשר להגיש בחוק, זאת אומרת, לגבי תוכנית בקרקע שעיקרה מקרקעי ישראל, ותוכנית ביישוב מיעוטים שמוגשת על-ידי גוף ציבורי, לגביהן ממשיך לחול המנגנון; לגבי התוכניות המתווספות בתיקון, זאת אומרת, תוכניות שהן בקרקע מעורבת, או תוכניות ביישוב מיעוטים שהיזם שלהם הוא יזם פרטי – לגביהן, ככל שהן עומדות בסטייה מתמ"מ, יצטרך תמיד להתקיים דיון במועצה הארצית, ובוועדה לשמירה על קרקע חקלאית לשטחים פתוחים, ככל שאישור כאמור נדרש.

<היו"ר מירי רגב:>
למרות שזה בווד"ל?

<אפרת ברנד:>
נכון.

<היו"ר מירי רגב:>
למרות שזה בווד"ל, את יוצרת פה מנגנון פיקוח בעצם?

<אפרת ברנד:>
בדיוק.

<היו"ר מירי רגב:>
פיקוח שלא ינצלו את הווד"ל ואז יפגעו - - -

<אפרת ברנד:>
מנגנון שמבקשים מהמועצה הארצית והוועדה – אין פה איחוד דיון, לעומת המצב הראשון שבו אם הווד"ל הארצי דן, הוא יכול גם לדון - - -, פה מבקשים גם מהמועצה הארצית וגם מהוועדה, זה איזשהו מנגנון מאזן.

<היו"ר מירי רגב:>
אפשר להתחיל לעבור על החוק, סעיף-סעיף?

<אפרת ברנד:>
זה מה שאני עושה.

<דוד ביטן:>
מירי, יש בעיה עם הסעיף הזה.

<היו"ר מירי רגב:>
רגע. הקראתם את החוק כמו שהוא?

<אפרת ברנד:>
כן.

<היו"ר מירי רגב:>
יפה, אז עכשיו בואו נתחיל לעבור סעיף-סעיף, ונראה על מה יש לנו הערות ועל מה אין לנו הערות. בסדר?

דב ותמר, חברי הכנסת היחידים שנמצאים פה, אז יש לכם זכות, כמובן, פה, בעניין הזה, לפני ההצבעה בשבוע הבא. וכמובן, אזרחים – רק לטובת העניין הזה, של הנושאים.

בתיקון סעיף 2 – 1.: מה זה, ההגדרה "הוועדה המשותפת" תימחק?

<תומר רוזנר:>
החוק המקורי התייחס לוועדה המשותפת של ועדת הפנים וועדת הכלכלה, שבשעתו הוקמה לטיפול בחוק, ועכשיו אנחנו רוצים שזה יטופל בוועדת הפנים.

<היו"ר מירי רגב:>
נכון. ברור, זה נמחק. זה יהיה בוועדת הפנים.

יש לכם בעיות עם ההגדרות? – רק על ההגדרות אני מדברת.

<גיל גן-מור:>
רציתי רק לברר – קודם נאמר שזה יכול להיות מסלול של עיבוי-בינוי, נכון?

<אפרת ברנד:>
נכון מאוד.

<גיל גן-מור:>
אז למה בכותרת כתוב רק "פינוי-בינוי"?

<עינת גנון:>
החוק מפנה לחוק התכנון והבנייה, לסעיף 33א רבתי, ושם נאמר במפורש, שההגדרה מתחם לפינוי ובינוי כוללת מתחם לעיבוי בניה.

<גיל גן-מור:>
אני חושש שזה ייצור תסבוכות משפטיות שיגיעו עד לבתי-משפט - - -

<היו"ר מירי רגב:>
לא, אבל אין פה תסבוכות. זה נוסח, וזה נוסח מקובל וידוע על-ידי כל - - -

<גיל גן-מור:>
שאם רשות תרצה לקדם עיבוי-בינוי ולא פינוי-בינוי, שזה משהו מידתי יותר, אז - -

<תומר רוזנר:>
זה כלול.

<היו"ר מירי רגב:>
אין בעיה. עיבוי-בינוי זה בדיוק מה שדיברנו גם על זה, זה כלול בתוך - - -

<גיל גן-מור:>
- - היא לא תוכל, כי הכותרת אומרת - - -

<תומר רוזנר:>
זה הגדרה. זה נוסח.

<עינת גנון:>
אני מפנה אותך להגדרה של תוכנית לדיור לאומי במתחם פינוי ובינוי, שם כתוב: תוכנית שהוכנה והוגשה לפינוי לשם בינוי או לעיבוי בנייה. בהגדרה של תוכנית לדיור לאומי במתחם פינוי-בינוי זה כתוב מפורשות.

<היו"ר מירי רגב:>
מתוך ההגדרות אי אפשר להכניס את זה?

<תומר רוזנר:>
לא, אין צורך. זה כלול בהגדרות.

<היו"ר מירי רגב:>
אם יש כל-כך הרבה שאלות בעניין הזה, בוא נכניס את זה.

<עינת גנון:>
זה כתוב. זה כתוב בהגדרה של תוכנית לדיור לאומי במתחם פינוי ובינוי: לפינוי לשם בינוי או לעיבוי בנייה. זה כתוב מפורשות.

<תומר רוזנר:>
זה כתוב במפורש. לא צריך את זה.

<היו"ר מירי רגב:>
אוקיי. הלאה.

<דב חנין:>
והתשובה לשאלתך גם נרשמה בפרוטוקול, כך שזו כוונת המחוקק.

<עירית סולסי:>
יש לי שאלה: למה "לפינוי-בינוי"? למה לא "התחדשות עירונית"?

<היו"ר מירי רגב:>
מי את?

<עירית סולסי:>
עירית סולסי, אני יושבת-ראש מרחב התנועה לעירוניות, ואני תוהה למה לא כתוב בכלל "התחדשות עירונית"? למה "פינוי-בינוי"? למה רק מה שהוכרז?

ממש נעים לשמוע שרוצים לעודד, וזה מאוד-מאוד חשוב - - -

<היו"ר מירי רגב:>
איך מוגדרת התחדשות עירונית?

<עירית סולסי:>
כל דבר שהוא בתוך מרקם קיים. 

<היו"ר מירי רגב:>
כל דבר בתוך מתחם קיים, זה להגדיר כלום בתוך מתחם קיים.

<עירית סולסי:>
לא, כל פרויקט של התחדשות בתוך מתחם קיים, שהרשות המקומית חושבת שזה יביא להתחדשות, זה בהחלט טוב. כי הבעיה עם ההכרזה שכאן זה מסלול שלוקח המון זמן. המון זמן עד שמקבלים את ההכרזה, ולא כל פרויקט מקבל הכרזה בגלל בעיה תקציבית.

<עינת גנון:>
זה לא נכון, כי יש פה את האופציה למסלול מיסוי שבו לא צריך לקבל תקציב.

<עירית סולסי:>
בסדר, אבל זה לוקח המון זמן עד שמקבלים את ההכרזה.

<עינת גנון:>
ממש לא נכון. את מכירה מסלול אחד שאולי - - -

<עירית סולסי:>
אני לא מכירה שני מסלולים.

<היו"ר מירי רגב:>
הבאת רעיון ל"התחדשות עירונית", וזה לא - - -

<עירית סולסי:>
אני חושבת שצריך, כי יש גם אפשרויות שלא צריך פינוי בכלל. הראיתי להרבה אנשים כאן, שאפשר - - -

<דוד ביטן:>
זה לא מתאים לווד"ל.

<עירית סולסי:>
לא נכון. למה זה לא מתאים לווד"ל? זה בדיוק - - -

<היו"ר מירי רגב:>
שמענו את עמדתך. התחדשות עירונית לא תהיה בווד"ל. עכשיו נכניס את כל מסלול התכנון לווד"ל? 

<עירית סולסי:>
נהדר.

<היו"ר מירי רגב:>
לא. יש מסלול תכנון ובנייה, ואנחנו מביאים את החוק של תכנון ובנייה, ואנחנו רוצים לקצר את התהליכים. הוועדה רוצה לקצר עוד יותר כדי לתת פתרונות גם חברתיים, וה"ופלל"א" תקצר עוד יותר. אז בואי נחכה ל"ופלל"א".

אני לא רוצה שתוכניות להתחדשות עירונית ייכנסו לפה. ובאמת, אני לא יודעת מה נקרא "התחדשות עירונית". אנחנו נקיים דיון על התחדשות עירונית, כל אחד עוסק בהתחדשות עירונית, אפילו השר להגנת העורף אומר שהוא עוסק בהתחדשות עירונית.

<עירית סולסי:>
נכון. כי בתפקידו הקודם הוא עסק בזה.

<היו"ר מירי רגב:>
יפה. אז אני כבר לא יודעת מי עוסק בהתחדשות עירונית. באמת הגיע הזמן שמישהו יגיד לנו. זה כמו שבהתחלה כולם דיברו על דיור בהישג יד, ואף אחד לא ידע במה מדובר.

<עירית סולסי:>
אז התחדשות עירונית זה בדיוק דיור בהישג יד.

<היו"ר מירי רגב:>
זה לא אותו דבר בעיני.

<עירית סולסי:>
זה אותו דבר, מניסיוני.

<דב חנין:>
אני רוצה רק להעיר - - -

<היו"ר מירי רגב:>
רגע, רגע, דב, לפי הסדר. ביטן ביקש, ואני מבקשת להתעסק רק בהגדרות עכשיו.

<דב חנין:>
גברתי, בהקשר הזה, של התחדשות עירונית.

<היו"ר מירי רגב:>
אז חכה רגע. בגלל שהכול זה התחדשות עירונית, אז תמתין.

<דוד ביטן:>
מה לגבי ניוד זכויות? הרי ברוב המקומות שהם סוציו-אקונומי נמוך, צריך לתת מכפיל גדול יותר כדי לעשות את הפינוי-בינוי, ואז יש בעיה, מבחינת הצפיפויות שקובעת ועדה מחוזית לגבי כל דונם ודונם. מה קורה במקרים האלה?

<היו"ר מירי רגב:>
רגע, איפה זה נכנס פה?

<דוד ביטן:>
זה לא נכנס. זו בדיוק הבעיה.

<תומר רוזנר:>
החוק לא מתייחס לפרטי התכנון.

<דוד ביטן:>
לדוגמה, בשכונת רמת אליהו, בראשון-לציון, שהיא שכונה סוציו-אקונומית נמוכה מאוד, על מנת לאפשר פינוי-בינוי אנחנו צריכים לתת פי חמישה ופי שישה. אבל איפה אנחנו נתקעים? אנחנו נתקעים בדיוק בסעיף הזה, כשמתייחסים לסטייה מהתוכנית של הוועדה המחוזית. מדוע? כי היום קבעו לנו 22 יחידות לדונם - -

<תומר רוזנר:>
בסדר, אז תלכו לוועדה ארצית.

<דוד ביטן:>
- - ואני רוצה, אם אפשר, שהווד"ל גם תאפשר ניוד זכויות כדי לממן את הפרויקט. יש סמכות לווד"ל, במקרים האלה, לנייד זכויות.

<היו"ר מירי רגב:>
מצד אחד אתם אומרים, בשונה ממה שאומרים פה לפחות שני חבר כנסת, אני עדיין לא קיבלתי החלטה בעניין הזה, שלא נכון להביא את הפינוי-בינוי בווד"ל. אתם אומרים, לא, נביא את הפינוי-בינוי בווד"ל, בגלל שיש לזה אינטרס לאומי, ציבורי, חברתי, ואני בעניין הזה אתכם, נניח, נגד העמדה שלהם, כן להביא את זה לווד"ל.

מאידך, אם בתוך הווד"ל פה, של הפינוי ובינוי, זה בא בניגוד, זאת אומרת, הוא צריך ללכת עם זה לארצית, אז למה הביא את זה לווד"ל?

<עינת גנון:>
לא יצטרך ללכת לארצית, ואני אסביר מדוע.

<דוד ביטן:>
אי אפשר לקיים את הפרויקט בכלל, במגבלות האלו.

<תמר זנדברג:>
לא, אבל אם הפרויקט קיבל הכרזה - - -

<דוד ביטן:>
הוא לא יכול לקבל הכרזה. הוא לא יכול.

<עינת גנון:>
אם הוא קיבל הכרזה, הוא גם קיבל את כל המכפלות האלו.

<תמר זנדברג:>
אם הוא קיבל הכרזה, זה אומר שהוא כבר עבר היתכנות - - - וקיבל את המכפלות. ואם לא - - -

<היו"ר מירי רגב:>
רגע, אבל תני לו רגע להסביר.

<דוד ביטן:>
בדיוק במקומות בהם אנחנו צריכים את התוכנית פינוי-בינוי, שם אנחנו לא יכולים לקיים אותה באופן מהיר. למה? כי הצפיפות במכפיל לא מתאימה. לכן צריך לתת לווד"ל גם אפשרות לנייד זכויות למקומות אחרים.

<תמר זנדברג:>
אתם צריכים ללכת למשרד השיכון ולהראות מכפלות. זו לא הדרך, לתקן את זה פה.

<עינת גנון:>
זה לא ימנע. אני אסביר מדוע.

כל התוכניות, גם התוכניות המחוזיות וגם תוכנית מתאר ארצית, תמ"א 35, מאפשרות סטייה מצפיפויות המינימום בתוכניות להתחדשות עירונית, כך שאין צורך להגיע לתיקון תוכנית מתאר מחוזית או תוכנית מתאר ארצית, בכל מה שקשור לעלייה מעבר לצפיפויות.

<דוד ביטן:>
באיזה - - - של סטייה?

<עינת גנון:>
אין שום מגבלה. זה עובד, אני יכולה לתת דוגמאות, וזה עובד.

<דב חנין:>
גברתי מתייחסת לצפיפויות מקסימום.

<תמר זנדברג:>
אם זה פי חמישה ושישה, אז זה כנראה לא מתאים.

<דוד ביטן:>
בהרבה מקומות צריך פי חמישה ושישה, רק בבתים לא צריך.

<תומר רוזנר:>
אז יש בעיה.

<תמר זנדברג:>
אז יש בעיה אחרת, אבל לא צריך לפתור אותה ככה, דרך הווד"ל. זו לא הדרך שנכון לקדם בה את זה.

<עינת גנון:>
לא, בבאר-שבע צריך פי שמונה, פי עשרה.

מאחר שהתנאי שאנחנו קובעים פה, הוא מינימום של מספר יחידות דיור קיימות, ומינימום של מספר יחידות חדשות, אז אין שום מניעה שהתוכניות האלה, גם אם הן איתרו קרקע שאפשר, כפי שנאמר פה, לנייד אליה זכויות או להשלים עבורה זכויות במגרש פנוי, אין שום מניעה שהיא תיכלל בתוכנית שנדונה בווד"ל.

<קריאה:>
זה חלק מההליך התכנוני, שמאשר את זה.

<דוד ביטן:>
אז שיהיה - - -: לרבות ניוד זכויות. מה הבעיה? זה מה שאני מתכוון.

<עינת גנון:>
יתר על כן, רק בשבוע שעבר מועצת מקרקעי ישראל אישרה בהחלטה מסודרת, שניתן לצרף קרקע פנויה לפרויקטים של פינוי-בינוי כדי ליצור השלמת כדאיות כלכלית בפרויקטים שאין בהם כדאיות כלכלית.

<היו"ר מירי רגב:>
אז למה אי אפשר להוסיף פה לסעיף: לרבות ניוד זכויות?

<תומר רוזנר:>
כי לא ברור מה זה אומר, המינוח הזה.

<עינת גנון:>
בעיני זה חלק מהליך התכנון. אני לא רואה מניעה לציין את זה.

<תומר רוזנר:>
אבל מה זה אומר? אני לא מבין את המשפט הזה, אין לו משמעות משפטית.

<עינת גנון:>
אמרתי, אני חושבת שצריך להשאיר את זה לשיקול דעת - - -

<דוד ביטן:>
אני אגיד מה זה אומר. זה אומר שאם בפרויקט מסוים הגענו ל-80–100 יחידות, ואני מנייד 100, אז - - - תביא את זה לווד"ל. מה הבעיה עם זה?

<תומר רוזנר:>
לנייד מאיפה לאיפה? מה זה אומר, "לנייד"?

<דב חנין:>
מאיפה לנייד?

<קריאה:>
אתה צריך רק 100.

<דוד ביטן:>
אני גם אומר לאן אני מנייד.

<תומר רוזנר:>
מאיפה אתה מנייד? לאן אתה מנייד?

<עינת גנון:>
אז את זה תקבע התוכנית, בדיוק את זה תקבע התוכנית.

<היו"ר מירי רגב:>
מאיפה לאיפה אתה רוצה לנייד?

<דוד ביטן:>
קודם כל, דרך אגב, אפשר לנייד למקום ספציפי, ואפשר לנייד גם בלי מקום ספציפי. לאפשר ליזם, לתת לו בנק של ניוד – ואומרים לו, הנה, אנחנו מאשרים לך את התוכנית, אתה בונה בבניין הזה 400, ויש לך אפשרות לנייד 200 בלי להגיש תוכנית חדשה.

<קריאות:>
- - -

<דב חנין:>
את מה הוא מנייד אם אין לו זכויות בקרקע?

<תמר זנדברג:>
הוא יוצר גירעון עתידי לזכויות במקום אחר, שאולי הוא יבנה ואולי לא.

<דוד ביטן:>
אבל אם רוצים במקומות מעוטי יכולת, זאת השיטה היחידה. אין שיטה אחרת.

דרך אגב, אותו עיקרון נקבע בתמ"א 3. הממשלה או הוועדות הארציות לתכנון קבעו את האפשרות לנייד זכויות במסגרת פרויקט עיבוי-בינוי רגיל, חיזוק תמ"א 38.

<עינת גנון:>
בתוכנית. תמ"א 38 אומרת, בתוכנית.

<דוד ביטן:>
קודם כל, תעשה את התמ"א, אבל בלי תוכנית מתאר. זה מה שאני אומר.

<תומר רוזנר:>
יש פה אי הבנה. החוק כרגע מתייחס לשאלה איזה תוכניות יכולות להיכנס למסלול, ואיזה תוכניות יוצאות מן המסלול. אין כאן התייחסות לשאלה מה יהיה התוכן של התוכניות האלה; כן ניוד זכויות, לא ניוד זכויות, כן תוספת שטח פנוי, לא תוספת שטח פנוי. כל הנושאים האלה הם נושאים של הווד"ל עצמו, והוא ידון בהן במסגרת הדיונים אצלו.

אם זה נופל במסגרת הווד"ל, אז הוא יכול להחליט גם - - -

<דוד ביטן:>
זה לא ייכנס לווד"ל. זה מה שאני אומר.

<קריאות:>
לא, זה כן יכול. זה בתוך הליך התכנון. אין מניעה שזה ייכנס.

<דוד ביטן:>
לפי ההגדרה הזאת, הוא לא יכול להיכנס לווד"ל.

<אפרת ברנד:>
לא, זה חלק מהתוכנית שאומרת שיש ניוד זכויות. זו התוכנית.

<תומר רוזנר:>
לגבי ניוד זכויות – יכולה התוכנית הווד"לית להתייחס לנושא הזה, וכפי שהסבירה נציגת משרד השיכון, תוכניות המתאר המחוזיות ותוכנית המתאר הארצית המשולבת לבנייה ולתפרוסת האוכלוסיה, מאפשרות, בנושאים של התחדשות עירונית, שכוללות גם את מתחמי הפינוי ובינוי, את האפשרות של ניוד הזכויות במסגרת חריגה מצפיפויות המינימום שנקבעו בהן.

לכן אין צורך בתוספת הזאת במסגרת התיקון.

<דב חנין:>
גברתי היושבת-ראש, אם אפשר?

<היו"ר מירי רגב:>
זה משהו שקשור להגדרות?

<דב חנין:>
כן, להגדרות ולסוגיה של פינוי-בינוי.

<היו"ר מירי רגב:>
רגע, בוא נראה: מסעיף 1 עד 4 כולל 4, יש הערות?

<קריאות:>
כן.

<היו"ר מירי רגב:>
מה ההערות שלך, ולאיזה סעיף? ולהתמקד עכשיו בסעיפים.

<דב חנין:>
יש פה איזשהו ויכוח שצריך לחדד אותו טיפה. מה הבעיה שלי עם הנושא של פינוי-בינוי? הבעיה שלי היא שאתם נותנים לו עדיפות, ואתם אומרים , אוקי, ילך לווד"לים, ויכול ללכת לווד"לים אפילו ב-24 יחידות קיימות תמורת 100 חדשות. 

הרי כל המטרה של הדבר הזה היא לקדם דירות, בסדר גמור, וכולנו רוצים לקדם דירות. השאלה היא מה זה לקדם דירות, ואיזה דירות אנחנו מקדמים.

אתם אומרים, לא מעניין אותנו איזה דירות, אנחנו מקדמים דירה, כל דירה היא דירה, דירה גדולה, דירה לעשירים, דירה לעניים, לא מעניין אותנו.

אני מוטרד מזה שמכל המסלולים של ההתחדשות העירונית, ואכן יש כל מיני מסלולים של התחדשות העירונית, המסלול שבו הנזק החברתי הכי גדול הוא פינוי-בינוי. כי פינוי-בינוי זה להרוס דברים, כפי שאמרתי קודם, שהם ממוצעים ומטה, ולבנות במקומם דברים יוקרתיים.

<היו"ר מירי רגב:>
איך זה קשור להגדרות, בין 1 ל-4?

<דב חנין:>
הנה אני מגיע.

כיוון ששוק הדיור הא מעצם טבעו שוק מפולח, וזה שאתם תבנו דירות יוקרה בכל מיני מקומות, זה לא יעזור לעם ישראל ברובו הגדול, זה לא יעזור, וזה שאתם תהרסו שכונה שבה אנשים ממוצעים יכולים לגור, לטובת שכונה שבה עשירים יכולים לגור, זה רק יחריף את הבעיות, כי השוק הזה הוא שוק מפולח; כול פלח שלו לא מדבר עם הפלח האחר, זה ביקושים שונים בכל פלח – מה שהממשלה מתעקשת לא לראות, לצערי, אז התוצאה היא תוצאה חברתית רעה.

לכן, אני הייתי מציע להוריד לחלוטין את ההתייחסות לפינוי-בינוי בחוק, להוריד לחלוטין.

<היו"ר מירי רגב:>
הבנתי. התייחסותך הזאת לא מתקבלת.

<דב חנין:>
את זה נצטרך לראות בהצבעות, גברתי.

<היו"ר מירי רגב:>
אה, זה בסדר. יש לך ספק?

<דב חנין:>
יש לי, יש לי.

<תמר זנדברג:>
אי אפשר לדעת. אשרי אדם מאמין - - -

<היו"ר מירי רגב:>
בין 1 ל-4 יש לך הערות?

<דב חנין:>
תיכף אני אגיע לסעיפים הנוספים.

<מירי כהן:>
גברתי, אני רוצה להעיר על ההגדרה "תכנית לדיור לאומי".

חשוב לי להגיד, כבר בגלגול הראשון של החוק, בהצעת החוק המקורית, אנחנו, התאחדות בוני הארץ, ביקשנו להכניס גם קרקעות פרטיות. והנה עכשיו, החוק מתוקן, קיווינו שכנראה זה נדרש, אבל עוד פעם, שמים לנו מגבלה של 40%.

צריך להיות עיוורים למי הבעלים של הקרקע. מטרת החוק הזה היא להוסיף מסה גדולה של יחידות דיור לשוק, וזה מה שצריך לעניין, אם התוכנית המוגשת מוסיפה מסה גדולה של יחידות דיור, או לא. 

עניין הבעלות, אם זה קרקע ציבורית או קרקע פרטית – אנחנו צריכים להיות עיוורים לזה, לטעמנו, בייחוד נוכח העובדה - - -

<היו"ר מירי רגב:>
מה את רוצה? כבר אמרת פעמיים "עיוורים".

<תומר רוזנר:>
היא אמרה, היא אמרה. להוריד את המגבלה של ה-40%.

<תמר זנדברג:>
שזה יהיה לכל קרקע פרטית.

<קריאה:>
שבעלות הקרקע לא משנה.

<מירי כהן:>
גם כאן חשוב לי להדגיש: ראינו בווד"לים, שבאיזור המרכז לא הצליחו כל-כך לקדם תוכניות וד"ליות, והסיבה היא שבאיזור הזה רוב הקרקע היא פרטית, וקרקעות מעורבות כאלה הן לא כל-כך בנמצא.

<היו"ר מירי רגב:>
הבנתי. משרד המשפטים, מה אתה אומר, למה לא כל הקרקע? למה רק 40%?

<ארז קמיניץ:>
אני ארז קמיניץ, משנה ליועץ המשפטי לממשלה (אזרחי).

האמת היא שזה מתקשר אחר-כך גם לנושא נוסף, אבל אני אתחיל ואגיד כבר עכשיו.

ככלל, החוק הזה, בגלגול הראשון שלו, או לפני התיקון הזה בעצם, החוק הקיים ראה לנגד עיניו פרויקטים שהם מבחינתנו פרויקטים בעלי חשיבות לאומית, פרויקטים שמי שמוביל אותם היא המדינה. המדינה אמונה על פתרון משבר הדיור בצורה מלאה, גם בהקשר התכנוני. ובהקשר הזה, הביא משרד הראש הממשלה יחד עם משרד הפנים, בשעתו, קידם את הצעת החוק המקורית, ואמר, אנחנו לוקחים על אחריותנו יצירה של מלאי תכנוני בקצב מהיר יותר ממה שהמערכת הרגילה יכולה להביא.

נשאלה השאלה מדוע לא לפתוח את הדבר הזה לשוק הפרטי. אז אומרת הממשלה, כשאנחנו באים ורוצים לפתור את המצוקה על דרך הגדלת כמות יחידות הדיור, אנחנו רוצים לוודא שהתוכנית שנעשית תואמת לצרכים, תואמת לרעיון הלאומי, תואמת למה שאנחנו רואים בשטח שצריך לעשות.

אם אומר הדבר שאנחנו צריכים לאתר קרקעות ולעשות בהן את התוכניות, אנחנו כמדינה נדע לעשות את זה בצורה המדויקת יותר מבחינתנו, ולכן אנחנו באים לכנסת ומבקשים הקלות. אנחנו מבקשים הקלה בהליך התכנוני, אנחנו מבקשים הקלה במדרג התוכניות באופן שלמעשה אנחנו מדלגים על שדרת התכנון המחוזית, פחות או יותר, עם איזשהו ניואנס, ואת הדבר הזה אנחנו מבקשים מהכנסת לאשר לנו כדי להגדיל את המלאי.

אמרה הכנסת, בסדר גמור, אנחנו מוכנים ללכת על הקלות בשני אלמנטים: בהיבט של התגברות על שדרת התכנון המחוזי, שזה היבט משמעותי מאוד, וגם בהיבט ההליך, בהיבט שאנחנו עושים הליך הרבה יותר מהיר בווד"ל. ההליך הזה יהפוך להיות עוד יותר מהיר בהמשך, אבל ככלל, אנחנו מייצרים הליך הרבה יותר מהיר אל מול עולם התכנון הרגיל. הכנסת הסכימה לתת את שתי ההקלות האלה. 

כשאנחנו אומרים, בואו נפתח את זה היום לשוק הפרטי, בעצם אנחנו אומרים, אנחנו קצת מורידים מהאמירה המקורית שלנו, שמי שצריך להיות אמון על האינטרס הזה של הגדלת מלאי הדיור זאת הממשלה, נוכח הרצון שלה להתגבר על שני הפרמטרים האלה, של הקלה על התכנון והקלה על ההליך.

כאשר אנחנו אומרים, בסדר, בוא ננסה לפתוח לשוק הפרטי, כי אולי לא הצלחנו להגדיל את המלאי כמו שרצינו להגדיל – אגב, אנחנו מגדילים את המלאי, הנתונים מראים הגדלה של המלאי, אין ספק בדבר, אבל אולי לא בקצב שרצינו – זה בסדר. אבל כשאומרים, בואו נפתח לשוק הפרטי, אנחנו צריכים להבין שבשוק הפרטי אין לנו את אותם מנופים, או את אותן אמירות, ביחס לאינטרסים הציבוריים הנלווים לתכנון. וזה נובע מהעובדה הפשוטה, לא מתוך רעות לב, או חזירות, כפי ששמעתי שטוענים. זה לא העניין.

לאדם הפרטי, הקרקע נמצאת איפה שהיא נמצאת. אין לו מקום אחר. הוא לא יכול להגיד, אני את התוכנית שלי אעשה בצמידות דופן, אם הוא לא צמוד דופן, כי זו הקרקע במקום שבו היא נמצאת. ולכן, רצינו להגיד, נפתח לשוק הפרטי, אבל באיזון מסוים, ביצירה של איזשהו מאזֵן אל מול הצורך של העולם הפרטי לייצר תשואות לקרקע שלו.

שני איזונים: איזון אחד זו כמות יחידות הדיור או אחוזים, שבהם יש לו אחיזה, משום שאל מול הכמות הזו יש את ה-buffer של מינהל מקרקעי ישראל שאומר, גם לי יש עניין בתוכנית הזאת, גם אני רוצה את התוכנית הזאת, כי יש לי חלק משמעותי ממנה, 40%. והדבר הנוסף זו הסכמה של המינהל, ניגע בזה אחר-כך.

<דב חנין:>
גברתי, קודם כל, אני שמח שדיברתי אחרי המשנה ליועץ המשפטי. אני בהחלט מסכים עם השיקולים שהוא הציג ושמשרד המשפטים הציג גם בדיונים הקודמים. אבל אני חושב שצריך ללכת אתם יותר רחוק, כמו שאנשי משרד המשפטים הלכו בדיונים הקודמים. ואני אנסח את הדברים בניסוח שלי, לא בניסוח של משרד המשפטים.

משרד המשפטים אמר לנו, לאורך שורה ארוכה של דיונים, והיו לנו המון חששות מחוק הווד"לים – יכול להיות שהחששות שלכם מוצדקים במידת מה, אבל אנחנו מונעים את השימוש במסלול הזה לטובת כל מיני אינטרסים, נדל"נסיטיים כאלה ואחרים, בכך שאנחנו אומרים, זה מסלול שהוא מסלול לתועלת הציבור. אני אומר את זה במילים שלי, זה לא מחייב אותם.

זה מסלול לתועלת הציבור, לכן זה בקרקע ציבורית, ולכן מי שיכול לקדם את התוכניות האלה זו המערכת הציבורית, ועל הנושא הזה היו ויכוחים מאוד-מאוד קשים. וזה, בסופו של דבר, האיזון שנקבע בחוק.

היום בעצם באה הממשלה ומבצעת נסיגה דרמטית מהאיזונים שהיא בעצמה לחמה עליהם. אני מאוד מוטרד מזה, כי אני חושב שאותם שיקולים שאולי לא אמר קמיניץ עצמו, אולי אפילו הוא בעצמו, אבל ודאי נציגים אחרים של המדינה האירו את עינינו וחידדו את תשומת לבנו בדיונים הקודמים – בדיוק הסכנות האלה, שהוארו בפנינו בדיונים הקודמים, בדיוק זה מה שהיום באים לקדם, בשני מישורים

מישור אחד – איזה סוג קרקע. זאת אומרת, אנחנו לא מדברים רק על הקרקע הציבורית, אלא אנחנו מדברים היום על קרקע פרטית בעיקרה. והמישור השני, מיהו היזם. בעוד שבאפיקים הקודמים דיברנו על יוזמה ציבורית, היום אנחנו מאפשרים ליזמים פרטיים ליזום את ההליך הווד"לי.

אם הדבר הזה מתקבל – ואני מאוד מציע לוועדה לא לקבל אותו, אני חושב שיש בו סכנה איומה – אנחנו צריכים, לדעתי, לבנות מחדש את כל האיזונים הפנימיים בווד"לים, שבוורסיה הקודמת בנינו אותם מתוך הנחה שלפחות זה מסלול ציבורי, מערכת ציבורית, המדינה מעוניינת, המדינה מטפלת.

היום זה גורמים פרטיים, אז בואו נבנה איזונים אחרים לגמרי.

<היו"ר מירי רגב:>
הבנתי. הבנו. דב, הבנו. 

תציג את עצמך.

<דרור גרשון:>
שמי דרור גרשון, אני מנכ"ל מרחב התנועה לעירוניות.

<היו"ר מירי רגב:>
אבל דיברתם, ממרחב התנועה העירונית. עירית סולסי דיברה. נכון?

<עירית סולסי:>
כן.

<היו"ר מירי רגב:>
דיברת. אי אפשר שהרבה אנשים מכל – מצטערת. רק לחברי כנסת מותר לדבר כמה פעמים.

יש הערות מהותיות בין 1 ל-4? לא. אוקיי, עוברים לסעיף 5.

<רננה ירדני:>
סליחה, אפשר להגיד משהו לחבר הכנסת דב חנין, בהקשר למה שהוא אמר?

<היו"ר מירי רגב:>
זה בין סעיף 1 ל-4? 

<רננה ירדני:>
כן.

<היו"ר מירי רגב:>
מי את?

<רננה ירדני:>
התאחדות בוני הארץ - - -

<היו"ר מירי רגב:>
כבר דיברתם.

<דב חנין:>
רגע, גברתי, ב-4(א) יש ויכוח, אם אני מבין נכון, בין הניסוח שהוועדה מציעה לבין הניסוח המקורי על עניין ההוראות שקבע שר הפנים, או ההודעה. אני מאמין שאנחנו עומדים על ניסוח הוועדה. אני פשוט רוצה להבין.

<היו"ר מירי רגב:>
על מה אתה מדבר? לא, לא, אני דיברתי עכשיו רק על (1) עד (4), בהגדרות. עכשיו אנחנו בסעיף (5).

<תומר רוזנר:>
מדלגים על דיור בר השגה.

<היו"ר מירי רגב:>
לא, לא, לא מדלגים.

<תומר רוזנר:>
משאירים לסוף.

<דני מורן:>
יש לי הערה, עד (4).

<היו"ר מירי רגב:>
מי אתה?

<דני מורן:>
נציג עמותת האדריכלים.

<היו"ר מירי רגב:>
הם הגישו, עמותת האדריכלים?

<דני מורן:>
בטח.
<תומר רוזנר:>
לדעתי, כן, אבל תיכף נבדוק.

<דני מורן:>
ראשית, אני לא מבין, בוויכוח שהיה, מה ההבדל בין קרקע פרטית לקרקע - - -

<היו"ר מירי רגב:>
אוקיי, אז את זה תלמד אחר-כך. זה לא טובת הדיון.

<דני מורן:>
אולי אני לא מתבטא נכון, אבל תני לי רגע להגיד.

קרקע היא קרקע, יחידות דיור הן יחידות דיור. מי שמחליט על התוכנית זו לא הממשלה, זו אותה הוועדה שמביאים בפניה את התוכנית, שהיא ועדה ממשלתית. אז מה זה משנה?

מצד שני, הקביעה שרשות מקרקעי ישראל מתנגדת לתוכנית, אז התוכנית לא מובאת, כאילו הרשות מחליפה את הוועדה, זה מה שמופיע פה בתיקון סעיף 12א.

<היו"ר מירי רגב:>
אבל דיברתי בין סעיף (1) ל-(4).

<דני מורן:>
זה שייך לסעיף (4).

<היו"ר מירי רגב:>
לא, זה לא שייך לסעיף (4).

<תמר זנדברג:>
סעיף (1) עד (4) בהגדרות, בהגדרות.

<קריאות:>
בהגדרות, בהגדרות.

<דני מורן:>
אה, בהגדרות. מצטער. בהגדרות אין לי הערות.

<היו"ר מירי רגב:>
טוב, חבר'ה, לא להפריע לנו בהתקדמות אישור החוק.

<קריאה:>
זה מופיע בהגדרות, בסעיף (3).

<היו"ר מירי רגב:>

הקראת את סעיף (5)?

<תומר רוזנר:>
הקריאו את הכול.

<היו"ר מירי רגב:>
תקריאי בבקשה את סעיף (5). בסעיף (5) אנחנו מדברים על 100 יחידות דיור לפחות.

<אפרת ברנד:>
רגע, תיקון סעיף 5?

<היו"ר מירי רגב:>
לא. אתם הבאתם הצעה של 100 יחידות דיור לפחות, ואני הצעתי 70.

<אפרת ברנד:>
אה, סעיף (5) להגדרות.

<היו"ר מירי רגב:>
חבר'ה, בואו – איזה סעיף 5? איזה? מה? מי? בואו שנהיה כולנו עם אותם סעיפים. אי אפשר כל פעם לשאול איזה סעיף.

סעיף (5) – אתם מקבלים את ה-70?

<קריאה:>
כן.

<דב חנין:>
גברתי, אני מציע 200.

<היו"ר מירי רגב:>
אוקיי.

"ובלבד שככל שנדרשת תכנית נוספת לצורך הוצאת היתרי בנייה בתחומה תהיה התכנית בסמכות הוועדה המקומית;" – את זה קיבלתם?

<קריאה:>
כן.

<היו"ר מירי רגב:>
אוקיי, אז אני הצעתי 70. זאת עמדת הוועדה. דב, אתה יכול בהצבעות להציג עמדה אחרת, ותעשה 200 נצביע על ה-200, נפיל אותה ונמשיך הלאה.

<דב חנין:>
או שלא. אולי אפילו יציעו 300.

<תמר זנדברג:>
רגע, עמדת הממשלה היתה 100?

<היו"ר מירי רגב:>
כן.

<תומר רוזנר:>
אבל הם קיבלו את הצעת הוועדה. זאת אומרת, הממשלה שינתה את עמדתה.

<מירי כהן:>
גברתי, לגבי הסיפה שהוספה, הסייג הזה – אל"ף, לא ברור לי למה זה לא יכול להיות גם בווד"לים. וקל וחומר, כשסעיף 27 מגביל את תוקף תוכנית וד"לית לשנתיים וחצי, והתיקון לא התקבל, הוא נמחק פה, ביועץ המשפטי, קיים חשש שאם יש תוכניות נוספות שצריך כדי להוציא לפועל את התוכנית הווד"לית, זה לא יקרה תוך שנתיים וחצי, ואז תתבטל התוכנית הזאת, שקידמנו.

<תומר רוזנר:>
אם יש חשש כזה, אז שלא ילכו לווד"לים.

<מירי כהן:>
בוודאי שיש חשש מזה, הרי - - -

<תומר רוזנר:>
אז בבקשה, שילכו למסלול הרגיל.

<מירי כהן:>
הרי אנחנו באים לעשות דברים הגיוניים.

<דב חנין:>
מי אמר שאנחנו באים לעשות דברים הגיוניים? הרי על זה יש ויכוח מהתחלה.

<מירי כהן:>
אושרה תוכנית וד"לית, הממשלה השקיעה מאמצים - - -

<היו"ר מירי רגב:>
בואו נקבע שזה יימשך עד חמש שנים בווד"ל.

<מירי כהן:>
לא, אבל זה לא הטיעון שלי. גברתי, זה לא הטיעון שלי.

<היו"ר מירי רגב:>
אז מה הטיעון?

<מירי כהן:>
הטיעון שלי: אישרתם תוכנית בווד"ל, הוספתם פה סייג שככל שצריך עוד תוכניות כדי להוציא ת התוכנית הזאת לפועל, זה לא ייעשה בווד"ל, זה ייעשה בוועדה מקומית – מה יקרה? נשארנו עם תוכנית וד"לית שאי אפשר להוציא אותה לפועל.

<היו"ר מירי רגב:>
הבנתי. את אומרת שהוועדה המקומית - - -

<קריאות:>
- - -

<היו"ר מירי רגב:>
היא אומרת, יש וד"ל, הווד"ל רץ במסלול מהיר. ועדה מקומית – ואנחנו יודעים הרי מה קורה בוועדות מקומיות – יש להן הרבה זמן - - -

<דוד ביטן:>
ועדה מקומית רצה מהר מאוד - - - 

<תמר זנדברג:>
בהיתרים.

<היו"ר מירי רגב:>
אז היא אומרת, מה שאושר בווד"ל, יגיע לוועדה מקומית ובעצם ייתקע בוועדה המקומית, ואז יעברו השנתיים-וחצי.

<תמר זנדברג:>
אבל מדובר על הוצאת היתר.

<עירית סולסי:>
לא, זה לא הוצאת היתר. זו תוכנית לאיחוד וחלוקה.

<עינת גנון:>
אפשר להציע, גברתי היושבת-ראש, שהנוסח יהיה "יכול שתהיה התוכנית בסמכות הוועדה המקומית".

<תומר רוזנר:>
לא, לא. אני אסביר.

<היו"ר מירי רגב:>
פעם ראשונה שבוני הארץ העלו פה סוגיה רצינית. אני מבינה שאתם לוקחים לידכם אנשים שיחזקו את עמדתכם. זה לא ישנה את התשובה.

<ארז קמיניץ:>
בדרך-כלל, קשה לנו עם ההערות של בוני הארץ. הפעם אני חושב שהם צודקים, ויש לי פתרון.

<היו"ר מירי רגב:>
הם צודקים במאה אחוז. אפילו אני לא משפטנית, הבנתי שזה צודק.

<ארז קמיניץ:>
הכוונה היא, כפי שאני מבין אותה, שבתוכנית הווד"לית לא יהיו טבלאות איחוד וחלוקה, ואת זה שולחים לוועדה המקומית.

<היו"ר מירי רגב:>
ואז בוועדה המקומית זה ייתקע, זה יעבור את השנתיים-וחצי, ואז יבוא דב חנין, כשיציגו לו בעוד שלוש שנים, מה עבר בווד"לים, הוא יגיד: רגע, אבל זה לא היה צריך להיות בווד"ל, אז למה אישרת את הוועדה המקומית קודם, דב חנין?

<ארז קמיניץ:>
אם אנחנו הולכים לתוכנית מורכבת, שאת הטבלאות הווד"ל מבקש לשלוח לוועדה המקומית, נגיע לסעיף של הארבע-שנים. אבל אני מציע שנסכים כבר עכשיו שלפחות במצב שבו התוכנית מחולקת לשניים, פעם ליעודי הקרקע ופעם לטבלאות, לפחות לזה נסכים כבר עכשיו שזה כן יישאר כארבע שנים.

<אפרת ברנד:>
לגבי תוכניות פינוי-בינוי, על-פי המוצע אין בכלל מועד לתחילת ביצוע. הוועדה לא מסכימה, אבל התיקון המוצע - - -

<ארז קמיניץ:>
אם כך, אז ההערה לא נכונה.

<אפרת ברנד:>
נכון. זה מה שאני אומרת

<קריאה:>
צריכה להיות תוכנית אחת בוועדה אחת, לא בשתי ועדות.

<דב חנין:>
תוכניות פינוי-בינוי הן לנצח. לא צריך לדאוג.

<עינת גנון:>
לפי מה שאנחנו מציעים, מירי, אם תלכי לתיקון סעיף תחילת ביצוע, זה נמחק.

<מירי כהן:>
- - - אבל בגלל זה הערתי את זה.

<קריאות:>
- - -

<תמר זנדברג:>
רגע, מה? שלתוכניות איחוד וחלוקה זה יהיה ארבע שנים?

<תומר רוזנר:>
לא, לא, אבל משרד השיכון לא מסכים לזה.

<היו"ר מירי רגב:>
למה?

<תומר רוזנר:>
כי זה לא מספיק.

<היו"ר מירי רגב:>
אם זה לא מספיק, אני מודיעה לכם, זה לא יבוא לווד"ל. אתם לא תעשו צחוק. זה לא יבוא לווד"ל. תיקחו את זה למסלול תכנון ובנייה. אנחנו הולכים לקצר את זה עכשיו. אנחנו הולכים לעשות רפורמה שתקל עליכם מאוד, ותעבדו יותר מהר. לא צריך להגזים. מה, נעשה וד"ל בעשר שנים?

<עינת גנון:>
לא, אבל אתם מדברים פה על ההתניה של 25% מעבודות הפיתוח, תוך כמה שנים הן יבוצעו. פרויקטים של פינוי-בינוי הם פרויקטים שמבצעים באיזור שהוא כבר מפותח. בדרך-כלל אין התניה להתחיל את הפיתוח בשלבים הראשונים, בניגוד לקרקע - - -

<קריאות:>
- - -

<היו"ר מירי רגב:>
רגע, אז תנו לה לדבר רגע. מה קרה פה?

<עינת גנון:>
בניגוד לתכנון ופיתוח של קרקע בתולה שבה חייבים להתחיל עם הפיתוח. אי אפשר לבנות את מבנה המגורים בלי להתחיל עם הפיתוח. לכן ההתניה הזו היא בכלל לא רלוונטית. זה לא עניין של מספר השנים. היא לא רלוונטית לתוכניות של פינוי-בינוי. מה גם שבדרך-כלל יש התניות בתב"ע עצמה בהתאם לקצב המימוש של התוכנית.

פרויקטים של פינוי-בינוי, בגלל המורכבות שלהם, בגלל שצריך להגיע להסכמה עם הדיירים, בדרך-כלל מתבצעים שלב אחרי שלב, בניין אחרי בניין. הם לא מתבצעים בהינף רחב. זה לא שכל התוכנית מבוצעת בכללותה. ולכן ההתניה של הפיתוח לתוכניות פינוי-בינוי היא בכלל לא רלוונטית.

<תומר רוזנר:>
אני לא מסכים עם זה.

<עירית סולסי:>
אפשר להוריד את זה ל-10%, עינת.

<דב חנין:>
אני חותם על דבריה של נציגת משרד השיכון, אבל חושב שהמסקנה היא בדיוק הפוכה. זו בדיוק ההוכחה שתוכניות פינוי-בינוי לא מתאימות למסלול הזה.

הרי כל המטרה של מסלול, אני קורא את הכותרת: האצת הבנייה למגורים – אומרת לנו בהגינותה, וגם בצדק רב, נציגת משרד השיכון שפינוי-בינוי זה תהליך מאוד-מאוד מורכב, ארוך, מסובך, זה לוקח הרבה שנים. נכון, היא צודקת בכל זה, והקמת תשתיות לא רלוונטית. זה לא המבחן הרלוונטי. זה לא האצת הבנייה למגורים, - - -

<עינת גנון:>
זה בדיוק האצת הבנייה. כשיש דיירים שיושבים בבית שלהם, שהוא רעוע, ורק התכנון לוקח שש שנים - - -

<דב חנין:>
אז למה התכנון צריך להיות מואץ? אם ממילא - - -

<עינת גנון:>
כי התכנון לוקח, בתוכניות שאנחנו מקדמים היום, שש שנים בממוצע. אז באו לקצר לאנשים שגרים בבתים הרעועים האלה, את התכנון, לשנה וחצי במקום לשש.

<דב חנין:>
תאיצו את התוכניות, תעבדו עליהן יותר טוב, אבל תעבירו אותן במסלול שהוא מתאים לאופי המורכב של הסוגיה.

<דוד ביטן:>
פינוי-בינוי זה טוב מאוד שיהיה בווד"לים.

<היו"ר מירי רגב:>
אבל פה, לגבי הסעיף הזה?

<תומר רוזנר:>
אני רוצה לענות, שני דברים. אחד, כפי שאמרה יושבת-ראש הוועדה, הטעם שאנחנו הולכים לווד"ל הוא הטעם שאנחנו רוצים להאיץ את התוכניות, ואין טעם ללכת לווד"ל ולסתום אותו עם תוכניות שיכולת ההתממשות שלהם היא נמוכה. 

ולכן, אם מדובר בתוכניות שהן כל-כך מורכבות, שתוך ארבע שנים לא ניתן יהיה להתחיל לבצע אותן, אז הן לא תרמו להאצת הבנייה למגורים כמו כותרת החוק.

אבל יותר מזה, וחשוב יותר, כל ה"סנקציה", במרכאות, שקורית אחרי התקופה שאנחנו מדברים עליה, אחרי ארבע שנים – זה לא שהתוכנית מתבטלת. כל מה שקורה הוא שהוועדה המחוזית צריכה לקיים דיון מה עושים עם התוכנית הזאת, אם ממשיכים אתה, אם מבטלים אותה, ואין לזה משמעות.

אם יש מצב חריג, שאחרי ארבע שנים התברר שייקח עוד חצי שנה ואפשר יהיה לקדם, אז הוועדה המחוזית תדון ותגיד, תמשיכו. אם יתברר שאי אפשר לקדם, אז יבטלו את התוכנית. אין פה סנקציה אוטומטית שהמחוקק קבע שאחרי ארבע שנים התוכנית מתבטלת.

לא, המחוקק קבע סנקציה מאוד-מאוד רכה שאומרת, במצב כזה כל מה שצריך להתקיים - - -

<היו"ר מירי רגב:>
לא, אבל השאלה היא אחרת. השאלה היא האם בזה שאתה אומר שהיא חייבת לעבור את סמכות הוועדה המקומית, האם פה בגלל שערוץ אחד רץ - - - 

<תומר רוזנר:>
לא, היא לא חייבת. 

<קריאה:>
רק אם היא לא מפורטת - - -

<היו"ר מירי רגב:>
"שככל שנדרשת תכנית נוספת" - - -

<תומר רוזנר:>
אם נדרשת, אם נדרשת.

<היו"ר מירי רגב:>
אז למה התוכנית הנוספת צריכה להיות בוועדה המקומית, ולא בווד"לים?

<תומר רוזנר:>
היא לא חייבת. היא לא חייבת.

<היו"ר מירי רגב:>
אם תהיה תוכנית, למה התוכנית הנדרשת, שלא חייבת אבל היא נדרשת לגבי תוכנית מסוימת, לא תרוץ גם היא בווד"לים, אם היא התחילה בווד"לים?

<תומר רוזנר:>
אפשר, אפשר. היא יכולה, היא יכולה.

<היו"ר מירי רגב:>
תקשיבו חבר'ה, אני רוצה רגע להבין.

<תומר רוזנר:>
היא יכולה, היא יכולה להיות בווד"לים.

<היו"ר מירי רגב:>
אני רוצה להבהיר את עצמי שוב. ארז, אתה רוצה לשבת לידם? 

<ארז קמיניץ:>
כן.

<היו"ר מירי רגב:>
מי אמור לשבת פה?

<ארז קמיניץ:>
אני רוצה להגיע להסכמות תוך כדי.

<היו"ר מירי רגב:>
אתה רוצה להגיע להסכמות תוך כדי? – יפה. תעשו לו מקום. למה אתם באים כל-כך הרבה יועצים? אני יכולה להבין? מה, אין עבודה?

תזוזו קצת בבקשה, שאול, ביטן, עוזי, אתם מול המחשבים שלכם, אי אפשר להזיז אתכם משם. חשבתי שזה רק משחקי כדורגל, אני רואה שלא.

סליחה רגע, אני רוצה להבהיר למה אני מתכוונת. 

הגישו תוכנית שמתאימה על-פי כל הקריטריונים לווד"ל, התחיל הווד"ל, עכשיו לתוכנית הזאת צריכה להיות איזושהי השלמה, השלמה כדי שהתוכנית הזאת, של הווד"ל, תגביר את הדיור הציבורי או משהו אחר, לא משנה מה, טבלאות איחוד וחלוקה, צריך תוכנית השלמה. אם ההשלמה תלך לוועדה מקומית, הווד"ל הזה סתם הוגש. סתם התוכנית הזו הוגשה לווד"ל, כי עכשיו זה ייתקע בוועדה המקומית.

<תומר רוזנר:>
אין שום מניעה - - -

<היו"ר מירי רגב:>
רגע, אם אתה צריך המשך, אם תוכנית התחילה בווד"ל, שתסתיים בווד"ל - -

<תומר רוזנר:>
אין שום מניעה.

<היו"ר מירי רגב:>
- - כי היא חייבת להסתיים בכל מקרה. וגם כשנתנו לה ארבע שנים, אם היא חורגת מארבע שנים, נא, בבקשה, תעזוב את ווד"לים, ותלך למסלול תכנון ובנייה רגיל.

<תומר רוזנר:>
אז אני אבהיר.

<דב חנין:>
אדוני, היועץ המשפטי, לפני שאתה מסביר, אפשר להגיד מלה טובה ליושבת-ראש הוועדה?

<היו"ר מירי רגב:>
שמע, אני אומרת לך, אני אביא חייכנים - - -

<דב חנין:>
גברתי היושבת-ראש, אני חושב שההערה שלך ממקמת בעיה שדיברנו עליה בהרבה דיונים בסיבוב הקודם, ואני מאוד שמח שאת עלית על זה, כי את לא היית כאן, ובכל זאת את רואה את הבעיה הזאת.

אנחנו בונים מסלולים שבסופו של דבר, מסבכים את המערכת התכנונית. הנה דוגמה: הרי יש לנו את המסלול הרגיל, יש תוכניות שהן בסמכות ועדה מקומית, עכשיו יש ווד"לים, אחר-כך יהיה ה"ופלל"א", אחר-כך יהיה זה, והכול מתוך מטרות טובות, הכול מתוך מטרות טובות. היער התכנוני שאנחנו ניכנס אליו יהיה יער עבות ויהלכו בו הרבה מאוד דובים. זו האזהרה שלי.

<עירית סולסי:>
אבל זה הכול נובע מהתנהלות לקויה של מערכת התכנון הרגילה.

<היו"ר מירי רגב:>
בגלל זה אתה דב. בגלל היערות הביאו דב.

<דני מורן:>
כפי שאמרת, ראוי שתוכנית שהתחילה בווד"ל, תיגמר בווד"ל, ולא ראוי שהיא תלך לוועדה מקומית עם אותן טבלאות איזון, משום שטבלאות האיזון - - -

<היו"ר מירי רגב:>
יועצים משפטיים.

<תומר רוזנר:>
להבנתי, אין מניעה שהתוכנית המשלימה תידון גם היא בווד"ל, מכיוון שהיא תוכנית שעומדת בקריטריונים שאפשר להגיש על הווד"ל.

<רננה ירדני:>
באותה תוכנית.

<היו"ר מירי רגב:>
סליחה, עכשיו זה התייעצות פה.

<אפרת ברנד:>
תומר, אם היא רק כוללת, לדוגמה, קווי בניין וחלוקה למגרשים, כלומר 100 יחידות הדיור, אני מסכימה אתך שאם זו תוכנית שגם כוללת יחידות דיור או תוכנית מפורטת מראש שכוללת את הכול, גם איחוד וחלוקה, ודאי שהיא יכולה להיעשות בווד"ל. 

אבל אם נדרשת רק תוכנית משלימה לצורך חלוקה למגרשים וקווי בניין, אז היא לא תוכנית שעומדת בקריטריונים של הגדרה לתוכנית לדיור לאומית, כיוון שהיא לא נתנה דיור.

<תומר רוזנר:>
מה זאת אומרת? מי אמר שהיא צריכה לתת חדשות?

<ארז קמיניץ:>
זה חייב להיות חדשות, אחרת זה לא שווה.

<תומר רוזנר:>
לא.

<ארז קמיניץ:>
אנחנו נחשוב על זה, אבל הרעיון היה עם יחידות חדשות.

<היו"ר מירי רגב:>
אם לא היו יחידות חדשות, הם ראו שצריך לעבות גם. אבל עיבוי זה לא יחידות חדשות. 

<עינת גנון:>
תמיד בעיבוי יש גם דירות חדשות.

<היו"ר מירי רגב:>
תחשבו על זה, ואני אגיד לכם מה הרציונל פה.

<דב חנין:>
ותחשבו אולי על הרעיון של להפוך את כל מערכת התכנון למסלול אחד, מסלול יותר יעיל, אבל אחד.

<היו"ר מירי רגב:>
ל"ופלל"א".

הרציונל שלי הוא, לא מעניין אותי אם תהיה ועדה מקומית, או הכול יהיה בווד"ל, או "ופלל"א", או לא משנה מה, אבל שזה לא יעבור את ארבע השנים. זאת אומרת, אם זה אמור לעבור מווד"ל לאישור של סמכות ועדה מקומית, וזה יעבור את זמן הווד"ל, ולא נעמוד בתחילת הביצוע של ארבע השנים, אז מבחינתי זה לא השיג ת מטרתו, שילך למסלול רגיל.

כדי למנוע את זה, שימו כבר פה בחקיקה, זה ממילא הוראת שעה ל-22 חודש, ונבחן את זה שוב בעוד 22 חודש, כמו שאנחנו בוחנים עכשיו את דיור בר השגה, ולכן גם נתקן את הקריטריונים של דיור בר השגה ונדבר עליהם, אז אחרי 22 חודש אולי נתקן גם את זה. ולכן, קחו את זה בחשבון, שזה לא יעבור את הגג של הזמן, ולכן התוכנית הזו נכנסה לווד"ל. זאת אומרת, שלא יהיה מצב שהיא יכולה לקבל את אותו זמן במסלול אחר של תכנון ובנייה. 

<ארז קמיניץ:>
אנחנו נחשוב על זה, ורק הערה אחת.

<היו"ר מירי רגב:>
וסיכמנו על ה-70 בתים.

<ארז קמיניץ:>
כן.

אני חושב שהדבר המרכזי שצריך לזכור, זה מה שעינת אמרה קודם, ששאלת המגבלה שתחול על תוכניות פינוי-בינוי צריכה להיות שונה בתכלית. אני לא יודע, ארבע שנים למה? עבודות הפיתוח אינן רלוונטיות לתוכניות פינוי-בינוי. הבעיה בתוכניות פינוי-בינוי, אם מתייחסים למימוש שלהן, אתה עובר מפאזת התכנון לפאזת מימוש תוכניות. זה לא שאתה מעלה טרקטורים על הקרקע, והשאלה היא אם יש לך תקציב או אין לך תקציב, ואתה רוצה לתמרץ את המדינה שתעשה את זה כמה שיותר מהר. לא זו השאלה.

השאלה נוגעת הרבה יותר ליחסים בין הדיירים, איך מצליחים לשכנע, אם מכניסים דייר - - -

<היו"ר מירי רגב:>
תפתור את זה, תפתור את זה, תפתור את זה מראש.

<דב חנין:>
אז למה - - - במסלול המהיר, למה?

<קריאה:>
רצינו לפתור את שלב התכנון.

<היו"ר מירי רגב:>
תפתור את זה מראש. עם כל הכבוד, אתה לא יכול ללכת - - -

<עירית סולסי:>
מה התוכניות האלה מקבלות - - -

<עינת גנון:>
גברתי היושבת-ראש, אנחנו לא יכולים בעולם התכנון לפתור את השאלות הקנייניות, לפתור את כל השאלות החוזיות - - -

<תומר רוזנר:>
אז לא נשיג דירות.

<היו"ר מירי רגב:>
אז תראי, זה מה שקורה, שהניתוח הצליח והחולה מת. אין בסוף דירות. מרוב מסלולים ומרוב עניינים, ויש הכול, בסוף אין דירות.

<דרור גרשון:>
יש היום 250 אלף יחידות דיור - - -

<היו"ר מירי רגב:>
טוב, אנחנו רוצים להתקדם.

<תמר זנדברג:>
תומר, רק לוודא שהבנתי, מה שאנחנו מציעים, כוועדה, זה שאם נדרשת תוכנית נוספת, שזה האיחוד וחלוקה, היא תלך לוועדה המקומית, אבל אורך זמן יוארך?

<היו"ר מירי רגב:>
לא. אם זה ילך לוועדה המקומית, ואורך הזמן יוארך, היא לא תהיה בווד"ל.

<תמר זנדברג:>
מעבר לארבע שנים? לא מעבר ל-2.5?

<דב חנין:>
לא, לא. עוד לא אמרנו איזה זמן. אמרנו רק שאם זה צריך ועדה מקומית כדי להאריך זמן, אז זה לא מתאים.

<היו"ר מירי רגב:>
טוב, חבר'ה, אני רוצה להתקדם.

<גיל גן-מור:>
יש לי לסעיף הזה עוד - - -

<היו"ר מירי רגב:>
מי אתה?

<גיל גן-מור:>
גיל גן-מור, מהאגודה לזכויות האזרח.

<היו"ר מירי רגב:>
לא, אבל אני לא יכולה ככה, שעל כל סעיף כולם פה יתחילו להעלות הערות. רק אם זה ממש משהו - - -

<גיל גן-מור:>
לא, יש לי הערה קצרה, ואני חושב שהיא חשובה.

אני לא אחזור שוב על הטיעונים מדוע זה בעייתי, או מייצר בעיות, להכליל פינוי-בינוי, ואני מבין לאן רוח הוועדה נושבת, אבל בכל זאת צריך לזכור שמדובר פה בתוכניות שונות מתוכניות על קרקע פנויה. יש פה בהחלט תוכניות שרמת הסיכון שלהן כלפי הפגיעה בתושבים היא הרבה יותר גבוהה, כי מדובר בהתערבויות במרקם קיים, וההשלכות שלהן על תושבים – הרבה פעמים תושבים מאוד עניים שגרים במתחמים האלה – הן השלכות דרמטיות, יכולות להביא לדחיקה של תושבים ולפגיעה בהם.

ולכן, כן אפשר להבחין, ותיכף אני אסביר איך, בין תוכניות על קרקע פנויה, לבין תוכניות לפינוי-בינוי מבחינת האופן שבו הווד"ל עובד. וצריך גם לזכור שלווד"ל יש מחירים.

<היו"ר מירי רגב:>
סליחה רגע, אנחנו מדברים עכשיו על סעיף (5). מה ההצעה שלך? דבר ישירות להצעה.

<גיל גן-מור:>

בגלל שיש מחירים לווד"ל, מחירים שאין בתוכנית שמקודמת במסלול הרגיל, למשל, העובדה שלציבור הרבה יותר קשה להיות מעורב בתכנון, התכנון הוא הרבה יותר מהיר, ואין ערר וכולי - - -

<היו"ר מירי רגב:>
מה ההצעה שלך?

<גיל גן-מור:>
אני מציע שבסעיף (5) יהיו הוראות כלשהן שקצת נותנות דגש להיבטים החברתיים בתוכניות פינוי-בינוי שמקודמות בווד"ל, ואני אתן כמה דברים.

אני מציע שבסעיף (5) יהיה כתוב שתוכנית לדיור לאומי לפינוי-בינוי, תוכל להיות כזאת רק אם היא עומדת במספר תנאים: אחד, בדיון שיתקיים לגביה תהיה נוכחות של נציג משרד הרווחה בוועדה, שיצורף נציג של משרד הרווחה לוועדה כאשר היא דנה בתוכנית פינוי-בינוי, או נציג של מחלקת הרווחה ברשות המקומית שבו היא נעשית.

<היו"ר מירי רגב:>
אבל הם קיבלו את ההצעה הזאת.

<גיל גן-מור:>
לא, זה לא בהרכב של הוועדה.

<קריאה:>
אני אפנה אותך - - -

<גיל גן-מור:>
רגע, תני לי לסיים, תרשמי ותעני על כל הנקודות.

דבר שני, שתהיה חובה למנות יועץ חברתי בוועדה כאשר היא דנה בתוכניות להתחדשות עירונית, בגלל הסיכון העצום שלהם לפגיעה בתושבים.

דבר שלישי, שתהיה חובה להגיש לוועדה תסקיר השפעה חברתית.

והדבר הרביעי, שיהיה מינוי או חובה של שיתוף ציבור.

הדברים הללו לא יאריכו גם את פעילות הוועדה בגלל שיש כבר היום, במסגרת לוח הזמנים של הוועדה, זמנים להגיש את חוות הדעת, אז פשוט להוסיף חוות דעת – תסקיר השפעה חברתית.

<היו"ר מירי רגב:>
נציג משרד הרווחה, זה נושא שדיברנו עליו?

<קריאה:>
זה נושא שהוכנס.

<דב חנין:>
עוד הערה אחת לגבי סעיף (5) היא שאלת החוקתיות, כיוון שהמסלול הווד"לי – כפי שאמר פה נציג האגודה לזכויות האזרח, מזווית אחרת, אבל הבעיה היא אותה בעיה – הוא מסלול שמאוד-מאוד פוגע ביכולות להתנגד, להשמיע דעה, לוחות זמנים וכדומה.

ההבדל הגדול בין תוכנית שנעשית בשטח פתוח לבין תוכנית שקיימת על בתים של אנשים שהם לפעמים שייכים להם, הוא שבעצם המהלך הזה פוגע בזכויות הקנייניות שלהם.

אני מציע למשרד המשפטים, ברוח הכי ידידותית שבעולם, לבחון מאוד לעומק את השאלות החוקתיות של המהלך הזה. אני חושב שאתם הולכים פה צעד אחד רחוק מדי בשינוי האיזון, שהמשמעות שלו, בסופו של דבר, היא פגיעה ביכולת של האנשים להגן על הזכות הקניינית שלהם.

בסופו של דבר, מקדמים ברמה התכנונית על הדירה שלי, אני גר במקום הזה, זה הבית שלי - - -

<אפרת ברנד:>
מי שרשאי להגיש אותה הוא מי שרשאי להגיש אותה לפי חוק התכנון. לא נעשה שום שינוי בהיבט - - -

<היו"ר מירי רגב:>
חבל, בואו נתקדם. ההערה שלך נרשמה. א נחנו עוברים הלאה.

תיקון סעיף 3, אנחנו נדלג על זה, זה בסוף.

<תומר רוזנר:>
אני רק אסכם את הנקודה שמשרד המשפטים ומשרד הפנים יצטרכו לבוא עם מענה לגביה: לגבי תוכניות פינוי-בינוי – אלטרנטיבה לנקודת הייחוס שבה תעבור התוכנית לוועדה המחוזית, הן מבחינת הזמן והן מבחינת הקריטריון, והאפשרות שאותה תוכנית תושלם גם בתוך הווד"ל.

<היו"ר מירי רגב:>
עכשיו אנחנו עוברים לתיקון סעיף 3(2): 

"(א)
בפסקה (1), אחרי "לא תאושר תכנית לדיור לאומי" יבוא "בקרקע שעיקרה מקרקעי ישראל או תכנית לדיור לאומי ביישוב מיעוטים שהוגשה על ידי גוף המנוי בסעיף 9(א)";"

<אפרת ברנד:>
זה מה שהסברתי קודם לגבי המנגנון השונה לגבי סטייה מתמ"מ, לגבי התוכניות המתווספות בתיקון, זאת אומרת, שלעומת המנגנון הקיים לבקשת שני חברים זה מועלה, בתוכניות המתווספות זה יהיה בהכרח דיון במועצה הארצית ובוולקחש"פ, ותוכנית פינוי-בינוי לא תוכל בכלל לסטות מתוכנית מתאר מחוזית.

<היו"ר מירי רגב:>
יש על זה הערות? אל סעיף 2(1) אנחנו נחזור. הלאה. סעיף 2(3), מה זה אומר?

<אפרת ברנד:>
זה מה שהסברתי. עד סעיף קטן (ו) זה כל המנגנון שעכשיו הסברתי.

סעיף 3 לתיקון, זה תיקון סעיף 5 לחוק העיקרי. בעצם החוק קובע שלעניין תוכנית לדיור לאומי כל סמכויות המועצה יועברו לווד"ל הארצי, וערר על החלטה של הוולקחש"פ תהיה נתונה לווד"ל הארצי ולה בלבד.

אנחנו מבקשים להחריג מהכלל הזה את אותה תוכנית שלגביה דרשנו דיון של המועצה האזורית והוולקחש"פ, שלגבי התוכניות האלה לא תועבר סמכות המועצה הארצית לווד"ל הארצי.

<היו"ר מירי רגב:>
התייחסויות?

<תומר רוזנר:>
לי יש התייחסות אחת בעקבות הערות בכתב שנתקבלו. הערה שנתקבלה טענה שמספר המקרים בהם הופעלה הוועדה הארצית היה מזערי למדי, ולכן התבקשה עמדתכם לגבי השאלה של העברת הסיפור למועצה הארצית הרגילה.

<אפרת ברנד:>
אז קודם כל, לא התקיימו הרבה דיונים, אנחנו צריכים לשמוח על זה, כי אולי הסיבה היא שלא היו תוכניות שעמדו בסטייה לתוכנית מתאר מחוזית, ולכן הם לא הוצפו מעלה לווד"ל הארצי.

שני דברים בהיבט הזה: ראשית, כרגע החוק פותח את שעריו לתוכניות רבות יותר, ולכן לא מן הנמנע שיותר תוכניות יגיעו לווד"ל הארצי. שנית, סד הזמנים שבו צריך לדון הוא סד זמני מאוד-מאוד קצר. זאת אומרת, אם זה מועבר לווד"ל הארצי לאור סטייה מתמ"מ, סד הזמנים הוא של 15 יום. אני לא חושבת שהמועצה הארצית תוכל לעמוד בסד זמנים זה. זה נושא תכנון הרבה יותר רחב, עם הרבה יותר חברים. לכן זה נושא מורכב, אם הוא ידון יותר טוב, אם הוא ידון פחות, לא נורא. אני עדיין חושבת שנכון להשאיר ועדה ייעודית כזאת שתדון בהרכב קצת יותר צר, ובסד זמנים יותר קצר.

<היו"ר מירי רגב:>

מאה אחוז. דב, בבקשה.

<דב חנין:>
קודם כל, אני מודה לנציגת משרד הפנים על הבהרתה. אבל אני מגיע בדיוק למסקנה ההפוכה, והמסקנה ההפוכה שלי באה בדיוק מהדברים שאת אומרת. את צודקת, היום אנחנו נהיה בפני הרבה יותר תוכניות, מקורן של התוכניות החדשות לא יגיע רק מהמערכת הציבורית אלא גם מיזמים פרטיים. וכיוון שכך, בהמשך למה שאמרתי קודם, שאם אנחנו רוצים לאזן את הסכנות שקיימות בפתיחת הערוץ הפרטי – שאני מתנגד לו, אבל אם הרוב בוועדה מעוניין בו, אז לפחות בואו נאזן את זה, שזה יגיע לערעור בגוף שהוא יותר רחב, יותר מאוזן.

<אפרת ברנד:>
זו בדיוק ההחרגה. לגבי התוכניות האלה, שמתווספות עכשיו בחוק, לגביהן לא תוענק הסמכות. זו בדיוק ההחרגה שעליה דיברתי קודם. זאת אומרת, אם זו תוכנית לא על קרקע שעיקרה מקרקעי ישראל, או תוכנית ביישוב מיעוטים שלא הוגשה על-ידי גוף ציבורי, שם תישאר הסמכות של המועצה הארצית, ולא תוענק לווד"ל הארצי. זו בדיוק ההחרגה שאנחנו מבקשים לעשות בסעיף.

<דב חנין:>
הבנתי.

<היו"ר מירי רגב:>
לי דווקא אין בעיה עם הסעיף הזה. הסעיף הזה הוא בסדר.

<דוד ביטן:>
אני חוזר לסעיף 2(ו). תוכנית מתאר מחוזית קובעת צפיפויות, וחלק מהתוכניות ייפלו על העניין הזה. אז השאלה היא אם אפשר להוסיף: למעט בנושא צפיפות, שזה ייקבע בווד"ל - - -

<קריאות:>
- - -

<היו"ר מירי רגב:>
רגע, שנייה רגע. תקשיבו רגע, הוא בא מהשטח. הוא גורם שטח.

<דוד ביטן:>
שזה ייקבע בווד"ל בהתאם לתוכנית הספציפית.

<קריאה:>
גם אנחנו מגיעים מהשטח.

<היו"ר מירי רגב:>
אתם לא. אנחנו לא כולנו כבר מהשטח.

<קריאה:>
חלקנו כן.

<קריאה:>
תלוי.

<היו"ר מירי רגב:>
כן, תלוי. אתה בעיקר מהשטח. 

<קריאה:>
ועדה מחוזית חמש שנים זה שטח.

<דוד ביטן:>
אם אפשר להוסיף: למעט סטייה מצפיפות, ושהווד"ל תשקול לפי התוכנית הספציפית.

<תומר רוזנר:>
אתה מדבר על פינוי-בינוי, נכון?

<דוד ביטן:>
כן.

<תומר רוזנר:>
בפינוי-בינוי, כפי שהסבירו לך כבר שלוש פעמים, אין צורך בכך, מכיוון שהתוכניות הקיימות בכל הארץ קובעות שאין מגבלת צפיפות בנושא פינוי-בינוי.

<דוד ביטן:>
זה לא נכון.

<קריאות:>
- - -

<קריאה:>
- - - לא מאשרות תוכניות שהן בכפל - - -

<דוד ביטן:>
זה לא נכון.

<תומר רוזנר:>
המשנה ליועץ המשפטי לממשלה נמצא פה, הוא יסביר לך.

<דוד ביטן:>
הוועדה המחוזית מחוז מרכז - - - 22 יחידות לדונם, היא עומדת על זה והווד"ל לא יכולה לסטות מ-22 יחידות לדונם. על מה אתם מדברים?

<עינת גנון:>
בכל התוכניות של פינוי-בינוי, כמעט בכולן, יש סטייה.

<היו"ר מירי רגב:>
אם יש סטייה, מה הבעיה להכניס את זה לפה? אם הכול בסדר, מה אכפת לכם להכניס את זה לפה?

<דוד ביטן:>
אני רוצה להסביר: הוועדה המחוזית שדנה בפינוי-בינוי, שזה בסמכותה, אם היא סוטה מהתוכנית, בסדר גמור, אין בעיה. אבל אם אנחנו מעבירים את זה לווד"ל, הווד"ל לפי הסעיף הזה, לא מוסמכת לחרוג מה-22 יחידות לדונם.

<תומר רוזנר:>
היא מוסמכת.

<קריאה:>
אלא אם התמ"מ מאפשר.

<דוד ביטן:>
התמ"מ לא מאפשר.

<עירית סולסי:>
הוועדה המחוזית מוסמכת, היא מחליטה לא לאשר. זה הכול.

<דוד ביטן:>
אז אני אומר, רק להוסיף את זה. הרבה נתקע בגלל צפיפויות.

<תומר רוזנר:>
אבל זה לא בגלל שהוועדה המחוזית לא מוסמכת, אלא בגלל שהיא מחליטה - - -

<דוד ביטן:>
הווד"ל לא מוסמך. הוועדה המחוזית כן מוסמכת.

<תומר רוזנר:>
אין הבדל בנושא הזה בין סמכויות הווד"ל לסמכויות הוועדה המחוזית. הבעיה היא שהוועדות המחוזיות מחליטות שלא להשתמש בסמכותן.

<דוד ביטן:>
אבל הווד"ל בטח לא רשאית להחליט - - -

<תומר רוזנר:>
רשאית.

<דוד ביטן:>
לא רשאית, כי זה סוטה מתוכנית מתאר מחוזית. היא לא רשאית. זה מה שאני אומר.

<תומר רוזנר:>
אז שיענו הממשלה.

<רננה ירדני:>
כמתכננת מחוז מרכז לשעבר, זה ממש לא נכון. לוועדה המחוזית יש פררוגטיבה להחליט על צפיפות גבוהה יותר. היא קבעה לעצמה מדיניות, זו לא חקיקה.

<דוד ביטן:>
אבל לא לווד"ל. זה מה שאני אומר. נכון, אם זה היה בוועדה המחוזית, היא מוסמכת, אבל אנחנו מעבירים את זה לווד"ל פה.

<רננה ירדני:>
במסגרת הווד"ל היא יכולה לעשות את זה.

<תומר רוזנר:>
אין הבדל.

<קריאה:>
אין הבדל בסמכויות - - -

<דוד ביטן:>
אבל כתוב: לא תהיה בסטייה מתוכנית מתאר מחוזית. המחוזית מוסמכת, הווד"ל לא מוסמכת.

<קריאה:>
אבל תוכנית המתאר המחוזית לא קבעה את הסך הגבוה. היא קבעה מינימום,לא מקסימום.

<דוד ביטן:>
הווד"ל לא מוסמכת לסטות. המחוזית כן מוסמכת. זה כל העניין.

<היו"ר מירי רגב:>
נתי, בוא תסביר רגע. 

<נתי מאיר:>
אחרי ששמעתי את החברים, תגובה ספונטנית: אם הצפיפות שנקבעת בתוכנית מחוזית היא מחייבת, דהיינו לא פחות ולא יותר, אי אפשר לסטות ממנה. אם היא צפיפות מרבית או מינימלית, כפי שנאמר, מותר לווד"ל, בטולרנס הזה לקבל החלטה.

<דוד ביטן:>
זה לא נכון. במחוז מרכז, 22 יחידות זה מרבי מבחינתם. ואני אומר דבר פשוט, הווד"ל זו ועדה אחרת, זה לא ועדה מחוזית, אז היא לא מוסמכת, מה לעשות? אז תעשו איזה תיקון קטן כדי שהיא תהיה מוסמכת.

<נתי מאיר:>
אני לא חולק עליך.

<היו"ר מירי רגב:>
אני רוצה שיהיה כאן תיקון.

<אפרת ברנד:>
בואו נבדוק קודם את המצב.

<היו"ר מירי רגב:>
תבדקו את המצב . אני לא מסמנת "וי" על סעיף (ו). סעיף (ו) מבחינתי הוא פתוח. תבדקו את זה, ואז נראה אם להכניס את זה או לא.

<ארז קמיניץ:>
רק נגדיר את הפתיחה. הפתיחה היא לעניין הצפיפות.

<דוד ביטן:>
אני לא מדבר על משהו אחר. ודאי שמשהו אחר זה בסדר.

<היו"ר מירי רגב:>
על סעיף 3 דיברנו. סעיף 9 לחוק העיקרי עכשיו.

<אסף רוזנבלום:>
גברתי היושבת-ראש, יש לי הערה לסעיף הקודם.

הבהרה: מה שחבר הכנסת דב חנין אמר קודם הוא נכון. זה לא מקרי שעד עכשיו לא הגיעו תוכניות בסטייה מתוכנית מתאר מחוזית, בגלל שעד עכשיו הווד"ל נהנה ממלאי תכנוני שהתחיל במוסדות התכנון הרגילים, ואז רק בסוף הוא אישר. עכשיו, מתחיל התהליך שבו יבואו הרבה תוכניות חדשות, והחשש שלנו הוא שיגיעו הרבה תוכניות שסותרות תמ"מים, ומלכתחילה אמרנו שזה דבר בעייתי מאוד, ולפחות צריך ליצור איזשהו איזון שיכווין את פיתוח הווד"לים למקומות שלא סותרים תמ"מים, ולכן צריך להביא את העררים למועצה הארצית. זה דבר נכון מאוד, וכדאי מאוד לשקול את זה.

<אפרת ברנד:>
זה בדיוק מה שנעשה.

<אסף רוזנבלום:>
לא, אני מדבר על כל התוכניות, על כל המקרים.

<דב חנין:>
לכל המקרים של הסתירה הוא מתכוון.

<היו"ר מירי רגב:>
טוב, בסדר, כבר דיברנו על זה. הלאה, סעיף 9.

<אפרת ברנד:>
סעיף 9 הוא הסעיף שדן במי רשאי להכין תוכנית לדיור לאומי, כאשר על-פי המצב הקיים, רק גופים ציבוריים, כמו: משרד ממשלתי, רמ"י, ועדה מחוזית, ועדה מקומית, רשות מקומית, הם הרשאים. 

הסעיף הזה מבקש לקבוע שבקרקע מעורבת, כלומר, קרקע ש-40% עד 80% ממנה הם מקרקעי ישראל, רשאים להגיש גם בעלי הקרקע שאינם מקרקעי ישראל, זאת אומרת, בעלי קרקע פרטית, וזה בהתקיים שני תנאים.

התנאי הראשון הוא שבעלי הקרקע המחזיקים ב-80% לפחות מהקרקע הפרטית נתנו הסכמתם לתוכנית, והתנאי השני הוא שרמ"י נתנו את הסכמתם לתוכנית, כאשר אם הם לא נתנו את הסכמתם לתוכנית, זו לא תהיה מניעה לקלוט את התוכנית, אבל כפי שנראה בהמשך, לא יוכל להתקיים דיון בהפקדתה.

<דב חנין:>
ולגבי פינוי-בינוי?

<אפרת ברנד:>
לגבי פינוי-בינוי, מי שרשאי להכין ולהגיש את התוכנית, הוא מי שרשאי להגישה ולהכינה לפי חוק התכנון והבנייה. זאת אומרת, לא יצרנו שום מנגנון ייחודי לעניין התוכניות האלה.

<קריאה:>
ברור שזה פרטיים.

<תומר רוזנר:>
לא. כאן, מכיוון שקיימת אי בהירות בעניין זה, נבקש הבהרה בנושא מי רשאי להגיש תוכניות לפינוי לשם בינוי או לעיבוי; כיוון שקיימת אי בהירות בשאלה זו גם בהיבט הפסיקתי וגם בהיבט הפרקטי, ונתגלה שקיים גם חוסר קוהרנטיות, או עקביות, בנושא בוועדות המחוזיות השונות, או בוועדות שמקבלות תוכניות כאלה, נבקש את הבהרת גורמי הממשלה: אל"ף, מהי עמדתם בעניין, ובי"ת, כיצד מתכוונים הם לוודא שתהיה באחידות בנושא זה בין הגורמים השונים.

<דב חנין:>
או לחלופין, האם אתם מתכוונים לייבא פשוט את כל הבלגאן הזה, גם את הבלגאן הזה, לווד"לים?

<ארז קמיניץ:>
לעניין תוכניות פינוי-בינוי, ההוראה שנקבעה פה אומרת, מה שחל בעולם התכנוני הרגיל בתוכניות פינוי-בינוי, יחול גם בתוכניות פינוי-בינוי שמגיעות לווד"ל.

מה בעולם התכנוני הרגיל? ככלל, תוכניות פינוי-בינוי, כפי שאני מכיר אותן, רובן מגיעות לוועדה המחוזית, עם אפשרות של כל בעלים בקרקע להגיש את התוכנית, מתוך התפיסה העקרונית שרוב תוכניות פינוי-בינוי למעשה מתייחסות לקרקע כקרקע במושע, ואם אני מדבר על הבית המשותף ספציפי, קרקע במושע של דיירי הבית המשותף. זה לא בדיוק קרקע במושע, זה נכון. כי נכון הוא שבכל תת חלקה בבית המשותף, יש לאדם בעלות פרטית שלו, והיא לא מתחלקת עם אחרים. אבל בשטחים המשותפים, בשטחי הציבור של הבניין המשותף, ובוודאי כאשר בניין נהרס, אז כל שטח הקרקע, כל המגרש שעליו בנוי הבית המשותף, הוא במושע, הוא בבעלות משותפת של הדיירים.

אם הוא בבעלות משותפת, למעשה כל אחד מהם יכול להגיש את התוכנית.

הוועדות המחוזיות, אכן, מהבדיקה שאנחנו עשינו, לא פועלות בצורה אחידה בהקשר הזה, למשל, ועדה מחוזית ירושלים אומרת, כשמגיעה אלי תוכנית עם ריבוי בעלים, אני מחפשת לפחות 50% מהם שמסכימים. למה? – כי מה זה שווה שיש 30 בעלים, ורק אחד רוצה להריץ תוכנית, כש-29 האחרים מתנגדים? התוכנית הזאת לא תתקדם, היא לא תתממש. ולכן החלטה מינהלית שאנחנו אישרנו אותה, החלטה מינהלית לעניין יעילות – אנחנו מחפשים לפחות 50% שמסכימים.

<היו"ר מירי רגב:>
מאה אחוז.

<ארז קמיניץ:>
אני מסכים עם היועץ המשפטי של הוועדה, שיש אי בהירות בעניין הזה. אנחנו נוכל, לדעתי, להבהיר את זה בצורה משמעותית יותר אולי בתיקון 102, כשנגיע אליו. אם עד אז רוצים חוות דעת משפטית שתצא, או נהלים מסוימים שאנחנו נפעיל אותם עם הנחיה כזאת או אחרת לוועדות, אנחנו מוכנים לעשות את זה.

<תומר רוזנר:>
הבקשה שלנו שתצא הנחיה ברורה כזאת לוועדות השונות, היא כדי ליצור ודאות גם לבעלי הדירות וגם ליזמים, מהם הכללים שחלים; מתי אפשר ללכת לוועדה, מתי אי אפשר ללכת לוועדה. ובעצם, כדי שתהיה ודאות כזאת, ומכיוון שנתגלתה אי אחידות בנושא הזה, נשמח שתתפרסם הנחיה.

<היו"ר מירי רגב:>
בסדר. אז עד שיאושר חוק הווד"לים, אתם תפרסמו - - -

<קריאה:>
בשבוע הבא?

<היו"ר מירי רגב:>
אני מקווה. הכול תלוי בפגישה מחר עם גדעון סער.

<קריאה:>
יש לנו נכונות רבה לעשות את זה - - -

<היו"ר מירי רגב:>
לא, לא, תיכף נגיע לזה. אנחנו נגיע לסעיף המרכזי היום. אני לא אפתיע אתכם מחר. אתם תשמעו בדיוק עם איזה הצעה נבוא מחר, ותכינו את עצמכם אליה.

לגבי ההנחיה, צריכה לצאת הנחיה ברורה, עד שנאשר את ה-102, לגבי מי רשאי להגיש, וזו הערה נכונה, והיא חשובה.

<דב חנין:>
אני מציע, רק כהצעה, לשקול את האפשרות שאתם תאמצו לצורך עניין הפינוי-בינוי את אותו שיעור בעלים שאתם החלטתם לגביו בתוכניות שאינן פינוי-בינוי. זאת אומרת, 80% מהבעלות הפרטית. כי שוב, אני באמת אומר את זה ברמה הכי עניינית, השאלה היא מה רוצים.

אם אתם רוצים מסלול מעשי ומהיר, גברתי היושבת-ראש - - -

<היו"ר מירי רגב:>
כן, אני אתך.

<דב חנין:>
גברתי היושבת-ראש, אני אומר את זה למען הפרוטוקול כדי שפשוט נאמר את זה בעברית נכונה: "גברתי היושבת-ראש" – ככה צריך להגיד את זה.

אם אנחנו רוצים שהמסלול הווד"לי, יהיה מסלול באמת יעיל שבאמת יקדם תוכניות שיש להן סיכויי מימוש גבוהים, ממילא תוכניות פינוי-בינוי הן תוכניות שיש בהן הרבה-הרבה קשיים, אז אולי אחת הדרכים להבטיח שתוכניות פינוי-בינוי שאכן מגיעות למסלול הווד"לי הן התוכניות שסיכוייהן להתממש הוא גבוה, תאמצו, לצורך העניין הזה, את אותו שיעור גבוה של בעלים תומכים שלפחות מבטיח שמאחורי התוכנית הזאת יש מספיק גיבוי, כי אחרת, אתם שוב, תוקעים את המסלול הווד"לי. זו לא הבעיה שלי, זו הבעיה שלכם.

<עינת גנון:>
לצורך התחלת קידום תוכנית, שיעור של 51% מהבעלים הוא שיעור לא מבוטל, שגם אותו לא קל להשיג. כמובן שלצורך מימוש אנחנו מדברים על אחוזים אחרים לגמרי.

<דב חנין:>
אז למה להיכנס למסלול וד"לי לתוכניות שלא תמומשנה?

<עינת גנון:>
אני אסביר מדוע.

הדיירים, באופן טבעי, רוצים ודאות. הם רוצים לדעת שכאשר בא יזם ונוקש על דלתם, יש לו רצינות, שיוכיח רצינות.

<היו"ר מירי רגב:>
נכון, בצדק, הם רוצים לדעת מה הוא יקבל.

<עינת גנון:>
בין היתר, רצינות פירושה שיתקדם עם התוכנית ונראה שבאמת מוסדות התכנון מאשרים.

<היו"ר מירי רגב:>
סוף-סוף זו גם ראייה של הפרט, ולא רק מה המדינה תקבל, או בעיקר, משרד האוצר. זה יפה.

<נתי מאיר:>
אם אני יכול להוסיף על זה מילה, גם בתור איש שטח שעוסק בתחום – בפינוי-בינוי, או בכלל, טבע האדם הוא לשבת על הגדר בסיטואציות כאלה. הדייר אומר לעצמו, כשאומרים לו, מה העמדה שלך? – הוא אומר, תגמור קודם אתו, תגמור אתו, כל אחד רוצה להישאר בסוף. לכן קביעת אחוז גבוה מדי בשלב כל-כך מוקדם, כמו הנעת התוכנית, יכולה להחטיא את המטרה ודווקא לסכל את התוכניות.

<היו"ר מירי רגב:>
אז אתה בעד ההצעה?

<נתי מאיר:>
אני אומר, 51% נשמע לי סביר.

<תומר רוזנר:>
יותר מ-50%.

<היו"ר מירי רגב:>
בסדר. עוד משהו על הסעיף הזה?

<מירי כהן:>
אני רוצה להעיר על 4(א) לגבי הדרישה להגשת תוכנית, שבעלי קרקע המחזיקים בלפחות 80% מקרקע שאינה מקרקעי ישראל. זאת אומרת, אם אנחנו מדברים על תוכנית לדיור לאומי, 40%, אמרנו, ממילא יש תנאי שיהיה של מינהל מקרקעי ישראל. ומתוך ה-60%, יש פה דרישה ש-80% יסכימו לתוכנית. 

הרבה פעמים הקרקעות האלה הן עתירות בעלים. לבקש ש-80% יסכימו, כשלפעמים אי אפשר לאתר אותם, אנחנו חושבים שאפשר להוריד את הדרישה פה ל-60% - - -

<היו"ר מירי רגב:>
אבל הוא הסביר את זה קודם.

<מירי כהן:>
על 60%? לא שמעתי.

<נתי מאיר:>
51%.

<ארז קמיניץ:>
זה מתקשר גם לתיקון 102.

אנחנו מדברים על סיטואציה שבה את מתכננת על קרקע של מישהו אחר, את כאדם פרטי, לא כרשות, לא כרשות שרואה יותר את האינטרס הציבורי, זה לא פשוט בעינינו הדבר הזה. ושוב, אם אין לך באמת הסכמה, מתוך הפרטים, משמעותית, גדולה מאוד – אני לא מדבר על תוכניות פינוי-בינוי, זה משהו אחר. אבל הסכמה משמעותית של הבעלים הפרטיים על חלקות קרקע של פרטיים, לתכנן עליהם בלי לשאול אותם ולהריץ אותם לווד"ל, זה בעינינו, מרחיק לכת מדי.

<מירי כהן:>
אבל - - -

<היו"ר מירי רגב:>
זהו, סיימת את הערותיך. תודה.

אנחנו עוברים לתיקון סעיף 10. בבקשה. כל מה ששמנו כאן מקובל עליהם?

<תומר רוזנר:>
כן, כן.

<היו"ר מירי רגב:>
כל הערות הוועדה מקובלות?

<אפרת ברנד:>
כן.

סעיף 10 דן בסעיף של בדיקה מוקדמת של תוכנית, וככל שהתוכנית נקלטת, למי צריך לשלוח אותה. אנחנו מבקשים להוסיף לסעיף זה, שהתוכנית, לאחר קליטתה, תישלח גם לחברי הוועדה המחוזית ולנציג משרד הרווחה והשירותים החברתיים, שימנה שר הרווחה, כי הוא לא נציג בוועדה המחוזית.

<היו"ר מירי רגב:>
בסדר גמור.

<אפרת ברנד:>
וההמשך של אותו סעיף אומר שמתכנן המחוז מגיש חוות דעת לקראת ההפקדה, אז ככל שהוגשה חוות דעת על-ידי אחד מהגופים האלה, גם היא תצורף לחוות דעתו.

<היו"ר מירי רגב:>
יופי. קודם כל, אני שמחה על זה. יש כאן היבט חברתי. כל הנציגים החברתיים, בעקבות הדיונים הקודמים, ודב, פה יש התייחסות הווד"לים לא רק שיבואו באופן עקרוני, ויביעו את עמדתם, אלא גם השר לענייני רווחה הוא זה שיקבע את הגורם החברתי. הם יעבירו את התייחסותם, ויצרפו אותה לתוך חוות הדעת. זה חשוב, וזה יפה, וזה הישג חשוב שלנו בהיבט החברתי, ויופי שזה נכנס.

<גנאדי קמנצקי:>
אני נציג משרד החינוך, מנהל אגף מיפוי ותכנון.

<היו"ר מירי רגב:>
נו, מה? אתם גם רוצים להיות חלק מזה?

<גנאדי קמנצקי:>
אני רוצה לבקש שגם אלינו תישלח התוכנית, ואני אסביר למה. תוכניות בניין ערים החדשות, שנכללות בפינוי-בינוי, חלקן הגדול לא מתייחס לנושא משרד החינוך.

<תומר רוזנר:>
מהי עמדת הממשלה?

<היו"ר מירי רגב:>
כדאי שעמדת הממשלה תרכז את עמדת משרד החינוך.

<גנאדי קמנצקי:>
לא היתה פנייה. אני באמת מתנצל, לא היתה פנייה קודם. אבל אני מבקש לבדוק את זה.

<היו"ר מירי רגב:>
שידברו ביניהם שני האחים. כל האחים ידברו. אני לא רואה את משרד החינוך, פה, בעניין. משרד הרווחה היה לי חשוב. הוא בפנים.

<תומר רוזנר:>
לא, אז - - - בתי-ספר.

<גנאדי קמנצקי:>
זה כבר בפועל קורה. 

<תומר רוזנר:>
נו, אם בפועל, אז זה בסדר.

<גנאדי קמנצקי:>
ביישובים כמו: הרצליה, רוב תוכניות פינוי-בינוי, כבר אין אפשרות לתת מענה, ויש לזה השלכה ציבורית גדולה מאוד, כי הצפיפות בבתי-ספר עוברת כל תקן נורמלי, ואין מענה. ואין אפשרות, דרך אגב, לא לבנות לגובה, אין פתרונות.

<קריאה:>
דבר אתנו.

<גנאדי קמנצקי:>
אנחנו נדבר.

<היו"ר מירי רגב:>
טוב, תדבר אתם, בבקשה.

סעיף 12.

<אפרת ברנד:>
קודם כל, סעיף 12א הוא סעיף המשך של אותה תוכנית שהוגשה על-ידי בעלי קרקע פרטיים, לעומת היעדר מגבלה להגשת התוכנית, הרי שלא יוכל להיות דיון בהפקדת התוכנית, אלא אם התקבלה הסכמת רמ"י לתוכנית, ואם היא הודיעה שהיא מתנגדת, אז יראו את התוכנית כבטלה.

<רננה ירדני:>
למה הסכמה? – התייחסות.

<אפרת ברנד:>
הסכמה.

<היו"ר מירי רגב:>
הסכמה.

<אפרת ברנד:>
הדיון בהפקדה יוכל להיות רק אחרי שהתקבלה הסכמתה. ואם היא מודיעה שהיא מתנגדת, התוכנית בטלה.

<קריאה:>
אבל זה סותר את הסעיף הקודם.

<דני מורן:>
זה מאיין את הוועדה, כאילו הוועדה לא חשובה? רמ"י מחליטה? רמי יכולה להחליט שיאללה, לכו הביתה.

<מירי כהן:>
לא לאפשר אפילו לקיים דיון?

<דני מורן:>
מה עשינו פה?

<מירי כהן:>
זה לתת להם כוח בלתי סביר, בייחוד בתוכניות שהם 40%, ויש 60% שכן רוצים. 

<קריאה:>
בשביל זה יש ועדה סוברנית, להחליט.

<דני מורן:>
יש שם נציג רמ"י.

<היו"ר מירי רגב:>
זה וטו של ממ"י. אז למה יש וד"לים? בואו נלך לממ"י, לפקיד הבכיר, והפקיד הבכיר יקבע. בשביל מה יש נציגי ציבור?

<דרור גרשון:>
יש וד"ל, ויש רמ"י מעליהם. איזה מין דבר זה?

<היו"ר מירי רגב:>
בוא נבטל את החוק. החוק הזה לא רלוונטי. בוא נלך לממ"י, ושלוש פעמים אמן.

<אפרת ברנד:>
אם אפשר רק לדייק: זה רק בסיטואציה שבה התוכנית מוגשת על-ידי בעלי קרקע פרטיים. אז צריך את הסעיף הזה.

<קריאות:>
- - -

<היו"ר מירי רגב:>
אבל הרי אמר פה מישהו דבר נכון: קרקע פרטית או לא קרקע פרטית, בסופו של דבר, כולם יוצרים יחידות דיור לאזרחים, כולם מרוויחים מזה. גם הציבור, גם היזמים, אין לי בעיה שכולם ירוויחו. לי יש רק מטרה אחת, שמחירי הדיור ירדו. זהו.

<דרור גרשון:>
בשביל מה הקימו את רמ"י? – לא בשביל לאשר תוכניות של גופים אחרים.

<ארז קמיניץ:>
אני רוצה להסביר.

התחלתי ואמרתי בתחילת הדיון - - -

<היו"ר מירי רגב:>
אני רק שומעת על ממ"י, אני נזכרת באולמות המסכנים האלה, שהולכים להרוס להם את כל האולמות כי כולם התעוררתם בזמן. פרנסה של אלפי אנשים. הולכים הורסים להם אולמות, וזה פשוט משגע אותי, כל העניין הזה. כמו גם היישובים הדרוזים, שאין להם תמ"א, שום דבר לא מסודר, בונים שביל, ועכשיו הורסים להם את הכול. חיילים דרוזים חוזרים הביתה, ואין להם איפה לגור. אז ממ"י עכשיו הפך להיות הגורם המחליט. זה פשוט לא ייאמן.

<ארז קמיניץ:>
אני רוצה להסביר.

התחלנו ודיברנו על זה גם בהקשר של כמות הקרקע, שצריכה להיות קרקע של המדינה בתוכניות, גם כשעיקרה של הקרקע הוא קרקע פרטית.

בסופו של דבר, המנגנון הזה, של וד"ל, נותן הקלות משמעותיות, הוא נותן הקלות משמעותיות תכנוניות, כי הוא מדלג על שכבת התכנון המקומית.

<היו"ר מירי רגב:>
את זה כולנו יודעים.

<ארז קמיניץ:>
והוא נותן הקלות משמעותיות בהיבט התהליכים ובהיבט התשומות. יש פה יועצים מיוחדים לוועדה, ויש פה התגברות על מועדים ועל זמנים של עולם התכנון הרגיל.

במצב כזה, אנחנו, במקור, רצינו שמי שיקבל את ההקלות אלה תהיה המדינה בלבד. 

<היו"ר מירי רגב:>
מי זה, "אנחנו"? היועץ המשפטי?

<ארז קמיניץ:>
לא. מדינת ישראל, הממשלה ככלל, זה הכיוון המרכזי שהיה. אנחנו לוקחים את המושכות לידינו. אנחנו גם לא רוצים, לצורך העניין - - -

<היו"ר מירי רגב:>
אנחנו לוקחים את המושכות לידינו, לכן מוכרים את הדיור הציבורי, ועושים רק דיור להשכרה, ולכן אין זה ואין זה.

<ארז קמיניץ:>
לא. לעניין הגדלת מלאי הדיור, גם אמירה שאנחנו משאירים לשוק הפרטי את היכולת לשלוט במלאי הדיור היא אמירה שהממשלה, לפחות כשהיא הוציאה את הווד"ל, לא חשבה שהיא אמירה נכונה.

אבל חלפו שנתיים, וראינו שאולי כן כדאי – כי אנחנו לא הגענו לתוצרים התכנוניים של המלאי התכנוני שאנחנו רוצים, ומבחינת מלאי תכנוני לא הצלחנו להגיע לכמות הנדרשת שאנחנו רוצים להגיע אליה כדי - - -

<היו"ר מירי רגב:>
הכול בסדר, אבל למה צריך להיות – יש ועדה, כל גורמי הוועדה שם, יש יושב-ראש ועדת הווד"ל, וביחד יקבלו את ההחלטה.

<ארז קמיניץ:>
בסופו של דבר, כן רצינו buffer מסוים, buffer לשוק הפרטי. אנחנו רוצים לפתוח לשןק הפרטי, זה בסדר, אנחנו רוצים לעשות את זה בצורה מאוזנת.

<היו"ר מירי רגב:>
הווד"ל הוא בצורה מאוזנת. אחרת אתה אומר, הווד"ל הוא בצורה לא מאוזנת, וכל מה שקשור לאדמות פרטיות, רק הממ"י הוא בצורה מאוזנת. אז אני לא אוהבת את זה. אתה יודע מה? הסעיף הזה, הוא פוסל את כל החוק.

<ארז קמיניץ:>
בסופו של דבר, אנחנו צריכים לשאול את עצמנו למה אנחנו נותנים למסלול הזה את ההקלות שלו. כי אנחנו מאמינים בתוכניות האלה, אנחנו חושבים שהתוכניות האלה טובות, אנחנו חושבים שהתוכניות האלה עושות טוב לציבור.

<היו"ר מירי רגב:>
כן. תיכף, בכלל, עם התיקון שלנו לדיור בהישג יד, בכלל אתם תחשבו שהוא עושה הרבה טוב לציבור.

<ארז קמיניץ:>
מצוין, אז בכלל.

הווד"ל מסתכל בהיבט התכנוני, רק בהיבט התכנוני. ולצורך העניין, פרטי שיגיע לוועדה עם התוכנית שלו, הווד"ל לא ישקול את השיקולים הציבוריים שאנחנו רוצים להכניס פנימה.

<היו"ר מירי רגב:>
למה לא? הווד"ל חייב לשקול. אם הווד"ל לא שוקל את הנושא הציבורי, שלא יהיה וד"ל.

<דרור גרשון:>
בווד"ל יושבים נציגי הממשלה, אנשים שאמורים לקבל את טובת הציבור. 

<ארז קמיניץ:>
זה גם נציגי הממשלה.

<דרור גרשון:>
אז מה, יש מעליהם עוד מישהו?

<קריאה:>
הוועדה התכנונית.

<היו"ר מירי רגב:>
רגע, אני רוצה שהוא ידבר בשקט. לא להפריע לו.

<ארז קמיניץ:>
בסופו של דבר, מבחינת הווד"ל לא משנה שאל מול אותו פרטי שהגיע עם 200, 300, 400, 500, יחידות דיור, משמע שיש לו המון קרקע, יש פרטי שמכתת רגליו במוסד התכנון הרגיל ואין לו את ההקלות שיש לאותו פרטי שיש לו המון יחידות דיור. אין לו את ההקלות האלה.

השוויון התכנוני פה נמצא בהליכים התכנוניים? הוא לא נמצא. זה גם שיקול שמן הסתם את הווד"ל בוודאי לא יעניין.

האם העובדה שאנחנו, כמדינה, יודעים להצדיק לעצמנו תוכנית שהיא צמודת דופן, ואולי טיפה גולשת מצמידות הדופן, כי אנחנו אומרים, כמדינה, זה בסדר, אנחנו מוכנים לספוג את זה, אנחנו את התוכנית הזאת נריץ בווד"ל. האם הפרטי שיש לו תוכנית באמצע השטח הפתוח, אבל שם הקרקע שלו, אין לו מקום אחר, האם נמנע ממנו גישה לווד"ל?

<היו"ר מירי רגב:>
בסדר, אז שנציג מהם ישכנע את נציגי הווד"ל בטענותיו,ואני בטוחה שאם הוא יביא את אמירותיו לווד"ל, יושב-ראש הווד"ל לא יקבל החלטה בניגוד לממ"י. הרי מי ממנה את יושב-ראש הווד"ל?

<דב חנין:>
גברתי היושבת-ראש, אני לא מייצג את הממשלה אבל אני מנסה להבין את הרציונל שעומד מאחורי כל המהלך של הממשלה, ויתקנו אותי נציגי הממשלה אם אני לא מבין אותו נכון. 

המהלך שהממשלה מנסה לקדם בחוק הווד"לים, הוא מהלך שמטרתו, בסופו של דבר, עדיין נותרה, כך אני מבין מהם, לקדם תוכניות שיש בהן עניין ציבורי מאוד-מאוד מרכזי.

המטרה היא לא סתם לקדם תוכניות בנייה למגורים, אלא תוכניות שהמדינה, ברשויותיה השונות ובזרועותיה השונות, חושבת שהן הדרך הנכונה לקדם תוכניות ציבוריות.

יש איזושהי טעות אופטית בדיון שלנו, כאילו זה הולך במסלול וד"לי, או שזה לא יכול להתקדם. הרי המטרה היא להפוך גם את מערכת התכנון הרגילה ליותר יעילה ואפקטיבית.

<היו"ר מירי רגב:>
ברור. זה ברפורמה שלנו.

<דב חנין:>
נכון. לכן השאלה היא לא אם אפשר לקדם. אפשר לקדם המון תוכניות בקרקע לגמרי פרטית, ואני מקווה בהליכים יותר יעילים, באמת יותר יעילים, וגם הממשלה מעוניינת בזה. אין על זה ויכוח. השאלה היא בשביל מה אנחנו משתמשים במסלול הווד"לי. אני לא אוהב את המסלול הווד"לי. אמרתי את זה מתחילת הדרך.

אבל אני חושב שאם כבר יש מסלול וד"לי, עדיף שהוא יישאר כמסלול מוגדר למטרה מסוימת, שזה התוכניות הציבוריות.

ולכן, למרות שאני באמת לא מייצג את הממשלה וגם לא מייצג את הקואליציה, אני רואה היגיון בעמדה של הממשלה כפי שהיא מציגה אותה כאן. לפחות, אם כבר לקדם את המסלול הזה, אז לא לשבור לגמרי את המסגרת, כי אם אנחנו שוברים לגמרי את המסגרת, אין טעם לווד"ל.

<היו"ר מירי רגב:>
כן, אבל למה וטו?

<דב חנין:>
זה לא וטו.

<היו"ר מירי רגב:>
למה וטו? תביא את זה לווד"ל.

<דב חנין:>
זה לא וטו. האמירה הנכונה היא בדיוק הפוך. זה לא וטו. אלא הרציונל שמאחורי התוכנית הווד"לית הוא הרציונל הציבורי. והם אומרים למרות שרוב הבעלים הם פרטיים, עדיין אנחנו רואים רציונל ציבורי כרשות מקרקעי ישראל בקידום התוכנית הזאת. זאת אומרת, זה לא וטו, אלא בדיוק להיפך. הם אומרים, למרות שיש פה רוב בעלים פרטיים, אנחנו עדיין רואים את אותו אינטרס ציבורי שמוליך את זה למסלול הווד"לי.

<היו"ר מירי רגב:>
נתי, בבקשה.

<נתי מאיר:>
אני רוצה להגיד הערה כללית על הנושא של רמ"י, הייצוג שלה במוסדות התכנון וניגוד העניינים המובנה שמצוי בו, שמתחדד במקרה הזה.

רמ"י הוא מנהל של מקרקעי ישראל מכוח החוק. זה תפקיד מאוד נכבד, אבל יש מקרקעי ישראל, ויש המקרקעים במדינת ישראל. המדינה מסרה את נושא התכנון למוסדות התכנון שבנויים בהיררכיה, כשברמה הגבוהה, המועצה הארצית זה ברמה הלאומית. השלטון המקומי הוא רק חלק ממנה וזה ברמה הלאומית.

לכן, מבחינה זאת, צריך להפריד בין האינטרסים של רמ"י כבעל מקרקעין ומנהל מקרקעין, לבין האינטרס הציבורי הרחב יותר.

<היו"ר מירי רגב:>
הרי כבר קראנו להם במקום רשות מקרקעי ישראל, רשות מספסרי ישראל.

<נתי מאיר:>
אז יש, קודם כל, שאלה אם בכלל הם צריכים להיות מיוצגים במוסדות תכנון, בתור בעלי מקרקעין. מבחינה זאת, למה לא בוני הארץ? למה הם לא מיוצגים במוסדות התכנון? גם להם יש אינטרסים.

אבל נעזוב את זה, נניח שהם בכל זאת גוף לאומי, ההנחה היא שהאינטרס שלהם הוא רחב ולא אינטרס צר. עדיין, ניגוד עניינים קיים גם בין תפקידים מוסדיים לבין תפקידים לאומיים. את ניגוד העניינים הזה צריך לרכך, לא להקצין. ולכן, ברגע שאנחנו הולכים לכיוון של בעלים פרטיים ובעלים ציבוריים, צריך שיהיה שוויון בפני החוק. בכובע של המדינה כבעלת מקרקעין, צריך שיהיה שוויון בינה לבין הבעלים הפרטיים ברגע שהכנסנו אותם בחבילה אחת.

<היו"ר מירי רגב:>
אפשר להחליט שלא הולכים על 40%. אין לי בעיה, אני מוכנה להוריד את הקרקע הפרטית.

<ארז קמיניץ:>
ואז בכלל, אז אנחנו אומרים, בוא נפתח את הווד"ל לשוק הפרטי. בהקשר הזה, זה לא הכיוון שרצינו ללכת עם הווד"ל, זה אומר שאתה מייצר אי שוויון משמעותי מאוד - - -

<נתי מאיר:>
אבל ארז, ברגע שהולכים בכיוון הזה, יש לזה מחיר.

<היו"ר מירי רגב:>
נכון.

<ארז קמיניץ:>
רגע, רגע. 

אתה מייצר אי שוויון, ולכן רצינו לעשות את זה בצורה מאוזנת. אתה מייצר אי שוויון משמעותי בין אנשים שאין להם מספיק בשביל להיכנס לווד"ל, מבחינת פרטיים, ובין אנשים שיש להם. לא כל מערכת התכנון יעילה כפי שהווד"ל הוא יעיל.

<משה זלמן פייגלין:>
שאין להם מה? בין אנשים שאין להם מה?

<ארז קמיניץ:>
שאין להם מספיק קרקע כדי להגיע ל-200, או 300, או 400 יחידות דיור כדי להכניס את הקרקע שלהם לווד"ל, כי הווד"ל הוא רק בתוכניות גדולות.

<נתי מאיר:>
ארז, אני שם את עצמי במקום נציג רמ"י בוועדה, שצריך עכשיו לקבל החלטה, והוא אומר, רגע, אם אני אתמוך בזה, זה יפריע לשיווק שלי, כי יהיה לי שיווק מתחרה של פרטיים. אני כבר לא מדבר על הצד הכספי.

<היו"ר מירי רגב:>
הוא נמדד על כמה כסף הוא מכניס לאוצר.

<נתי מאיר:>
הוא נמדד על כמה קרקע הוא משווק. נגיד, זה פוגע בי בשיווק ואז השיקול שלו הוא צר, ולא השיקול הלאומי הרחב שצריך להיות. סתם כדוגמה אני נותן את זה.

<היו"ר מירי רגב:>
צריך להכניס פה משהו נוסף. אני לא רוצה וטו של ממ"י. לא רוצה וטו של ממ"י. לא רוצה.

<דני מורן:>
הוועדה היא ועדה ממשלתית.

<דב חנין:>
אפשר לחשוב על זה הפוך.

<היו"ר מירי רגב:>
אני רוצה למצוא פה איזון, ואני מקבלת פה מצוין את מה שאמר עורך-דין נתי, שמייצג את השלטון המקומי - - -

<רפי אלמליח:>
והוא, אין לו אינטרסים בכלל, נכון?

<היו"ר מירי רגב:>
שנייה. הוא לא אמר שאין לו אינטרסים.

<רפי אלמליח:>
הוא אין לו אינטרסים. - - - בוועדות, והוא לא צריך לשבת בוועדות.

<היו"ר מירי רגב:>
הוא אמר שאין לו אינטרס? שנייה רגע, סליחה.

<נתי מאיר:>
אין מישהו שאין לו אינטרסים. גם תינוק שנולד, יש לו אינטרסים.

<היו"ר מירי רגב:>
אבל ממ"י, מה לעשות שממ"י – רגע, רגע, קודם כל, אל תעליב אותו. קודם כל, אל תעליב אותו.

<נתי מאיר:>
אבל השאלה היא מהי מידת הרוחב של האינטרסים.

<קריאה:>
אחרי שהוא מעליב כל-כך , אז צריך קצת להגיב.

<היו"ר מירי רגב:>
לי יש מה להגיד על ממ"י. הרבה מה להגיד על ממ"י. - -

<דב חנין:>
לכולנו.

<רפי אלמליח:>
גם לי יש מה להגיד על ממ"י. אז אם אפשר.

<היו"ר מירי רגב:>
- - ועל ערך הקרקע הציבורית, ואיך היא עלתה, ובגלל זה איפה מחירי הדירות שלנו נמצאים. אז בוא לא נדון על ממ"י עכשיו. וטו, אני לא בעד וטו לממ"י. זהו.

<דב חנין:>
גברתי היושבת-ראש, בואו נסתכל על זה - - -

<נתי מאיר:>
להגיד על מישהו שהוא בניגוד עניינים, זה לא להטיל בו דופי. ניגוד עניינים זה מצב אובייקטיבי.

<דב חנין:>
אני רוצה רגע להסתכל על זה במבט ההפוך, שהוא, לדעתי, המבט שהממשלה התכוונה אליו.

המטרה של חוק הווד"לים, בסופו של דבר, היא לעזור למערכת הציבורית לקדם תוכניות בנייה.

הם הגיעו למסקנה, לדעתי, שגויה, שאחת הבעיות היא שיש קרקע מעורבת. המערכת הציבורית רוצה לקדם תוכניות בנייה, אבל יש בעלים פרטיים. מבחינתם, זה סוג של חסם. הם אומרים, בואו נעבור על החסם הזה, נאפשר, למרות שחלק מהבעלים הם בעלים פרטיים, נאפשר בנייה על הקרקע הזאת, עדיין מתוך השיקול והמבט הציבורי.

אם אתם מוציאים את זה, - - -

<היו"ר מירי רגב:>
אני לא מוציאה את זה. 

כל הווד"ל הזה קם בגלל המחאה, כל הווד"ל הזה קם כדי לתת את הביטוי לדיור בר השגה. אז תיכף נדבר על זה.

<דב חנין:>
מאה אחוז. זה מה שאני אומר.

<היו"ר מירי רגב:>
הווד"ל הזה, חייבים להיות לו היבטים ציבוריים, גם ככה וגם ככה. לבוא ולהגיד פה: רק ממ"י, שרק ממ"י הוא הווטו, הוא בעייתי. תגיעו לניסוח אחר. תנסחו את זה אחרת.

<דב חנין:>
אפשר לבטל את החלק הפרטי.

<היו"ר מירי רגב:>
אני מוכנה.


ארז, אתה הבנת למה התכוונתי?

<ארז קמיניץ:>
אני הבנתי. רק משפט אחרון על רמ"י.

רמ"י לא נמדד רק בכמה כסף הוא נותן לאוצר, כי אם הוא היה נמדד בזה, אז לא היו אזורי עדיפות לאומית.

<היו"ר מירי רגב:>
חבל שירון ביבי נפטר. חבל, הייתי מביאה אותו כדי להגיד לך את מה שאני אומרת לך עכשיו.

<ארז קמיניץ:>
לא רק בזה.

<היו"ר מירי רגב:>
לא רק בזה. חלק עיקרי מזה.

<ארז קמיניץ:>
יש אזורי עדיפות לאומית, שרמ"י מוביל, ושם נותנים פחות כסף למדינת ישראל.

ורמ"י, עכשיו, אם הוא יתנגד לתוכנית טובה, אז ההיררכיה ברמ"י לא תיתן לתוכנית טובה שיתנגדו אליה, לא לעבור.

<היו"ר מירי רגב:>
אני לא יודעת. אני לא רוצה. אז אתה יודע מה, לא רוצה להיות כזו, לא יודעת מה ההיררכיה תיתן ומה לא תיתן, לא רוצה לבנות את העניין הזה על היררכיה. רוצה שתהיה ועדה מאוזנת, עניינית, שרואה גם בקרקע הפרטית וגם בקרקע הציבורית אינטרס ציבורי, והקרקעות המעורבות האלה, שאנחנו הולכים לקראת הקטע הפרטי בגלל האינטרס הציבורי, וכולם צריכים להרוויח מזה. מה לעשות? כי הוא נתקע שם. למה הוא נתקע שם? שאלה שנכון לשאול אותה, אבל לא בדיון הזה.

ולכן אנחנו צריכים לדאוג לזה שלממ"י יש, מצד אחד, את האינטרס הלאומי, אבל מצד שני, יש לו גם את האינטרס שלו כמוסד, להרוויח ולשווק. לא יכול להיות שהוא יהיה בסוף זה שאומר כן או לא. מצדי, אל תביאו שטח שהוא מעורב.

<רננה ירדני:>
ומה עם המטרה הראשית, של יחידות דיור?

<היו"ר מירי רגב:>
אל תדאגי, הם לא יוותרו על הפרטי.

<דרור גרשון:>
רצינו רק עוד פעם להגיד שהבעלות באמת לא משנה. האינטרס הציבורי הוא - -

<היו"ר מירי רגב:>
אבל אל תגיד מה שכבר נאמר.

<דרור גרשון:>
- - שיהיו יחידות.

<היו"ר מירי רגב:>
לא, לא, לא. זה שפייגלין נכנס – אין לך אצלי פריבילגיה.

<דרור גרשון:>
זה באמת לא קשור.

<היו"ר מירי רגב:>
זה כבר נאמר. זה היה בצחוק. קצת הומור בשעה הזאת.

<אפרת ברנד:>
ראשית, אנחנו כמובן - - -

<היו"ר מירי רגב:>
תנסחו את זה אחרת, בבקשה. אני לא רוצה וטו פה.

<אפרת ברנד:>
כן.

אני רק רוצה לומר שאולי דווקא הצעת הוועדה בהיבט של סעיף קטן (ה), היא איזשהו איזון לסירוב המוחלט של רמ"י, כיוון שבעצם, בניגוד למה שאנחנו הצענו, שלא יתקיים דיון על הפקדת תוכנית, מציעה הוועדה שלא יוחלט על הפקדה. לשם הדוגמה, במקרה בו רמ"י לא נתנה התייחסות, תוכל הוועדה, בדיון הראשון, לקיים דיון. היא לא תוכל לקבל החלטה על הפקדה, אבל היא תוכל, לצורך העניין, לזמן את נציגי רמ"י, ולבדוק האם - - - 

<היו"ר מירי רגב:>
לא, אבל היא לא מבטלת את 12א.

<אפרת ברנד:>
היא לא מבטלת, אבל - - -

<ארז קמיניץ:>
היא לא מבטלת. היא רק מייצרת לחץ משמעותי מאוד על רמ"י, להגיד להם, תראו, יש פה תוכנית טובה, אנא תגובתכם.

<אפרת ברנד:>
נכון, או: למה אתם מתנגדים? ואז יש לה אפשרות, תוך 14 יום - - -

<היו"ר מירי רגב:>
כן, אבל אז הם יסבירו למה הם מתנגדים, והם לא שכנעו את יושב-ראש הווד"ל, ואז סעיף 12א גובר. אם אנחנו נבוא, בסוף, מה לעשות, לארז, כדי שיפרש לנו את החוק, סעיף 12א גובר. ואני לא רוצה ש-12א יגבר. 

פייגלין, בבקשה.

<משה זלמן פייגלין:>
ראשית, אני מסכים אתך לגבי רמ"י, או ממ"י, או איך שאתם לא קוראים למינהל. זה ברור לגמרי. לדעתי, לא צריך אפילו הסבר. אבל עלה פה איזשהו בלבול, לדעתי, בכל המטרה של הווד"לים. 

אני הבנתי את המטרה של הווד"לים בצורה הכי פשוטה: לפתוח את אותו צוואר בקבוק של שחרור דירות למגורים במדינת ישראל, בלי קשר אם זה בנייה פרטית או בנייה ציבורית.

<היו"ר מירי רגב:>
לא. בלי שום קשר על איזו אדמה, אתה מתכוון.

<משה זלמן פייגלין:>
קודם כל, למעלה מ-50% מהבנייה היא באדמה פרטית, למי שלא יודע. ומה אכפת לי אם המשפחה הישראלית תגור, בסופו של דבר, בדירה - - -

<היו"ר מירי רגב:>
אבל על הסעיף הזה, תתייחס לסעיף הזה. אנחנו עכשיו עוברים סעיף-סעיף. על סעיף 12א.

<משה זלמן פייגלין:>
אני בהחלט מצטרף למה שאמרת בעניין, אני רק רוצה לומר, כי נעשה כאן ניסיון להגדיר, לדעתי, בדלת האחורית את העניין לצרכים ציבוריים בלבד. ולא היא. כל מטרת החוק היא, בסופו של דבר, להביא להאצת הבנייה במדינת ישראל, וזהו זה.

<היו"ר מירי רגב:>
פייגלין, אין לך מושג כמה אני שמחה על מה שאני שומעת כאן, כי אני בטוחה שהם מה זה יקפצו על כל ההגדרות שלנו לדיור ציבורי.

<משה זלמן פייגלין:>
רק תני לי לסיים את המשפט.

ואם, לצורך העניין, מי שיש לו יכולת להביא 300 דירות, צריך לקבל קדימות, אז הוא צריך לקבל את הקדימות.

<ארז קמיניץ:>
אז זאת שאלה.

<משה זלמן פייגלין:>
אבל השאלה היא מהי המטרה. צריך לזכור את המטרה.

<ארז קמיניץ:>
המטרה היא להגדיל את המלאי - - -

<היו"ר מירי רגב:>
רגע, לא, לא. זה לא הדיון עכשיו. תיכף נגיע ונדבר על המטרות.

אני רוצה פה בעניין הזה, 12א - - -

<תומר רוזנר:>
זה הסעיף הבא, 13(ה), זה ביחד אתו.

<היו"ר מירי רגב:>
עם ה-12, למה?

<תומר רוזנר:>
וזה שבא אחריו, סעיף 13, זה אותו עניין.

<היו"ר מירי רגב:>
אה, נכון, סעיף 12א, 13. ואת סעיף 14 – לא?

<תומר רוזנר:>
לא.

<היו"ר מירי רגב:>
אוקיי, אז פה יתוקן הנוסח.

<ארז קמיניץ:>
אנחנו רוצים לחשוב.

<היו"ר מירי רגב:>
תחשבו, תחשבו. אין כמו לחשוב.

<ארז קמיניץ:>
הנקודה הזאת היא מאוד משמעותית מבחינתנו.

<היו"ר מירי רגב:>
גם מבחינתנו.

<ארז קמיניץ:>
בסדר, בסדר. אנחנו רוצים לחשוב.

אני מבין שיושבת הראש, או היושבת-ראש?

<נתי מאיר:>
היושבת-ראש.

<תומר רוזנר:>
היושבת בראש.

<היו"ר מירי רגב:>
אני מקבלת את מה שאמר פה עורך-דין נתי, נציג השלטון המקומי. אני מקבלת שיש כאן ניגוד אינטרסים בסיסי בהיבט המוסדי, שיש לו רצון להדיר, או להצליח בתפקידו, ומצד שני, בהיבט הלאומי. ולכן, אי אפשר לתת לחתול לשמור על השמנת, ולהגיד, רק הוא ישמור על השמנת.

אני צריכה איזון פה. שלא יהיה פה וטו לרמ"י.

<ארז קמיניץ:>
אז בסדר. אני מבין שיש חשש מהווטו של רמ"י, אז אנחנו נחשוב על מנגנון אחר.

<היו"ר מירי רגב:>
מאה אחוז. טוב, תודה. הלאה, הלאה.

חבר'ה, הסעיפים העיקריים עוד לפנינו.

<אפרת ברנד:>
סעיף 14 דן בשהות שניתנת למילוי תנאים להפקדה. לנוכח הניסיון שהצטבר, אנחנו סבורים ש-60 הימים צריכים להיות מוארכים ל-90 ימים, ובתוכניות פינוי-בינוי, לבקשת יושב-ראש הוועדה, אפשר להאריך לתקופה נוספת שלא תעלה על 180 ימים. זה נכון גם לגבי תיקון סעיף 14, ונכון גם לגבי תיקון סעיף 22. 

<היו"ר מירי רגב:>
בעניין הזה הם קיבלו הצעת הוועדה. זה נראה לי נכון, אבל שוב, התייחסויות שלכם לסעיף הזה.

<אפרת ברנד:>
אותו דבר, לגבי תיקון סעיף 22, שזה מילוי תנאים לאישור. וגם כאן קיבלנו את הערות הוועדה ועשינו, בתוכניות פינוי-בינוי, אורכה, לבקשת יושב-ראש הוועדה.

<היו"ר מירי רגב:>
מאה אחוז. בואו, תתייחסו לזה, נתי, דב, תמר, פייגלין, התחדשות עירונית, בבקשה.

<עירית סולסי:>
עם כל ההקדמה הנהדרת שהיתה לך לשינויים לחוק, כמה הווד"ל הצליח, ושהוא הצליח בזכות לוחות הזמנים הקצרים שלו, אז לאט-לאט להוסיף 30 ימים ועוד 30 ימים, בשביל מה? זאת אומרת, אם כל העניין היה להריץ מהר, אני לא מדברת על פינוי-בינוי - - -

<היו"ר מירי רגב:>
אבל דברי רק על זה. אנחנו מדברים עכשיו על פינוי-בינוי. מה לעשות?

<עירית סולסי:>
אה, על פינוי-בינוי?

<תומר רוזנר:>
לא רק.

<היו"ר מירי רגב:>
לא, סליחה, אנחנו מדברים על הסעיף הזה.

<עירית סולסי:>
אנחנו מדברים על סעיף בנושא 60 ימים או 90 ימים. למה? אם רוצים לקצר את כולם בזמנים, ולמדינה חשוב לקצר, למה אתם מתחילים לבקש את ההארכה של 90 ימים? זה גורם לכולם להאריך.

אם יש כזאת הצלחה של הווד"ל, שזה נהדר, אני לא יודעת, אבל זה המצב, אז תשמרו את ההצלחה שלו, עם העניין של הימים, ואל תתנו לכולם להתמזמז.

<היו"ר מירי רגב:>
ביטן, מה אתה אומר על ההארכה?

<עירית סולסי:>
והארכה של 180 יום, זה חצי שנה למילוי תנאים.

<אפרת ברנד:>
אנחנו רוצים לקצר, אבל אנחנו גם רוצים לתת איזושהי תקופה ריאלית. השוני לעומת אוגוסט 2011, שאז חוקק החוק, הוא שהיום יש לנו ניסיון מצטבר של שנתיים. והיות שהסנקציה על אי מילוי תנאים היא סנקציה חמורה, שבעצם התוכנית בטלה, אנחנו רוצים לתת איזושהי אורכה, שאנחנו לא חושבים שהיא אורכה מאוד גדולה - - -

<עירית סולסי:>
חצי שנה?

<אפרת ברנד:>
90 ימים.

<עירית סולסי:>
ו-180 - - -

<אפרת ברנד:>
לפינוי-בינוי, שזה סיפור אחר.

<היו"ר מירי רגב:>
זה סיפור יותר מורכב.

<אפרת ברנד:>
אנחנו רוצים לתת תקופה קצרה, אבל תקופה ריאלית.

<עירית סולסי:>
90 יום זה בערך כמו ועדה מחוזית רגילה כבר. זה חבל.

<היו"ר מירי רגב:>
את מציעה גם 90 יום לפינוי-בינוי, עם כל הסוגיה של הציבור, ושל התושבים?

<עירית סולסי:>
פינוי-בינוי יכול להיות 90 יום. אבל בכלל, אם כל ההצלחה של הווד"לים היה בקיצור זמנים, אז תשמרו על זה. ואל תגידו, נשמור כביכול על הוועדה בלי המרכיב העיקרי של ההצלחה שלה, שזה לוחות זמנים קצרים.

<אפרת ברנד:>
קודם כל, אני רוצה לומר שבחוק התכנון והבנייה זה 180 ימים. כך שפה, גם באורכה שניתנת, זה מחצית מהתקופה בחוק התכנון והבנייה. 30 הימים האלה הופכים את זה לריאלי.

<דוד ביטן:>
את יכולה להוסיף שהאורכה תינתן בנימוקים מיוחדים, שלא כל אחד יבקש את זה.

<היו"ר מירי רגב:>
מה אתם אומרים, דב ונתי?

<דב חנין:>
קודם כל, אני מפנה את תשומת הלב שוב לדיונים שעשינו בחוק הווד"לים בפעם שעברה. גם אז חשבתי שלוחות הזמנים הם לא ריאליים. אני חושב שההצעה של הממשלה בהקשר הזה היא יותר ריאלית.

אבל הביקורת שנשמעה כאן היא נכונה, כי אנחנו לאט-לאט רואים בסוף שהמסלול הווד"לי הולך ונעשה, בהרבה דברים, דומה למסלול הרגיל.

והמסלול הרגיל – אנחנו נדבר על תיקון 102, ארז - - -

<ארז קמיניץ:>
זה עוד רחוק. זה רחוק משם.

<דב חנין:>
ואנחנו נראה את הייעולים שאתם עושים ב-102 - - -

<היו"ר מירי רגב:>
אתה זוכר אבל שזו הוראת שעה ל-22 חודש? ואנחנו מדברים על זה כאילו זה עכשיו חוק עיקרי. אתה יודע, כשהנכד שלך יהיה כנסת, ועדיין ישב באופוזיציה - - -

<דב חנין:>
למה אני מתעקש בדבר הזה? – מכיוון שבכל זאת, למרות ההתקרבות בין שני המסלולים עדיין יש הבדלים גדולים בין המסלול הווד"לי לבין המסלול הרגיל, והם לא הבדלים במישור של לוחות זמנים. בלוחות זמנים אנחנו הולכים ומתקרבים.

<היו"ר מירי רגב:>
מה אתה מציע?

<דב חנין:>
רגע, שנייה. אני מנסה לשכנע במשהו, לא רק להציע, נקודתית, גברתי. אני באמת מנסה לשכנע אותך.

המסלול הווד"לי הוא מסלול שנותן הקלות מהותיות מעבר ללוחות זמנים, ואנחנו גם פותחים אותו עכשיו למשתמשים פרטיים. החשש הגדול שלי הוא מהנזקים שאנחנו נייצר פה.

יש לנו מערכת תכנונית שבהחלט אפשר לייעל אותה, בואו נקצר לוחות זמנים בה, אבל היא יודעת לעבוד והיא עובדת, ונתקן בה את מה שצריך.

אתם כרגע מייצרים מסלול שמבחינת לוחות זמנים הוא כבר לאט-לאט מתקרב למסלול הווד"לי. מבחינת פתיחה שלו לערוצים פרטיים, הוא גם פותח יותר ויותר. אבל כיוון שהמערכת היא פחות מאוזנת, וכולנו יודעים שהיא פחות מאוזנת, וגם נסכים על זה, אני מניח, מסביב לשולחן זה, אנחנו פשוט נייצר פה נזקים. ב-22 חודשים אנחנו נייצר פה, במדינת ישראל, נזקים שיהיו בלתי הפיכים.

<היו"ר מירי רגב:>
ב-22 חודשים אפשר ליצור נזק בלתי הפיך?

אז מה אתה אומר פה על זה? אז מה אתה מציע, להשאיר את לוחות הזמנים, או לא?

<דב חנין:>
לא, לא. אני לא מתווכח עם לוחות הזמנים האלה.

<היו"ר מירי רגב:>
אבל אנחנו מדברים עכשיו על לוחות הזמנים.

<דב חנין:>
מאה אחוז, אבל אני אומר שהסוגיה של לוחות הזמנים מחדדת את הבעיה שדיברנו עליה קודם. עוד היבט אחד שמחדד את הנושא שדיברנו עליו קודם: פינוי-בינוי, כמובן.

180 יום – אכן, הם צודקים, לוח זמנים יותר ריאלי. אבל למה אנחנו צריכים מסלול כזה מואץ לפינוי-בינוי? אם לוחות הזמנים ארוכים ממילא, ובצדק הם ארוכים, אני מודה בכך, אי אפשר לעשות את זה יותר מהר, אז למה צריך לפינוי-בינוי מסלול יותר מואץ?

<עירית סולסי:>
לא, דב, כל עניין ההארכה של לוח הזמנים נובע, בדרך-כלל, מתנאים להפקדה שהם לאו דווקא תנאים להפקדה, אלא הם תנאים להכשלה. ובמקום לבטל את התוכנית ולא לאשר תוכנית, שאפשר לעשות גם את זה - - - 

<היו"ר מירי רגב:>
רגע, שמענו את עמדותיך. את רוצה להגיד לנו כמה, לדעתך, זמן ריאלי זה לפינוי ובינוי? 

<עירית סולסי:>
לא, כל העניין של הארכת הזמנים- - -

<היו"ר מירי רגב:>
מה את מציעה? הבנתי מה לא. מה כן?

<עירית סולסי:>
60 יום.

<היו"ר מירי רגב:>
60 יום לכל?

<דב חנין:>
ההבדל בינינו הוא שאת בן-אדם הרבה יותר אופטימי. אני חושב שב-90 יום יעגלו פינות כדי שזה יהיה ב-90 יום - - -

<היו"ר מירי רגב:>
אז את אומרת, מזה שהממשלה רצתה בכלל בלי זמנים, הורדנו אותם ל-180, ועכשיו את אומרת, בכלל 60.

<עירית סולסי:>
60. אם זו כל ההצלחה של הווד"ל, אז בוא נשמור על מה - - -

<קריאה:>
60זה לא ריאלי.

<קריאות:>
- - -

<היו"ר מירי רגב:>
הבנתי. עורך-דין נתי, בבקשה.

<נתי מאיר:>
אכן, זו לא מתמטיקה, ונדמה לי שלמרות חילוקי הדעות, כולם אומרים את אותו רעיון. 

הווד"לים הוכיחו את עצמם. הסכנה הגדולה בווד"לים ובקיצורים ובהוראות שעה, היא כאילו פגיעה באיכות התכנון. אז אפשר להסתכל זה, כפי שדב אמר, הגרוע מכל העולמות, גם אין את האיזונים של החוק הרגיל, ועכשיו זה גם יהיה מועדים ארוכים, אז קיבלנו את הגרוע משני העולמות. 

אבל אפשר גם לגשת בגישה פוזיטיבית, ולהגיד, בשביל להעלות את איכות עבודת הווד"ל, בכל זאת, כשמוסיפים זמנים ולא מגזימים יותר מדי בקיצור המועדים, זה משפר את איכות התכנון. הלוא אם נגזים, אפשר להגיד: המגיש תוכנית בבוקר, היא תאושר עד הצהריים, אז זה בכלל נשמע יעיל.

<דב חנין:>
וברוח הזו, אפשר גם להוסיף נציגים לווד"ל.

<היו"ר מירי רגב:>
זה אצל יאיר לפיד. בקבינט הלאומי, זה יהיה. "ופלל"א".

<קריאה:>
כן, בדיוק. זה "ופלל"א".

<נתי מאיר:>
לכן, בתור שורה אחרונה, הואיל וזה לא מתמטיקה, 60 יום נשמע לי סביר.

<קריאה:>
אבל אז תוכניות תבוטלנה.

<עירית סולסי:>
או, יפה. כי הן כנראה לא מוכנות לווד"ל.

<קריאה:>
זה לא ריאלי. 60 יום, זה לא ריאלי.

<עירית סולסי:>
אבל זה כל העניין. הן כנראה לא מוכנות לווד"ל.

<אפרת ברנד:>
יש לנו ניסיון.

<עירית סולסי:>
כל העניין זה ההחלטה - - -

<היו"ר מירי רגב:>
הי, סליחה. מה, את השתלטת על הדיון? – התחדשות עירונית.

<קריאות:>
- - -

<היו"ר מירי רגב:>
ביטן מציע פה רעיון – בואו נעשה 60 יום - - -

<אפרת ברנד:>
אנחנו מבקשים לקבוע, שלגבי תוכנית רגילה, במקום 60, ייקבע 90.

<היו"ר מירי רגב:>
לא, אז יהיה 60.

<אפרת ברנד:>
אבל הניסיון המצטבר מוכיח ש-60 יום זה לא מספיק. - - -

<קריאות:>
- - -

<ארז קמיניץ:>
בוא נציע שיושב-ראש הוועדה יוכל להאריך ב-30 ימים נוספים. 

<היו"ר מירי רגב:>
על ה-60?

<ארז קמיניץ:>
כן, 60 פלוס 30.

<היו"ר מירי רגב:>
זה כמו "שוטף". זה מזכיר לי, שוטף פלוס 30.

<ארז קמיניץ:>
אפשר להציע שהמינהל יאריך את התקופה.

<היו"ר מירי רגב:>
לזה אני מוכנה, דרך אגב.

<נתי מאיר:>
חוץ מלהגיד, לי זה עולה יותר, כבר שמענו את כל הדעות.

<תומר רוזנר:>
אין טעם, אין טעם.

<היו"ר מירי רגב:>
למה? 60 פלוס 30 נראה לי טוב. יש גם מראית עין של וד"ל. יש בכל זאת מראית עין, לא?

<תמר זנדברג:>
זה מה שנשאר מהווד"ל – מראית עין.

<היו"ר מירי רגב:>
לא, לא, את תראי שיהיה פה, חכי, עוד לא הגענו לדובדבן.

<תמר זנדברג:>
אני מחכה, בקוצר רוח.

<היו"ר מירי רגב:>
טוב, נעשה את זה 60 פלוס 30.

<תומר רוזנר:>
ו-180 בפינוי-בינוי?

<היו"ר מירי רגב:>
מה פתאום? ממש לא, ממש לא.

<קריאה:>
זה מאוד משמעותי, אחרת - - -

<דב חנין:>
אז לא, אל תלכו למסלול הזה. יש לכם עוד מסלולים, נו באמת.

<היו"ר מירי רגב:>
פה זה כללי אצבע כאלה. 60 פלוס 30, ולפינוי בינוי זה 90 פלוס 30. וכמובן, וטו של רמ"י.

<עינת גנון:>
לא, 60 פלוס 30 לפינוי-בינוי, בדיוק אותו דבר.

<קריאות:>
לא, לא. ממש לא.

<היו"ר מירי רגב:>
לא, לא. 90 פלוס 30.

<קריאה:>
פלוס 45?

<דב חנין:>
אתם רוצים האצה או האטה? תחליטו, אם זה החוק להאטה, אז בואו נאט.

<קריאה:>
אנחנו רוצים לסיים את תוכניות פינוי-בינוי - - - 

<עינת גנון:>
גברתי היושבת-ראש, קודם שמענו פה שצריך לתת יותר זמן לציבור להגיב, שאלה תוכניות מורכבות, ושהציבור צריך להיות שותף בהן, אז בדיוק אלה המועדים שניתנים בין היתר גם לתיקון בעקבות הערות הציבור.

<היו"ר מירי רגב:>
נכון, והערות הציבור בתכנון ובנייה רגיל, במסלול הרגיל. בווד"ל, תקצרי את זה.

<עינת גנון:>
אבל כל ההערות לתיקונים - - -

<היו"ר מירי רגב:>
עינת.

<עינת גנון:>
אני מבקשת מגברתי לשקול את זה שוב.

<תומר רוזנר:>
הם רוצים 90 פלוס 45.

<היו"ר מירי רגב:>
אז מה אם הם רוצים?

<נתי מאיר:>
הם אומרים, הארכה של 50% מהמועד המקורי.

<תומר רוזנר:>
כאילו יש בזה היגיון מתמטי.

<דב חנין:>
לא, ההיגיון הוא לא מתמטי.

<היו"ר מירי רגב:>
אני, המורה שלי למתמטיקה מתה בכיתה ג'.

<דב חנין:>
ההיגיון הוא ממש לא מתמטי. יש בזה חוסר היגיון מתמטי.

<נתי מאיר:>
- - -

<ארז קמיניץ:>
זה מכווין התנהגויות, דב.

<היו"ר מירי רגב:>
מה שדב יגיד.

<נתי מאיר:>
אם הם מתעקשים כל-כך , כנראה שיש סיבה.

<היו"ר מירי רגב:>
טוב, 90 פלוס 45 יום. זה בגלל שאנחנו יודעים שאנחנו הולכים להתגמש אתכם במטרות של דיור בר השגה. כל זה תלוי בדיור בר השגה, תדעו לכם. אני הולכת לקראתכם בעניין הזה לקראת דיור בר השגה. אל תסתודדו. שומעים פה הכול. הכול מוקלט פה, בוועדה הזאת.

<קריאה:>
אנחנו מנסים לראות מה מגיע אלינו.

<היו"ר מירי רגב:>
חכה, מה המחירים.

טוב, יאללה, סעיף 7, זה כבר נגמר, לא יאומן. ואז אנחנו עוברים לסעיף העיקרי.

<אפרת ברנד:>
סעיף 7 הוא בעצם אותו דבר. במקום בתוך 60 ימים, זה בתוך התקופה האמורה. פשוט עשינו התאמה.

<תומר רוזנר:>
אז זה תיקון טכני.

<אפרת ברנד:>
תיקון טכני, כן. זאת אומרת, זה תיקון שהוא נגרר - - -

<היו"ר מירי רגב:>
הלאה.

<אפרת ברנד:>
תיקון סעיף 18 – סעיף 18 דן בשאלה למי צריך לשלוח הודעה על הפקדת התוכנית, ופה הוספנו גם: לחברי הוועדה המחוזית ולנציג משרד הרווחה.

<היו"ר מירי רגב:>
יופי. משרד הרווחה זה חשוב, זה הישג גדול.

<אפרת ברנד:>
סעיף 19 מדבר על פרסום מסמכי תוכנית לדיור לאומי. ואנחנו ביקשנו, היות שבעצם הוספו פה גם יזמים פרטיים, אז החובה ל פרסום באתר האינטרנט יהיה רק על אותם יזמים ציבוריים, ולא על היזמים הפרטיים.

<היו"ר מירי רגב:>
למה?

<אפרת ברנד:>
כדי לא להטיל עליהם נטל פרסום באתרים פרטיים. אין להם אתר אינטרנט.

<היו"ר מירי רגב:>
סליחה, אני מטילה עליהם נטל? את יודעת שהם לוקחים כל-כך הרבה אנשים שיעשו להם את זה?

<אפרת ברנד:>
לאתר משרד הפנים יש חובה תמיד.

<נתי מאיר:>
זה האתר שלהם. אולי אין להם אתר.

<אפרת ברנד:>
נכון, נכון.

<היו"ר מירי רגב:>

אותם כללים, על זה ועל זה.

<נתי מאיר:>
לא, אבל לבעלים פרטי אולי אין אתר אינטרנט.

<תומר רוזנר:>
אם זה ליזם פרטי שאין לו אתר אינטרנט, אז מה הוא יעשה?

<אפרת ברנד:>
שקיפות נעשית דרך אתר משרד הפנים תמיד. גם במקרה של יזמים פרטיים. כלומר, באתר משרד הפנים תמיד זה יפורסם, - - - 

<היו"ר מירי רגב:>
באתר של משרד הפנים זה בכל מקרה יפורסם?

<אפרת ברנד:>
נכון. באתר של מגיש התוכנית זה רק במקרה שהוא ציבורי, ואנחנו לא רוצים להטיל נטל אם הוא פרטי. 

<היו"ר מירי רגב:>
אני לא מכירה הרבה יזמים שאין להם אתר אינטרנט.

<קריאה:>
אבל יש יזמים שיש להם קרקע ולא יודעים איך לגלוש באינטרנט.

<תומר רוזנר:>
גם אין לזה משמעות. זה לא תורם לציבור.

<דני מורן:>
ואם יש למישהו אתר פרטי, מישהו יודע להגיע לאתר שלו? 

למשרד הפנים כולם יודעים להגיע.

<היו"ר מירי רגב:>
טוב, הלאה.

<אפרת ברנד:>
סעיף 22 יתוקן בדומה לסעיף 14, זה מילוי תנאים לאישור, אז נעשה תיקון בדומה לתיקון שייקבע לגבי ההפקדה.

תיקון סעיף 23, שוב, הוא נגרר של תיקון התקופה.

תיקון סעיף 24 הוא תיקון טכני לחלוטין, כי היתה סתירה פנימית בתוך הסעיף. סעיף 24(ב) קבע שזה יפורסם בעיתון כהגדרתו בחוק, שזה בשני עיתונים נפוצים, וסעיף (ג) אמר בעיתון נפוץ אחד. אז עשינו תיקון כדי שלא תהיה סתירה פנימית בתוך הסעיף. כלומר, זה יהיה בשני עיתונים נפוצים, ולא בעיתון נפוץ אחד.

<היו"ר מירי רגב:>
אבל כתוב: בעיתון נפוץ אחד. אה, זה יימחק, אוקיי. 

היועץ המשפטי, הירוק והאדום לא הולכים יחד. מאוד קשה לראות את זה. אז נא, בבקשה, צבעים יותר – ירוק ואדום לא הולך ביחד, זה אומר שאתה מוחק את זה.

<תומר רוזנר:>
טוב, נמצא לנו משהו.

<היו"ר מירי רגב:>
ירוק ואדום זה כתום, לא?

<תומר רוזנר:>
אבטיח.

<היו"ר מירי רגב:>
לא רואים את זה טוב. הלאה.

<אפרת ברנד:>
תיקון סעיף 27, זה סעיף שיש לגביו הסכמה, אני מבינה, וזה למעשה הארכת תחילת הביצוע. אנחנו ביקשנו שלגבי כל התוכניות התקופה תוארך משנתיים וחצי לארבע.

<היו"ר מירי רגב:>
אנחנו רוצים עשר.

<אפרת ברנד:>
עשר?

<היו"ר מירי רגב:>
מקובל עלינו עשר?

<דב חנין:>
40 שנה, תשקוט הארץ 40 שנה.

<אפרת ברנד:>
ולגבי תוכניות פינוי-בינוי לא יהיה למעשה בכלל - - -

<היו"ר מירי רגב:>
מה את אומרת? אז למה זה בא לווד"ל?

<עינת גנון:>
הסברתי קודם את הסייג של הפיתוח בתוכניות פינוי-בינוי, הוא לא רלוונטי בגלל - - -

<היו"ר מירי רגב:>
תמצאי סייג אחר. לא יעזור. תקשיבו, חבר'ה, וד"ל יהיה מהיר. ועוד נמצא פה היועץ המשפטי שעוד צריך להגן עלינו אחר-כך בבג"ץ. איך הוא יגן עלינו?

<דב חנין:>
הוא לא יגן.

<ארז קמיניץ:>
בכישרון רב.

<היו"ר מירי רגב:>
בכישרון רב, כמו שעשינו עכשיו.

<דב חנין:>
ארז מגלגל את התיק למישהו אחר.

<היו"ר מירי רגב:>
לא, זה לא ילך. אין דבר כזה שלא יוקצב זמן. לא יהיה מצב שלווד"ל לא יוקצב זמן.

<דב חנין:>
גברתי היושבת-ראש, אני חושב שהסעיף הזה הוא שערורייתי, לא פחות מזה. המטרה של כל מה שאנחנו עושים, כל התרגיל הגדול, הוא שבסוף יבנו דירות. בחוק המקורי זו היתה אחת הביקורות שלנו.

ידידי, המשנה ליועץ המשפטי לממשלה, אחת הביקורות שלנו שאפילו הגיעה למליאה, והאמת היא שהיא כמעט אפילו עברה בהסכמת הקואליציה והאופוזיציה, שהמנגנון הזה, שבו אנחנו מאפשרים בנייה – אנחנו מאפשרים תכנון מאוד-מאוד מהיר, תכנון כמעט בהול. אחרי שאנחנו מאשרים תוכנית במסלול סופר-מהיר, אין שום חובה לבנות שום דבר. זו המשמעות המעשית. 

מה אתם דרשתם בסעיף הקיים, עוד לפני התיקון? שנתיים וחצי – 25% מעבודות התשתית. לטעמי, זה לא מספיק, זה כלום, זה ממש זלזול בזה שיצרנו מסלול של האצת התוכניות לבנייה. שנתיים וחצי, 25% מעבודות התשתית?

אז באו ואמרו לי שתי תשובות. אל"ף, זו מערכת ציבורית, אלה מערכות ציבוריות. כל סנקציה שאתה תיתן פה תהיה סנקציה על מערכת ציבורית. עכשיו הטיעון הזה לא קיים, כי אנחנו מאפשרים גם ליזמים פרטיים ללכת במסלול הזה. ולא זו אף זו, אנחנו מאריכים להם את לוח הזמנים, במקום שנתיים וחצי, אתם מבקשים להאריך לארבע שנים.

אני חושב שהדבר שאנחנו צריכים לעשות הוא בדיוק ההיפך. אני חושב שאנחנו צריכים לקצר את זה משנתיים וחצי לשנה. לפחות שיראו התחלת ביצוע. קיבלו את כל ההליך המהיר, והכול מהר-מהר - - -

<קריאה:>
צריך להוציא היתרים. יש עוד הרבה עבודה אחרי זה - - -

<דב חנין:>
יש עוד הרבה עבודה, שנה – שיעשו את העבודה, שיראו לנו רבע מהתשתיות, הרי המטרה של כל הדבר הזה היא לקצר הליכים. אתם עושים דבר, וזו באמת לא טענה אליכם ברמה האישית, אבל הממשלה - - -

<רפי אלמליח:>
רמ"י, רמ"י.

<היו"ר מירי רגב:>
אה, איך לקחת את זה אישית. אבל זה מראה שאכפת לך מהעבודה שלך. אני מבסוטית ממך.

<דב חנין:>
גברתי היושבת-ראש, הממשלה עושה פה דבר לא הגון. יש בעיה של דיור ואולי חלק מהבעיה - - -

<היו"ר מירי רגב:>
זה ברור, דב. מה אתה מציע?

<דב חנין:>
רגע, שנייה.

הממשלה אומרת שיש בעיה של דיור, וחלק מהבעיה הוא שלא בונים מספיק דירות. אוקיי, בואו נסכים על הנקודה הזאת, שצריך לבנות יותר דירות. אז הממשלה תוקפת רק חוליה אחת שהיא מערכת התכנון ויוצרת פה מסלול מאוד-מאוד בעייתי, עם המון-המון עיוותים, שלא נכנסנו אליהם, פשוט בשביל לקדם את הדיון בצורה עניינית ולא לחזור לכל הוויכוחים של הווד"לים מאז. והמטרה היא שבסוף לפחות תהיינה דירות. את המטרה הזאת הם מחמיצים.

אתם לא מטפלים בחוליות האחרות. ארז, אתה צודק. יש עוד דברים שצריך לעשות. תטפלו בהם. אם כבר נכנסת למסלול הווד"לי, שכל החוליות האחרות יעבדו בצורה אפקטיבית מספיק, שהיזמים יעבדו בצורה אפקטיבית, ויקדמו את התוכניות שלהם בצורה אפקטיבית, ושתהיה לפחות התחלת בנייה בתוך שנה.

נקודה שנייה – מה קורה עם מי שלא עומד בזה? מי שלא עומד בזה, אחרי שקיבל את כל ההטבות, ואנחנו מייצרים מלאי של תוכניות מאושרות לבנייה, לא עומד בזה, לא קרה כלום, יחזור לוועדה המחוזית, הוועדה המחוזית תאשר, תבחן, תראה, תיתן לו עוד זמן. אז חזרנו למסלול של הוועדה המחוזית, אחרי שביצענו מעקף, ולא הרווחנו שום דבר.

לכן אני מציע שני דברים – אל"ף, קיצור לוח הזמנים לביצוע, ובי"ת, סנקציה ממשית. אמרה פה חברת הכנסת אורלי לוי-אבקסיס בדיון הקודם, למשל, אם מדובר ביזמים פרטיים, שהם לא יוכלו להגיש הצעות במכרזים של המדינה. לא יודע, יש הרבה מאוד אפשרויות. אני לא בא כרגע לפתור לכם את העניין. אני בא לשים לכם את הבעיה.

<היו"ר מירי רגב:>
היום אין סנקציה.

<קריאה:>
זה חוזר לוועדה הארצית והיא יכולה להחליט אם להתלות - - -

<דב חנין:>
היא יכול לעשות כל מיני דברים, או לא לעשות כל מיני דברים.

בסך-הכול, מתוך ההיכרות עם הוועדות המחוזיות, שהן גם ועדות שיש בהן רוב ממשלתי, תגיע התוכנית הזאת, הוועדה המחוזית תמצא את הדרך להחליק אותה הלאה, ולהמשיך לגלגל אותה בצורה כזאת או אחרת.

<היו"ר מירי רגב:>
נתי, בבקשה.

<נתי מאיר:>
נכון שאם אנחנו רוצים לקחת נושא מנקודה א' לנקודה ב', צריך גם לחשוב על היום שאחרי אישור התב"א, עדיין לא לגבי השיווק. פה צריך להבדיל בין קרקעות רמ"י לקרקעות פרטיות. 

רמ"י משווקת קרקעות שהן זמינות לבנייה, והיא משווקת את זה בצורה מוצלחת. ואם חלילה היא לא תעשה את זה, יש מי שיושבת לו על הזנב ועושה את זה.

לגבי קרקעות פרטיות, אבל פה גם לגבי קרקעות רמ"י, אני רוצה לשים זרקור על נושא שמשום מה נזנח, והוא פיתוח תשתיות בחטיבות קרקע גדולות. פה, פתרון הספר של הוצאת היתרי בנייה, תשלום היטלי פיתוח והמתנה לפיתוח העירוני, לא תופס בחטיבות קרקע גדולות, ולכן יש מערכת הסכמית, או יותר נכון, היתה מערכת הסכמית שהחליפה את המערכת הסטטוטורית.

כתוצאה מפסק-דין של בית-המשפט העליון מלפני כמה שנים, בפרשת דירות יוקרה נגד עיריית יבנה, הוטל צל כבד על החוקיות של הסכמי הפיתוח, ולא ראיתי שיש מסגרת משפטית ברורה שמחליפה אותם.

ראיתי החלטות של רמ"י שמנסה להתמודד עם העניין, אבל - - -

<היו"ר מירי רגב:>
אבל איך זה קשור לזה?

<נתי מאיר:>
קשור מאוד.

<היו"ר מירי רגב:>
אנחנו מדברים עכשיו על כמה זמן - - -

<קריאה:>
זו בדיוק הבעיה, שאין זמן.

<נתי מאיר:>
בחיים, הבעיות באות לא מחולקות לפי נושאים. אם יש לנו קטע אחד שאנחנו לא נטפל בו, לא תעזור ההצלחה בקטעים האחרים. אני לא רוצה לגזול עכשיו יותר מדי זמן. צריך להקדיש דיון מיוחד לנושא הסדרים לפיתוח תשתיות, ואני אשמח לתרום את התרומה הצנועה שלי לנושא הזה.

<היו"ר מירי רגב:>
התחדשות עירונית – יש לך מה להגיד לגבי הזמנים? זה שאת שותקת פה זה לא טוב.

<עירית סולסי:>
אני חושבת שבהחלט צריך להגביל את לוח הזמנים. אני מסכימה עם דב לגמרי.

<היו"ר מירי רגב:>
לכמה? הוא אמר שנה.

<עירית סולסי:>
הוא אמר שנה, אני מסכימה שזה בלתי אפשרי בשנה, ואין ספק שאין צורך להאריך.

<היו"ר מירי רגב:>
אז השנתיים וחצי ו-25% - - -

<עירית סולסי:>
שנתיים וחצי ו-25%. אבל באמת לפינוי בינוי יש את התשתיות, אז לא צריך את זה.

<היו"ר מירי רגב:>
ומה עם הסנקציות? איזה סנקציות את חושבת שצריך?

<עירית סולסי:>
להפסיק את התוכנית, או שבאמת יעבור לוועדה המחוזית.

<היו"ר מירי רגב:>
טוב, זה קיים. בשביל זה לא הייתי צריכה לשמוע אותך.

<עירית סולסי:>
זה בסדר, לכן שתקתי.

<היו"ר מירי רגב:>
נציג רמ"י, תציג את עצמך לטובת הפרוטוקול.

<רפי אלמליח:>
רפי אלמליח, ראש אגף תכנון של רשות מקרקעי ישראל.

אני רק רוצה לומר בנושא הווד"לים והיעילות של החוק – בשנתיים האחרונות, עם האגף שלנו ומחלקות התכנון, קידמנו כבר ואישרנו 21,400 יחידות דיור בווד"לים. כך שהיעילות של המסלול המהיר הזה, לפחות מבחינתנו, היא שונה לאין ערוך בלוחות הזמנים ממסלולים רגילים.

אם בקרית-גת, לדוגמה, אנחנו מתכננים את תוכניות המתאר ותוכנית מפורטת אחת כבר משך של שבע שנים, הכנסנו את הווד"לים האלה והרצנו את כל התוכניות בשנה וחצי, 7,000 יחידות דיור. ואותו דבר בקרית-ביאליק.

<היו"ר מירי רגב:>
אם ככה, אז אפשר בכלל לקצר לשנה, כפי שאמר דב.


כמה מתוכן שווקו?

<רפי אלמליח:>
החודש אנחנו מתחילים לשווק את קרית-גת.

<דב חנין:>
בתנאי של החוק הם עמדו.

<תומר רוזנר:>
כמה שווקו מתוך ה-21,000?

<רם אלמוג:>
הם משווקים במנה קטנה, - - -

<היו"ר מירי רגב:>
אתה יודע למה משווקים במנה קטנה? כדי שכל העולם יקפוץ על זה, ואז כל פעם יעלו את מחירי המנה השנייה, המנה השלישית והמנה הרביעית.

<רם אלמוג:>
היושבת-ראש, זו ממש לא הסיבה.

<היו"ר מירי רגב:>
אז אתה גם בונה בווד"ל, ואתה גם מעלה את מחירי הדירות.

<עינת גנון:>
ביישובי הפריפריה - - -

<היו"ר מירי רגב:>
רגע, עינת, אני רוצה שאלמליח ידבר ויגיד כמה שווקו.

<רפי אלמליח:>
יש לנו את הדרומיים בחיפה – 3,000 יחידות דיור. זה מספיק, ככה, לסיפתח, לפני שאני מתחיל לעבור על כל הרשימה?

<היו"ר מירי רגב:>
מתוך 21,000 רק 3,000?

<דב חנין:>
3,000 שווקו בפועל?

<רפי אלמליח:>
חבר הכנסת דב חנין, כשישבנו בוועדה הקודמת, לפני כחצי שנה, הוא טען שאף יחידה אחת לא נבנתה.

<תומר רוזנר:>
זה גם נאמר לנו בישיבה הקודמת, על ידי משרד הפנים.

<רפי אלמליח:>
אני לא בא לייצר אשליות שתוכנית - - -

<דב חנין:>
אבל זה מעניין מה שאתה אומר, כמה נבנו? אנחנו סקרנים, באמת.

<היו"ר מירי רגב:>
טוב, נו, תנו לו לדבר רגע.

<דב חנין:>
בוא תגיד לנו.

<עינת גנון:>
אני חושבת שצריך קודם להבהיר מה התהליך שתוכנית נדרשת לו, מיום האישור שלה ועד להתחלת הבנייה.

<היו"ר מירי רגב:>
אנחנו יודעים מה התהליך.

<עינת גנון:>
את אולי יודעת. אני לא בטוחה שכל היושבים פה בחדר מודעים לזה.

<דב חנין:>
לא, אני סקרן, כי הוא אמר שכן נבנו, אז אנחנו רוצים לדעת כמה. אנחנו במתח.

<תמר זנדברג:>
הוועדה שדנה בהוראת שעה הקודמת ידעה, ואמרה, והבטיחה את זה. ואתה אמרת שזו חובה בשביל להתחיל. ועכשיו אנחנו רואים שזה לא עבד, ועוד באים ומרחיבים - - - 

<היו"ר מירי רגב:>
תנו לאלמליח לדבר, בבקשה.

<דב חנין:>
מר אלמליח, כמה יחידות באמת נבנו? מה הנתון שלכם?

<רפי אלמליח:>
אף יחידה אחת לא נבנתה, כי הווד"ל אושר לפני שנתיים.

<דב חנין:>
בסדר, אז מה שאני אמרתי הוא נכון.

<תמר זנדברג:>
אז למה אתה אומר שהוא אמר משהו לא נכון?

<היו"ר מירי רגב:>
חבר'ה, שקט רגע. אני רוצה לאפשר לו לדבר.

<דב חנין:>
אנשים במתח. אולי אמרתי משהו לא נכון.

<היו"ר מירי רגב:>
אז הנה, תשתה מים, תירגע, ועכשיו תן לו לדבר.

<דב חנין:>
אני רגוע כל הזמן.

<רפי אלמליח:>
בכל אופן, תהליך של תכנון בווד"ל, בהגדרה, בחוק, לוקח שנה וחצי. אז בואו לא נצפה שתוך שנתיים מאז שהחוק החל, שיהיו לנו כבר את כל יחידות הדיור שאושרו ב-2011, 2012, כבר משווקות, והתחלת בנייה שם.

לפי הנתון הזה, יש לנו 21,000 יחידות דיור, שאם זה לא היה בווד"ל, לא היינו רואים אותן גם השנה, ולא שנה שעברה - - -

<היו"ר מירי רגב:>
כן, אבל זה הכול על המדף.

<רפי אלמליח:>
תאמיני לי, אני מתעסק בתכנון כבר הרבה זמן, לקבל יחידות דיור על הנייר זה קריעת ים סוף, ולא סתם עשו את הווד"לים האלה, ואת המסלול הזה שיקצר את התהליכים.

יש לנו עכשיו עוד 11,000 בתהליך של וד"ל, שמחכה עד פעם לאישור הארכת החוק. אנחנו עושים הרבה שימוש בווד"ל הזה.

לגבי הארבע-שנים, והשנתיים-וחצי – כפי שעינת אמרה, צריך להבין את התהליך שעומד מאחורי אישור תוכנית. יש חסמים מחסמים שונים, אם זה לבנות מחלפים שהם תנאי לשיווק, ואם זה פדיון קרקע שאפשר להתחיל אותו בחוק רק אחרי שהתוכנית מאושרת ומשנה ייעוד, רק אז אפשר לפדות את הקרקע - - -

<היו"ר מירי רגב:>
מאה אחוז, אז תעשה את זה – בתכנון ובניה אנחנו הולכים לצמצם לכם. ברפורמה החדשה יהיה לכם יותר מהר. אולי בכלל - - - את הרפורמה מהווד"ל.

<עירית סולסי:>
מה שמראה לנו שגם תוכניות שהן לא פינוי-בינוי, זאת אומרת, לא התחדשות עירונית, גם הן מסובכות ובעייתיות. 

<רפי אלמליח:>
אם אנחנו הולכים על שנתיים וחצי, בהגדרה אנחנו אומרים שאנחנו הולכים עכשיו על תוכניות קטנות, את כל התוכניות הגדולות שמורכבות, והתנאים של תשתיות העל הם כאלה שבחיים אי אפשר לבצע אותם בשנתיים וחצי, אז אתם אומרים, בואו נלך על תוכניות של 200 יחידות דיור עד 300 יחידות דיור, ובזה נסתפק.

<דב חנין:>
אולי רק נשנה את השם: במקום "האצת" – "האטת", ובזה נסתפק. זה יפתור כל-כך הרבה בעיות. 

<עינת גנון:>
אפשר להשלים?

<היו"ר מירי רגב:>
ממש בקיצור, כי אני רוצה להמשיך הלאה, וכבר מתחילה המליאה, ואני מקווה שהיושב-ראש לא יבקש ממני להפסיק כי אני חייבת לדבר על דיור בהישג יד.

<עינת גנון:>
מאוד חשוב לי לומר שמשרד השיכון משווק היום בעיקר ביישובי הפריפריה ובירושלים. ביישובים האלה אנחנו מכינים תוכנית בראייה כוללת, למספר גדול יחסית של יחידות דיור. אבל השיווקים, לצערנו הרב, לא נחטפים. ואם מתוך תוכנית של 800 יחידות דיור, שיווקנו רק 1,000, אנחנו לא יכולים לעשות עבודות פיתוח לכל השטח, וגם לא ל-25% ממנו בתקופה כל כך קצרה, כשאין לנו הכנסות. או שפתאום בירושלים יש הקפאה בגלל בעיות פוליטיות, אז אנחנו תקועים.

<היו"ר מירי רגב:>
עינת, את יודעת, אם בן-גוריון היה בונה את הנגב לפי ההכנסות, לפי משרד האוצר, לא היתה לנו מדינה. רק תל-אביב. אתי אל תדברי על הכנסות בעניין הפריפריה.

<עינת גנון:>
לכן אמרתי שבפריפריה - - -

<היו"ר מירי רגב:>
זה לא מעניין אותי. בפריפריה חיים אנשים סוג א', בדיוק כמו בתל-אביב.

<עינת גנון:>
זה בדיוק מה שאני אומרת, שאנחנו רוצים לבנות גם בפריפריה. זה בדיוק מה שאני אומרת.

<נתי מאיר:>
לא חייבים להתנות את ההשקעה בתשתיות בשיווק.

<היו"ר מירי רגב:>
פינוי-בינוי לא יהיה לנו כנראה בבית-שאן, כי לא יהיה לזה יכולת כלכלית. מה לעשות?

<עינת גנון:>
לא דיברתי בכלל עכשיו על פינוי-בינוי. אני מדברת בכובע השני שלי במשרד השיכון.

<היו"ר מירי רגב:>
משהו לגבי הזמנים?

<מירי כהן:>
כן.

<היו"ר מירי רגב:>
בבקשה.

<מירי כהן:>
אני רוצה להצטרף למה שנתי מאיר אמר. חבר הכנסת חנין האשים את היזמים - - -

<היו"ר מירי רגב:>
לא, לא, לא, אל תתחילי להאשים. לא, תגידי לי לגבי הזמנים.

<מירי כהן:>
אנחנו חושבים שצריך להאריך את הזמנים לארבע שנים.

<דב חנין:>
למה לא 40 שנה? יהיה לכם מלאי דירות - - -

<היו"ר מירי רגב:>
די, דב. נו, בוא נתקדם.

<מירי כהן:>
גברתי, נקודת ההשוואה צריכה להיות ווד"לי מול תוכנית במסלול רגיל. עדיין הווד"לים, גם עם הארבע-שנים, מקצרים משמעותית את תהליכי התכנון.

<היו"ר מירי רגב:>
זה שמקצץ משמעותית, לא אומר שארבע שנים הוא מלכתחילה נכון. 

אני נכנסתי לתפקיד הזה ולמדתי את העניין של תכנון ובנייה – זה שרגילים שתוך עשר שנים יש תוכנית, לא אומר שזה נכון. זה אומר שאולי צריך לעשות איזה סוויץ', לשנות אולי חלק מהאנשים. 

<מירי כהן:>
גברתי צודקת.

<היו"ר מירי רגב:>
את זוכרת את ההסתדרות שהיתה פעם עם המזוודה והכוס תה? – שינינו את זה, נכון? גם את זה נשנה.

זהו, לא מדברת יותר על זמנים. כרגע אנחנו נשארים עם אותם זמנים – שנתיים וחצי, 25% וסנקציה, והפינוי-בינוי לא יהיה ארבע שנים. תביאו איזושהי הצעה אחרת.

<רננה ירדני:>
אבל האחרון שרוצה לעכב את זה, זה היזם.

<דב חנין:>
וסנקציה – תביאו הצעה לסנקציה הגיונית.

<רננה ירדני:>
האחרון שרוצה לעכב יציאה לביצוע זה היזם. הסיבה שהוא לא מצליח זה בגלל תשתיות על, תשתיות לאומיות. הדבר הזה, כפי שאמר נתי מאיר קודם, לא פתור. אני חושבת שאנחנו נשים טריז בגלגל.

<דב חנין:>
לא נכון. יזמים - - -

<היו"ר מירי רגב:>
הבנו, הבנו את כולם.

<ארז קמיניץ:>
יש לנו הרבה מקומות שגם השיווק בכלל לא הצליח, ואי אפשר להגיד את זה ככה - - -

<רננה ירדני:>
אנחנו מדברים בעיקר על מרכז הארץ, אגב.

<ארז קמיניץ:>
לא רק במרכז הארץ, גם השיווק לא מצליח, וגם אחר-כך - - -

<דני מורן:>
יש לייחס את הזמן לכמות.

<היו"ר מירי רגב:>
סליחה, לא, גמרנו. הבאתם את התוכניות שלכם, הבנתי. ארבע שנים, חמש שנים – אנחנו לא עובדים אצל היזמים.

<רננה ירדני:>
אבל יש הצעת ייעול, אם אפשר להציע הצעה.

<היו"ר מירי רגב:>
תציעי.

<רננה ירדני:>
ההצעה היא שאפשר ליצור איזשהו מנגנון דיווח, איפה עומדות באמת התשתיות.

<היו"ר מירי רגב:>
בסדר, איך שמתחילים עם מנגנונים, איך שאומרים לי, מקימים ועדה או צוות, אני יודעת - - -

<רננה ירדני:>
לא, לא ועדה חדשה. הוועדה המחוזית בעצמה, שאצלה - - -

<היו"ר מירי רגב:>
אה, עוד ועדה מחוזית נקים?

<רננה ירדני:>
לא.

<היו"ר מירי רגב:>
"ופלל"א", בוא נלך ל"וופלל"א".

<רננה ירדני:>
או ועדת הווד"ל עצמה.

<היו"ר מירי רגב:>
תודה. הצעתך לא התקבלה.

הלאה, אנחנו עוברים לסעיף 29.

<אפרת ברנד:>
סעיף 29 קובע שבתוך 60 ימים ממועד תחילתה של תוכנית, בעצם צריך להגיש תצ"ר.

אנחנו מבקשים להחריג מהסעיף הזה תוכנית לפינוי-בינוי שהיא לא מפורטת, שברור, לא צריך להגיש לגביה תצ"ר.

<היו"ר מירי רגב:>
אני לא מבינה, אז מה יגישו לגביה?

<אפרת ברנד:>
תצ"ר את מגישה רק לגבי תוכנית שהיא תוכנית מפורטת. למעשה, אומרים פה רק את הברור מאליו. זו הבהרה שהכנסנו לבקשת משרד הבינוי והשיכון.

<היו"ר מירי רגב:>
כל מה שהוא ברור מאליו ואתם מכניסים, הוא כנראה לא ברור מאליו.

<אפרת ברנד:>
לא, אנחנו באמת חושבים שזה ברור.

<נתי מאיר:>
סליחה, אני רוצה שתקשיבו בנפש חפצה למה שאני הולך להגיד.

<היו"ר מירי רגב:>
את לא יודעת שזה ככה? אם זה ברור מאליו, אל תכניסי.

<נתי מאיר:>
תצ"ר זה תוכנית לצורכי רישום. אין ויכוח על כך שהתכנון הטוב אומר שתהיה תוכנית לצורכי רישום בשלב המוקדם ביותר. זה מבטיח את הדיוק של היתרי הבנייה ולאורך כל הקו. אבל כשהכותרת היא ייעול וקיצור הליכי הבנייה, אז צריך להמשיך במתכונת הקיימת שמוציאים היתרי בנייה עדיין ברמה תב"אית, דהיינו ברמה פחות מדויקת מתוכנית לצורכי רישום, ותוך כדי הבנייה חושפים עושים את התוכנית לצורכי הרישום.

אני מציע, וזאת פרקטיקה שקיימת בהרבה מקומות - - -

<ארז קמיניץ:>
איחוד וחלוקה.

<נתי מאיר:>
כן.

<דני מורן:>
הבעיה זה לא לתכנן אותה. הבעיה זה לאשר אותה. מה שלוקח זמן זה לאשר. ברגע שיש טיוטה, אפשר לעבוד לפי טיוטה.

<נתי מאיר:>
לאט-לאט. בואו נדבר על הנושא הזה מנקודת אפס. אז שים איחוד וחלוקה בצד. בוא נדבר קודם על תוכנית שהיא לא תוכנית איחוד וחלוקה. אין ספק שהמוצר הסופי צריך להיות שתהיה תוכנית לצורכי רישום.

אבל לעשות את זה כתנאי מוקדם, ובשלב לפני הוצאת ההיתר, זה לשים מקל בגדר של היעילות.

<דני מורן:>
הוא צודק.

<נתי מאיר:>
ולכן, דווקא בפרק שהכול זה ייעול וזירוז, לשים את התצ"ר, תנאי שלא קיים היום בשלב מוקדם, אנחנו שמים מקל בגלגלים.

<דני מורן:>
הוא צודק.

<קריאה:>
אבל זה קיים היום בווד"ל.

<היו"ר מירי רגב:>
רגע. ולכן?

<נתי מאיר:>
ולכן, שיהיה תצ"ר, אבל שלא יהיה תנאי להוצאת היתר. שלא יהיה על הנתיב הקריטי של הוצאת היתר.

<היו"ר מירי רגב:>
אז מה אתה מציע לעשות עם זה? להוציא את זה מפה?

<נתי מאיר:>
את התצ"ר להוציא מפה, כן.

<דני מורן:>
או להתייחס להגשה. ברגע שהגישו אותו, זה בסדר, אפשר להתחיל.

<קריאה:>
אבל זה מה שיש פה.

<היו"ר מירי רגב:>
לא, רגע, ארז, תקשיב למה שאומר פה נתי.

<עינת גנון:>
נתי, רק להבין, אתה אומר את זה, לא בהקשר של פינוי-בינוי? באופן כללי אתה אומר את זה?

<נתי מאיר:>
באופן כללי, אני אומר.

באיחוד וחלוקה יש לכך חשיבות מיוחדת כי זה עושה גם שינויים קנייניים. אבל גם שם הוא לא חייב להיות בשלבים כל כך מוקדמים.

<תומר רוזנר:>
נתי, אני חושב שאתה צודק במה שאתה אומר, וצריך בנושא הזה להשלים את המצב הקיים. אבל צריך לקחת בחשבון שני דברים: אחד, כל מה שהסעיף הקיים אומר, ואין בו שינוי כרגע, והוא שיתחילו את התהליך של התצ"ר - - -

<נתי מאיר:>
יתחילו – זה בסדר.

<תומר רוזנר:>
יתחילו – זה מה שנאמר.

<נתי מאיר:>
אבל מה זה נקרא, "יתחילו", באופן מעשי?

<תומר רוזנר:>
ישלחו תצ"ר לאגף - - -

<ארז קמיניץ:>
יש פה טעות.

<נתי מאיר:>
צריך לעשות את המדידות בשטח בשביל זה, זה לוקח הרבה זמן.

<דני מורן:>
אין לך ברירה, אתה חייב מדידות.

<ארז קמיניץ:>
זה כמו מה-25. אנחנו לא משלימים. כפי שאתה זוכר, ניסינו ברפורמה הקודמת, להגיד, לא יינתן היתר בנייה עד שיושלם תצ"ר.

<נתי מאיר:>
זה גם - - -

<ארז קמיניץ:>
בסדר. אנחנו לא מדברים על השלמה פה. התצ"ר פה לא מושלם. תסתכל בחוק העיקרי - - -

<נתי מאיר:>
ארז, השאלה עכשיו היא פרקטית: להגיש את התצ"ר, זה אומר שהמודד צריך לעשות את העבודה שלו. מבחינתו, זה המוצר המושלם.

<ארז קמיניץ:>
לא, אבל זה הולך אחר כך למפ"י.

<נתי מאיר:>
אני מסכים. אם אתה אומר לי, זה לא יעמיס על לוח הזמנים, אין לי התנגדות, בטח, טוב שזה יהיה. אם זה כן יעמיס – בוא נחשוב על זה.

<דני מורן:>
אי אפשר לתכנן בלי שיש חלוקה מסודרת למגרשים. אז ההגשה של התצ"ר היא נכונה, כי אתה חייב את המגרשים. אבל האישור שלו זה תהליך שלוקח זמן - - - 

<נתי מאיר:>
מקובל על כולנו שהתהליך הארוך עם מרכז למיפוי ישראל, שלוקח את הזמן - - -

<רפי אלמליח:>
לנו לא היתה שום בעיה עם זה.

<נתי מאיר:>
השאלה היא אם הכנת התצ"ר לא מעכבת. אם אתם אומרים שלא – אין לי בעיה.

<רפי אלמליח:>
אין שום בעיה.

<ארז קמיניץ:>
זה עיכב אתכם באיזושהי צורה?

<רפי אלמליח:>
לא עיכב, וזה דווקא טוב. זה מכניס את הוועדה המקומית לעבודה.

<היו"ר מירי רגב:>
הלאה, לסעיף הבא.

<אפרת ברנד:>
הסעיף האחרון הוא סעיף 35, שאנחנו מאריכים בו את התקופה, במקום 18 חודשים מיום תחילתו, עד ל-11 באוגוסט 2015.

והתיקון האחרון הוא שבעצם החוק יחול על כל התוכניות שהוגשו קודם ליום תחילתו, אם הם הועברו לווד"ל בתוך התקופה של תוקפו של החוק.

<תומר רוזנר:>
ועכשיו את מעליבה את הוועדה.

<אפרת ברנד:>
וזה בזכות הצעת הוועדה.

<תומר רוזנר:>
לא, את מעליבה את הוועדה שהדיווח יהיה לוועדה.

<אפרת ברנד>
אה, סליחה. תיקון סעיף 33, במקום דיווח לוועדה המשותפת יהיה דיווח לוועדת הפנים והגנת הסביבה של הכנסת.

<היו"ר מירי רגב:>
טוב, בואו נגיע לסעיף העיקרי שלמענו הבאנו את הווד"לים .

תראו, במטרת החוק דיברנו על דיור בהישג יד, וכשאנחנו מדברים על דיור בהישג יד, אנחנו מדברים על תמהיל של דירות קטנות ודירות גדולות, אנחנו מדברים על דירות להשכרה, ואנחנו מדברים על דירות במחיר מפוקח.

הייתי די המומה, שגדעון סער, כשישבתי אתו יחד עם בינת שוורץ, לא ידע שהוא צריך להכין תקנות, והוא העיר שם לבינת שוורץ. כי בהתחלה העירו כאילו משרד המשפטים הוא המונע. משרד המשפטים הוא לא המונע. משרד המשפטים אמר, תביאו תקנות, קריטריונים מי אמור לקבל דיור מפוקח ואני מאשר את זה.

משום שלא הביאו תקנות, ומי שצריך להביא תקנות זה שר הפנים. הוא לא הביא תקנות, מהווד"ל הראשון לווד"ל השני, והיום לווד"ל השלישי לא היו תקנות. לכן מבחינתי, אנחנו בעצם מאשרים חוק שהוא בניגוד לחוק שאנחנו חוקקנו. אנחנו לא יכולים לעשות את זה.

ולכן אמרנו, בחוק הזה ייכנסו ההיבטים החברתיים לחוק הזה, אחרת אנחנו לא מאשרים את החוק הזה. 

היתה דרישה נוספת בשבוע שעבר, של השדולה לדיור ציבורי שבראשה היתה גם אורלי וגם דב, שאנחנו רוצים גם דיור ציבורי בתוך העניין הזה. והיה ויכוח, אם דיור ציבורי הוא חלק מדיור בר השגה או לא חלק מדיור בר השגה, אם דיור בר השגה הוא רק תמהיל של דירות קטנות ודירות גדולות, תמהיל של דירות להשכרה ודיור מפוקח , ודיור ציבורי.

מה זה, המושג, דיור בהישג יד? – זה בעצם לאפשר לכל אזרח במדינת ישראל, שתהיה לו קורת גג כי זאת הזכות הבסיסית של כל אזרח במדינת ישראל, שתהיה לו קורת גג בהישג ידו. חלק יכול לקנות, חלק יכול לשכור, חלק, מה לעשות? לא יכול – לא אוהבים את החלשים, אני יודעת, זה לא זה, אבל מה לעשות? לא יכול, אין לו דרך אחרת, אלא שיהיה לו דיור ציבורי. חלקם, שיהיו בריאים - - -. כל אחד עם הבעיות שלו.

ואנחנו כמדינה, וכמחוקקים, צריכים לתת לכל אחד מהאנשים האלה פיתרון. כי לאלה שיש כסף, אין בעיה. אנחנו מדברים על אלה שאין להם את היכולות.

עכשיו, עד ששר והבינוי השיכון יעביר את דיור בר השגה, עד שהוא יביא את החוק הזה, ועד שיאושרו כאלה ואחרים, היום זה בווד"לים. קיבלתי זכות, לא קיבלתי זכות, תודה לאל, זה אצלי עכשיו בווד"לים. ולכן הווד"ל הזה לא יועבר אם לא יהיה בו היבט חברתי. נקודה.

זה גם מה שהסברתי לגדעון סער. חד וחלק. אין פה שום עניין של הפרקליטות והיועץ המשפטי. שום דבר. אתם תביאו תקנות, התקנות האלה יאושרו, ואלה יהיו התקנות למחיר מפוקח.

מי שצריך להקים את צוות התקנות – זו צריכה להיות החלטת ממשלה. אז לפני יום רביעי יש יום ראשון, נכון? בדרך-כלל לפני יום רביעי יש יום ראשון.

<תומר רוזנר:>
אחרי יום רביעי.

<היו"ר מירי רגב:>
וגם אחרי יום רביעי יש יום ראשון. זה תמיד בא אחרי ולפני. תביאו את זה להחלטת ממשלה. כשתביאו את החלטת הממשלה עם תאריך יעד לסיום של תקנות לפיקוח מפוקח, מי הצוות שיהיה שם – מצוין. זה אחד.

התווכחנו על דירות קטנות, על דירות גדולות, 20%, לא 20%, והבאתם פה נוסח – או שיש לי בעיה בלהסביר את עצמי, או שיש לי בעיה בהבנה. הבאתם פה נוסח שפושט, אני לא יודעת אם זה עושה צחוק מאתנו. 

הבאתם נוסח של תביאו 20% של דירות קטנות לפחות, "אלא אם השתכנעה הוועדה כי יש מקום לפטור מהחובה כאמור בתכנית לדיור לאומי" – אני מקווה שדרך אגב, זה יהיה גם רמ"י, בפטור – "במתחם פינוי ובינוי או במקרים חריגים נוכח מאפייני". עכשיו תקשיבו: אין גמישות פה, אין דבר כזה, אין דבר כזה, שהם יחשבו על זה, כן או לא. יהיה דיור בר השגה. זה לא בא לדיון בכלל.

כמה דיור בר השגה? – עכשיו מתחילים הוויכוחים. איזה דיור בר השגה? – עכשיו מתחילים הוויכוחים.

<קריאות:>
"איזה?" – זאת השאלה.

<קריאה:>
אין הגדרות לזה בכלל.

<היו"ר מירי רגב:>
עכשיו זה פתוח להתייחסות. את תמתיני. את עוד לא חברת כנסת. 

דב חנין, ותמר זנדברג.

<דב חנין:>
תודה רבה, גברתי היושבת-ראש. אני מצטרף לכל מילה שאמרת, ואני אפילו אהיה יותר מרחיק לכת בעניין הזה. 

אני מרגיש שאנחנו משחקים פה באיזשהו משחק שהוא לא בסדר. הממשלה הרי לכאורה, בסיבוב הקודם, הסכימה אתנו, לכאורה, שדיור בר השגה צריך להיות חלק מרכזי ממטרות החוק.

היתה מלחמה איומה, פה, בכנסת, כולנו היינו פה, רבנו עד השעות הקטנות של הלילה. ובסוף, נוצר מנגנון שנכתב בו: דיור בר השגה, אבל לא נוצר דיור בר השגה. ולכן אני שותף לגמרי לעמדתה של יושבת-ראש הוועדה, ואני חושב שזו תהיה עמדת כל חברי הכנסת כאן. אני גם מכיר את העמדות של חברי כנסת נוספים שלא נמצאים כרגע בדיון, שאנחנו עומדים על כך שאם המדינה מקדמת תוכניות דיור במסלול הווד"לי, ואנחנו כולנו משלמים מחירים תכנוניים, וסביבתיים, וחברתיים , ודמוקרטיים, לפחות, שהדבר הזה יהיה כדי לפתור בעיות דיור, אבל לא רק של בעלי האמצעים, אלא של כל מיני קבוצות במשק הישראלי.

שוק הדיור הוא שוק מפולח. אתה לא יכול לפתור בעיות בשוק הדיור על-ידי בניית דירות יוקרה, אלא למי שחסרות לו דירות יוקרה.

<היו"ר מירי רגב:>
או שכירות במלחה, לדוגמה.

<דב חנין:>
או שכירות במלחה – וזה כבר עשיתם, וראינו את זה.

<היו"ר מירי רגב:>
וזה כבר עשיתם – וד"לים ושכירות במלחה. בחייך, ארז, נו.

<ארז קמיניץ:>
לא, אבל - - -

<היו"ר מירי רגב:>
בחייך.

<ארז קמיניץ:>
אבל יש שם גם דיור בר השגה - - - 

<היו"ר מירי רגב:>
נו, די, ארז. בוא אני ואתה נלך לשכור שם דירה, במלחה.

<ארז קמיניץ:>
זה מה שהיה.

<היו"ר מירי רגב:>
מה זה, "זה מה שהיה"?

<ארז קמיניץ:>
השיווק - - -

<תמר זנדברג:>
גם בתל-אביב יש 70 יחידות.

<דב חנין:>
ארז, בוא לא נדבר על מה שהיה. בסדר? אני שם את זה כרגע בסוגריים. בוא נדבר במבט לעתיד.

במבט לעתיד, לפי הבנתי, חייבים להיכלל פה לפחות שני סוגים של פתרונות, מבחינתי.

דירות קטנות זה דבר טוב. אני בעד דירות קטנות. אבל כפי שאנחנו יודעים, דירות קטנות בירושלים או בתל-אביב – אני מזמין אותך לבוא לראות יחד אתי. אתה תראה את זה.

<ארז קמיניץ:>
אני רואה את זה כל יום.

<דב חנין:>
בדיוק. אז אני יודע שאתה יודע את זה.

דירות קטנות בתל-אביב זה לא בר השגה. דירות קטנות בבאר-שבע או בדימונה, זה אולי גם לא כל-כך מעשי, כי אולי לא צריך שם דירות קטנות, אולי, אני אומר בסימן שאלה. לכן השאלה, מבחינתי, היא לא הדירות הקטנות.

השאלה, מבחינתי, במבחן התוצאה, היא דירות שאנשים יכולים לשכור אותן. אני מדבר על דירות שהשכירות שלהן היא סבירה לאנשים. 

אני לא אומר, כל מלאי הדירות, אני לא אומר 100% של כל הדירות – אני הייתי אולי הולך לזה. אם אתם הולכים לרעיון וד"לי, בבקשה, תבנו בווד"ל דירות להשכרה במחיר מפוקח ודיור ציבורי.

<היו"ר מירי רגב:>
 לא, ואז מה יהיה עם ה"וופלל"א"? יאיר לפיד יציג את ה"וופלל"א" שלו – אי אפשר.

<דב חנין:>
אבל אני שומר לעצמי גם טיעונים גם לקראת ה"וופלל"א".

<קריאה:>
תומר, רק בשביל הפרוטוקול, זה "ותמ"ל".

<תומר רוזנר:>
לא, לא. ופלל"א – ועדת פרויקט לדיור לאומי.

<היו"ר מירי רגב:>
לא, אל תהרוס לנו, נו.

<דב חנין:>
רבותי, נציגי הממשלה, בווד"לים, אני חושב שחייבים להבטיח חלק משמעותי – אני הייתי הולך על שליש, שליש מהדירות שיחולקו לפי הבנתכם בין דיור ציבורי לבין דיור להשכרה במחיר מפוקח, ושני שליש בשוק החופשי. תמכרו אותן במחירים הדמיוניים של שוק הדירות היום. אין בעיה, יעשו שם רווחים, יגזרו קופונים מכאן ועד הודעה חדשה. אבל תראו לאזרחי ישראל, לפחות, שגם אלה שאין להם אמצעים והם נזקקים לדיור ציבורי, יש להם איזשהו סוג של ישועה. הרי יש מחסור היום בדירות בדיור הציבורי שהוא קטסטרופלי. 

אני זוכר, גברתי היושבת-ראש, ובזה אני מסיים, את האישה – ארז, תשמע, סיפור מהחיים, מלפני ארבע שנים.

באה אלי לכאן, לכנסת, אישה חולה בסרטן, בת 50 בערך, עם שני ילדים, חסרת דיור. אמרתי לה, מה עם הדיור הציבורי? אמרה לי, פניתי לדיור הציבורי, אני לא עומדת בקריטריונים. אמרו לה, את רוצה לעמוד בקריטריונים, תביאי עכשיו עוד ילד. זה מה שאמרו לה. זה מצחיק וזה מעורר בכי.

יש מחסור אדיר בדירות בדיור הציבורי. הוצאתם כסף, לא החזרתם אותו, לא יודע מה. עכשיו יש לכם מסלול אחר, שהוא הזדמנות. תנו פתרונות לדיור ציבורי, תנו פתרונות של דיור להשכרה מפוקחת. ותאמינו לי, שלמרות כל הביקורת שיש על חוק הווד"לים, אתם תקבלו גם הרבה קרדיטים, אם זו תהיה התוצאה.

<היו"ר מירי רגב:>
תמר, לאחר מכן ביטן, ואחר כך התחדשות עירונית.

<תמר זנדברג:>
אני רוצה להצטרף לכל מילה שאמרו גם היושבת-ראש וגם דב חנין, ואני רוצה לחדד בנושא דיור בר השגה, שכאמור, ואני לא אחזור על הדברים, זה בעצם היה לב-לבו של העניין, ובשביל זה התכנסנו, כי גם היתה איזושהי הבנה שזה לא רק היצע.

עד עכשיו, רוב החוק עסק רק בהגדלת ההיצע. אבל היתה כאן הבנה, בכנסת, בפעם הקודמת וגם הפעם, שחייבת להיות איזושהי רגולציה על התוכן, על מה זה. וכאן זו השאלה, לא רק כמה דירות, לא רק כמה דירות בנות-השגה, אלא מה זה דירות בנות-השגה.

<קריאה:>
30,000 דולר לדירה.

<תמר זנדברג:>
דירות קטנות זה דבר חשוב, ובאמת הנושא עלה לדיון אפרופו המחאה, כי היה את העניין של תחרות בין הרשויות המקומיות, וכל רשות רצתה להתחרות על האוכלוסיה החזקה, ורצינו לחייב גם דירות קטנות. אבל מה הרבותא? הרי זה ברור לכל שחצי מנה פלאפל עולה פחות ממנה פלאפל. דרך אגב, היא לא עולה חצי, היא בדרך-כלל עולה יותר, איכשהו, ברוב דוכני הפלאפל. ואותו דבר, גם דירה קטנה, גם אם היא חצי בשטחה מדירה גדולה, לא עולה חצי, היא עולה יותר.

אז דירות קטנות זה טוב, הן אולי עולות קצת פחות. אבל לא עשינו כאן כלום בנושא המחיר, כל עוד זה מחיר שוק.

וכאן אנחנו הולכים למנגנון מה זה דיור בר השגה, ובוא נחזור מה דיור בר השגה רצה להבטיח קודם כל. הוא רצה להבטיח שזה יהיה בהישג יד, והיו מחקרים גם בין-לאומיים, שהראו מה זה פחות או יותר – דיברו על בסביבות 30% מההכנסה הפנויה של משק הבית. בואו, שזה כל הזמן ינחה אותנו באחורי הראש.

וכשאנחנו הולכים למחירי שוק, ומחירי השוק הם מטורפים, כל היום מדברים על 135 משכורות, ו-140 משכורות, וכולי, אז אין מה לדבר. זה לא בהישג יד.

איך נבטיח שזה יהיה בהישג יד? – חייבים להכניס איזשהו מנגנון של רגולציה. יש דוגמאות לכך. עיריית תל-אביב התחילה לעשות עבודה, מקומות אחרים התחילו לעשות עבודה. אפשר כאן שאנחנו בכנסת - - -

<היו"ר מירי רגב:>
ראשון-לציון תיכף גם.

<תמר זנדברג:>
אה, נכון, ראשון-לציון.

יש כל מיני מודלים שנעשו, ויש גם מודלים מהאקדמיה ומהארגונים שאנחנו יכולים להסתכל ולאמץ את העקרונות, כך שמודלים לא חסרים. השאלה, וכאן אנחנו מגיעים לדיון – היא מהו המנגנון הסטטוטורי. 

הגענו לכאן בדיון הקודם, וגם היום, מדברי הפתיחה שלך, למצב די מביך, שבו מסתבר שהחוק, כבר בניסוח הקודם שלו, נתן כלי סטטוטורי בידי הממשלה ובידי השר להתקין תקנות. אבל הנושא – בוא נגיד את זה בצורה עדינה כדי להשאיר עוד מקום לתקן עד שאנחנו נצביע – נפל בין הכיסאות. ועכשיו נשאלת השאלה מה אנחנו עושים עם הנפילה הזאת בין הכיסאות.

אין ספק, ואם נלך על הקו הזה, בוא נאמץ את זה לחלוטין, שאנחנו נמתין להתקנת התקנות על-ידי השר, שיגידו כמו שהחוק נתן את זה. הרי לא ייתכן שהחוק ייתן כלי, ואז יגיד, לא, אבל בעצם אנחנו לא יודעים מי, ובוא נשאיר את זה ב"צריך עיון". זה לא יכול להיות, זה חייב שאנחנו נאשר את החוק עם התקנות.

אם יתקין תקנות השר, ויאשר משרד המשפטים, ותנוח דעתנו כוועדה – מצוין. כמובן בתנאי שזה ילך על-פי הרציונל שיבטיח באמת מחיר מפוקח, ויבטיחו שיהיה מנגנון של רגולציה על המחיר עצמו, שזה לב-לבו של נושא דיור בר השגה. 

ואם לא, אז או שלא נאשר את זה – אפשרות אחת, ונמתין לאותה חקיקה ראשית שתהיה, לא תהיה, לא יודעת מה. או שאולי אנחנו נדון ונציע מטעם הוועדה, אני לא יודעת מי. יש כאן מוחות מצוינים, הרבה ניירות שנכתבו, באמת עבודה מדהימה שנעשתה באקדמיה, בארגונים, בכל מקום, ונבוא בדברים, כמו שעשינו עד עכשיו. אני חושבת שעשינו את זה מצוין. 

אבל בכל מקרה, להגיד שאנחנו נאשר האצה, ונחכה למקום אחר שיביא את הדבר שלשמו החוק הזה מיועד, זה לדעתי, לא יתכן ולא כדאי שיקרה. תודה.

<היו"ר מירי רגב:>
ביטן, בבקשה.

<דוד ביטן:>
כבר היום, משרד הפנים נתן לוועדות המקומיות הנחיות, שבכל תוכנית חדשה, 20% מהדירות יהיו דירות קטנות, וכבר מחילים את זה, דרך אגב, ללא קשר. לכן אין שום בעיה להכניס סעיף כזה בחוק הזה.

<דב חנין:>
לגבי הקטנות.

<היו"ר מירי רגב:>
רגע, דב, בוא נגיד פה. היה פה הישג, ובאמת גדעון סער היה בסדר, הלך לקראתנו, ואני צריכה להגיד את זה ואני גם אגיד את זה בסיכום.

<דוד ביטן:>
אנחנו החלטנו ש"קטנות" אצלנו זה 80 מ"ר כולל ממ"ד. זה מה שהחלטנו, אבל כל ועדה מחליטה מה שהיא רואה לנכון.

לגבי פינוי-בינוי – לדעתי, אי אפשר להכניס לפינוי-בינוי דירות להשכרה ודברים מהסוג הזה מכיוון שפינוי-בינוי הולך לפי עלויות כלכליות, ויש גם את פנוי הדיירים הקיימים ובניית דירות חדשות, וגם מציאת פתרון דיור בזמן הבנייה. 

ככל שנגדיל ונערים קשיים על היזמים בעניין הזה, אז זה יגדיל את מספר יחידות הדיור, זה יגדיל את הצפיפות, ואז יהיו חסרים בתי-ספר וכולי, ולא נצא מזה. לכן בפינוי-בינוי זה לא מתאים. מתאים יותר ה-20% האלה.

אני גם תומך בדיור בר השגה, אבל ככל שנשים תנאים בחוק הזה, שהמטרה שלו להאיץ ולפשט את הליכי הבנייה כדי שיהיו יותר דירות, אז גם המינהל וגם יזמים פרטיים לא ילכו למסלול הזה, אז זה לא נותן כלום. לכן צריך לשים לב לזה.

<היו"ר מירי רגב:>
התחדשות עירונית, בבקשה.

<עירית סולסי:>
בנושא דירות בר השגה – דירות קטנות הן לאו דווקא דירות בר השגה, ומכון "מילקן" יצא עם מחקר מעניין מאוד, שאת הדירות החדשות האלה שבונים, גם בתוכניות של הווד"לים, גם עשירון 5, 6 ו-7, לא יכולים לקנות בלי איזושהי תרומה מיוחדת מגורם. אז זה לגבי דיור בר השגה.

אבל למשל, במתחם בקרית-גת, סתם דוגמה, של ה-7,000 יחידות, כמו בהרבה מקומות אחרים – כמה דירות קטנות שתשים שם, הן לא יהיו דירות בר השגה. למה? – כי אי אפשר להפריד בין מחיר הדירה למחיר הנסיעה להגיע עד למקום עבודה אפילו, לא נדבר על דברים אחרים.

<היו"ר מירי רגב:>
שיעבוד ב"אינטל".

<עירית סולסי:>
ואז, אם זו שכונה כמו שתכננתם בקרית-גת שהיא כולה מוטה רכב פרטי, ואנחנו מדברים על 18% ממשקי הבית בישראל שיש להם שתי מכוניות, רוב האנשים לא מגיעים לזה.

<היו"ר מירי רגב:>
טוב, זה לא קשור לעניין.

<עירית סולסי:>
זה קשור לעניין.

<היו"ר מירי רגב:>
לא, אי אפשר, אי אפשר. 

תאמיני לי, הלוואי שהייתי יכולה פה, בוועדה הזאת, לדאוג לתעסוקה, לבנייה, למהגרי עבודה שיחזרו לארץ מוצאם, להכול - - -

<עירית סולסי:>
אז מירי, יש לי הצעה.

<תמר זנדברג:>
היא צודקת, כי זו שאלה שנוגעת לאיכות התכנון.

<קריאה:>
זו לא בעיה של למצוא תעסוקה, זו בעיה - - -

<עירית סולסי:>
גברתי היושבת הראש, יש לי הצעה לזה.

<היו"ר מירי רגב:>
טוב, הנה היושב-ראש מבקש שמיד-מיד אני אפסיק את הישיבה.

<עירית סולסי:>
אז יש לי הצעה לנושא.

<היו"ר מירי רגב:>
נו, מהר, מהר, מהר.

<עירית סולסי:>
מהר, מהר, מהר – בתוכניות וד"ליות, שבאמת גם רוצים לעשות אותן כחלק מדיור בר השגה, להוסיף את הנושא של תכנון אוטובוסים כולל בצורה טובה - - -

<היו"ר מירי רגב:>
די, די, נו, זה גם בתוך וד"לים?

<עירית סולסי:>
למה לא?

<תמר זנדברג:>
צודקת. זה קשור לאיכות התכנון.

<היו"ר מירי רגב:>
נעשה גני ילדים גם?

<עירית סולסי:>
בהחלט, גם גני ילדים.

<תמר זנדברג:>
אם כתוצאה מהווד"ל יתקבל תכנון לא טוב, אז בטח, זה רלוונטי מאוד.

<עירית סולסי:>
והנושא הזה שדווקא מוסיפים "לרבות תעסוקה ומסחר" זה מעולה.

<היו"ר מירי רגב:>
הכול מעולה, הכול טוב, אבל אנחנו צריכים כל הזמן לקבל את ההחלטות בין אלטרנטיבות הכי טובות ולבחור את הכי טובה מבין כולן, בהתאם לכל הסביבה ולכל האילוצים שיש לנו.

זאת ההצעה שאנחנו מציעים, ואתה תלכו בבקשה לשר.

<ארז קמיניץ:>
אנחנו רק יכולים לענות?

<היו"ר מירי רגב:>
לא, לא, אין זמן, ארז. ואני קודם כל רוצה להגיד שאני מודה לך שבאת. זה חשוב שתהיה פה, בדיונים האלה.

אני גם רוצה להגיד, ואני רוצה שזה יהיה בפרוטוקול – אני מודה גם לשר סער שבשונה מהשר אורי אריאל, ובשונה משר - - - הקבינט הלאומי לדיור, אף אחד מכם, בינתיים, לא הביא הצעת חוק אמתית לטפל בדיור בהישג יד. כולם – דיבורים כמו חול, ואין מה לאכול.

בסופו של דבר, אין לנו היום חוק אמיתי שנותן פיתרון לדיור חברתי. והיחידי שזה יבוא שם, זה דווקא בווד"לים, ושם זה יבוא.

ושוב, יכול להיות שהיום זה לא היה מאושר בצורה הזאת. אבל מרגע שזה אושר, אנחנו מנצלים את זכותנו בחקיקה ואת חובתנו להוסיף את הדברים הבאים:

קודם כל, אני אאשר את החוק גם אם לא יהיו תקנות לפיקוח על שכר דירה, בתנאי שיהיה לי אישור של הממשלה, החלטת ממשלה לצוות, ללו"ז של הצוות.

<תמר זנדברג:>
רגע, איזה צוות?

<היו"ר מירי רגב:>
לצוות שיקבע מה הקריטריונים לפיקוח על שכר דירה מפוקח. רגע, זה רק התחלה. תני לי לסיים.

<תמר זנדברג:>
לא, רק לא הבנתי מה.

<היו"ר מירי רגב:>
הדבר השני, שר הפנים הבטיח שהוא ייקח את השטחים החומים שמיועדים לשטחים ציבוריים, ומעליהם אפשר יהיה לבנות דיור להשכרה, שזו תקנה - - -

<אפרת ברנד:>
תקנת צו מכוח סעיף 128 - - -

<היו"ר מירי רגב:>
כן, תקנת צו. הוא לא צריך את הוועדה, הוא לא צריך כלום.

<אפרת ברנד:>
אנחנו יושבים על זה.

<היו"ר מירי רגב:>
תשבו על זה, תביאו את זה לשבוע הבא. ואז במקומות בהם אפשר לבנות מעל – מצוין, יבנו שם דירות להשכרה, שייבנו שם החברה הכלכלית, החברות הכלכליות של העיריות, ושם יבנו דירות להשכרה.

תראו, אתם רוצים גמישות - - -

<אבי כהן:>
שיקול דעת.

<היו"ר מירי רגב:>
ואנחנו רוצים דיור בר השגה. אז איך נשלב בין גמישות לדיור בר השגה? אני אגיד לכם איך.

אנחנו נקבע שבכל פרויקט, 25% מהפרויקט יהיו – זה לשיקול דעתכם – או דיור ציבורי, או דיור השכרה, או דירות קטנות, או דיור במחיר מפוקח.

<תומר רוזנר:>
או שילוב.

<היו"ר מירי רגב:>
או שילוב.

אני אומרת את הדבר הבא: אתם רוצים גמישות, ואנחנו רוצים דיור בר השגה. נכון? ואנחנו רוצים איכשהו להגיע לסיכומים ולאשר את זה בשבוע הבא. ולמרות שעדיין אין לי את התקנות של מה הם הקריטריונים של מחיר מפוקח, וזה יהיה, אבל לא יהיה לי כשאני אאשר את החוק, יהיה לי רק את המסמך של הממשלה. וכמה מסמכים כאלה היו לי מהממשלה, אני יכולה להוציא את זה מהמגירה, אבל לא נדבר על זה עכשיו, וכולנו מכירים את זה.

אז אני אומרת, אני מוכנה לאשר את זה, בתנאי שבחוק יהיה כתוב: 25% מכל פרויקט שייבנה יהיה חייב לכלול או דיור ציבורי, או דיור להשכרה, או תמהיל של דירות קטנות ודירות גדולות, או דירות להשכרה במחיר מפוקח.

אם זה יהיה בפנים, החוק שלכם, ביום רביעי מאושר גם על-ידי האופוזיציה. מה אתה אומר על זה?

<אבי כהן:>
אני אומר שאנחנו צריכים שתי דקות לנסות לשכנע אותך שאולי יש מקומות ותוכניות שבהם במקרים חריגים זה לא יהיה רלוונטי.

<תמר זנדברג:>
אז בתחילת הדיון הבא נשמע התייחסויות.

<היו"ר מירי רגב:>
מאה אחוז, תצביעו על זה בדיון הבא.

<דוד ביטן:>
בפינוי-בינוי אי אפשר לעשות - - -

<היו"ר מירי רגב:>
אפשר, אפשר. תאמין לי שבפינוי-בינוי ובכל, אפשר לעשות. הכול אפשר לעשות.

<דוד ביטן:>
דירות להשכרה?

<היו"ר מירי רגב:>
אנחנו הולכים, הורסים מתחמים שלמים, בונים שם. תאמין לי, אפשר לעשות נהדר. אחרת החוק הזה לא יעבור. יש לי כאן התנגדות גם של הקואליציה וגם של האופוזיציה. יש לנו פה הזדמנות אדירה.

<הישיבה ננעלה בשעה 16:30.>
